ভরতনাট্যম - ইতিহাস আড্ডা\nমার্চ ২০, ২০২১ ৮০৫ ৪\nজন্মলগ্ন থেকেই আমার দেশ বৈচিত্র্যে পরিপূর্ণা। এ দেশে দুঃখের অনলে দগ্ধ হবার হোমযজ্ঞ যেমন আছে, তেমনই আনন্দ ধারায় শীতল স্নানের সপ্তনদী-সংস্কার আছে। এ মাটিতে যুদ্ধ হানাহানির ক্ষতবিক্ষত দাগ যেমন আছে, তেমনি এ মাটিতে সুপ্রাচীন কালের শিক্ষা ও সংস্কৃতির সুনিপুণ পদচিহ্ন আছে। আর সেই প্রাচীন সংস্কৃতির সঙ্গে একাত্ম হয়ে রয়েছে ভারতীয় নৃত্য। ভারতীয় শাস্ত্রীয় নৃত্যের মধ্যে সবচেয়ে প্রাচীন নৃত্যকলা হল ভরতনাট্যম নৃত্যকলা। কালক্রমে এই প্রাচীন নৃত্যকলা রূপে, রঙে পরিবর্তিত হলেও তার সুরের নদীতে বয়ে চলেছে বিশুদ্ধ আধ্যাত্মিকতা। তবে এর ইতিহাস বলে শুধু আধ্যাত্মিকতাই নয়, এ নদীতে বয়ে চলেছে অধ্যবসায়, অশ্রুধারা, সামাজিক ব্যাধির দুর্গন্ধ আর সংগ্রাম।\nভরতনাট্যম শুধুমাত্র একটি নৃত্যধারা নয়, একটি মার্গও। ভরতনাট্যম একটি সাধনার নাম। ভারতীয় নৃত্যধারার পূর্ণাঙ্গ রূপের শ্রেষ্ঠতম অভিব্যক্তি হল ভরতনাট্যম। দক্ষিণ ভারতের তাঞ্জোর গ্রামে প্রথম প্রচলিত এই নৃত্যধারাকে অনেকে আঞ্চলিক নৃত্যধারা বলে মনে করেন। প্রকৃতপক্ষে ভরতনাট্যম আঞ্চলিক নৃত্যধারা নয়, এটি একটি সর্বভারতীয় পূর্ণাঙ্গ শাস্ত্রীয় নৃত্যপদ্ধতি, যা অন্যান্য মার্গনৃত্যধারাতেও অনুসৃত হয়েছে।\nমূলত নটরাজের বন্দনা দিয়েই শুরু হয় ভরতনাট্যম নৃত্যানুষ্ঠান। তাই ভরতনাট্যম নৃত্যের আলোচনার প্রথমেই আসে এ প্রসঙ্গ। ভরতনাট্যম নৃত্যপদ্ধতির মূল ভাবধারা ধর্মভিত্তিক ও দেবনির্ভর। ভারতীয় সংস্কৃতির ইতিহাসে মহাদেব শঙ্করকে নৃত্যের স্রষ্টা বলে স্বীকার করা হয়। ভারতীয় নৃত্যের দার্শনিক ব্যাখ্যার মূর্ত প্রতীক দক্ষিণভারতীয় নটরাজ মূর্তি। প্রাচীনকাল থেকেই ভারতীয় সংস্কৃতিতে নটরাজের(শিবের) কল্প-মূর্তি একটি বিশেষ স্থান দখল করে আছে। শঙ্কর সৃষ্টি, স্থিতি, লয়, তিরোভাব, ও অনুগ্রহ এই প্রতিক্রিয়ায় নিজেকে প্রকাশ করেছেন। কল্পনা করা হয়েছে, তিনি রজোগুণের বিকাশে স্রষ্টা, সত্ত্বগুণের বিকাশে পালনকর্তা এবং তমোগুণের বিকাশে প্রলয়ঙ্কর। শিবের তাণ্ডব হল বিশ্বব্যাপী সৃষ্টি শক্তির প্রকৃত রূপ।\nনৃত্য শিল্পীর আরাধ্য দেবতা নটরাজের কল্প-মূর্তি চার হাত বিশিষ্ট হয়। ডানদিকের উপরের হাতে ডমরু থাকে যা সৃষ্টির প্রতীক, মহাকালের বুকে ছন্দ তাল ও লয় রক্ষা করে চলেছে। নটরাজের বাম দিকের উপরের হাত অর্ধমূদ্রা বিশিষ্ট হয়, তাতে প্রজ্বলিত অগ্নি, ধ্বংসের প্রতীক। ডানদিকের নীচের হাতে তিনি অভয় দান করেন। বাম দিকের নীচের হাতে ‘গজহস্তমুদ্রা’ রয়েছে, যার অর্থ, তাঁর চরণে আশ্রয় নিলে মুক্তি লাভ -এই হাতটি সর্ববিঘ্ন নাশের প্রতীক। পদতলে অপস্মর নামক মায়ারূপী দৈত্যকে দলিত করেছেন। এই দৈত্য পদ্মপীঠের উপর শুয়ে থাকেন। নটরাজের পিছনে চক্রাকারে অগ্নিগোলক বিশ্বের ও বিশ্ববাসীর প্রাণশক্তির পরিচয় দেয়। শিরে জটাজাল যা নৃত্যের ছন্দে শূন্যে উৎক্ষিপ্ত, তা গঙ্গা যমুনা ও গোমুখের কথা স্মরণ করায়। কপালের অর্ধচন্দ্রটি জ্ঞানের এবং মাথায় সাপটি প্রাণশক্তির প্রতীক। তাঁর এক কানে পুরুষ ও অন্য কানে নারীর অলঙ্কার একাধারে পুরুষ ও প্রকৃতির প্রতীক।\nশিবের তাণ্ডব নৃত্য থেকেই সকল নৃত্যের উদ্ভব হয়েছে – এই বিশ্বাস থেকেই নটরাজ বন্দনা দিয়ে শুরু হয় এই নৃত্যসাধনা।\n“আঙ্গিকম্ ভুবনম যস্য বাচিকম সব্বাঙ্গয়ম।\nআহরয্যং চন্দ্রতারাদি তং নুমঃ সাত্ত্বিকম শিবম ।।”\n– অর্থাৎ দেবাদিদেব শিবের অঙ্গ হল এই ভুবন। তাঁর আঙ্গিক অভিনয়সঞ্জাত। তাঁর কণ্ঠ নিঃসৃত ওঙ্কারধ্বনি সমগ্র জগতের শব্দসৃষ্টির মূল। এই শব্দ ও ধ্বনি তাঁর বাচিকঅভিনয়সম্ভূত। চন্দ্র, তারা ও জ্যোতির্মণ্ডল তাঁর অলঙ্কার।\nনাট্যশাস্ত্র ও ভরতনাট্যম:\nযেহেতু এই নৃত্য ভরতমুনির ‘নাট্যশাস্ত্র’ গ্রন্থকে অবলম্বন করে প্রস্ফুটিত হয়েছে সেহেতু ভরতনাট্যমের সঙ্গে ভরতমুনির ‘নাট্যশাস্ত্র’ গ্রন্থটির অঙ্গাঙ্গী সম্পর্ক রয়েছে। এই গ্রন্থটিকে ভরতনাট্যমের ব্যাকরণও বলা যেতে পারে।\nখ্রিস্টপূর্ব দ্বিতীয় শতক থেকে খ্রিস্টিয় দ্বিতীয় শতকের মধ্যে কোনো এক সময়ে ভরত মুনির ‘নাট্যশাস্ত্র’গ্রন্থটি রচিত হয়। কেউ কেউ মনে করেন, খ্রিস্টীয় দ্বিতীয় শতকেই ভরতমুনি তাঁর অতি বিস্তৃত তথ্যপূর্ণ এই ‘নাট্যশাস্ত্র’ রচনা করেন। কারণ এই গ্রন্থটির উত্তরাধিকারী হিসেবে কোহল -এর নাম পাওয়া যায়। কেউ কেউ এও মনে করেন আচার্য কোহল নাট্যশাস্ত্রের শেষাংশ লিখেছেন। এই কোহল দ্বিতীয় ও তৃতীয় শতকে বর্তমান ছিলেন বলে অনুমান করা হয়। নাট্যশাস্ত্র গ্রন্থটি বত্রিশ লক্ষ শ্লোকসমৃদ্ধ একটি গ্রন্থ। অভিনয়কলা সম্বন্ধে সর্বাধিক প্রামাণ্য গ্রন্থ হল এই ‘নাট্যশাস্ত্র’। এর সংক্ষিপ্তরূপ হল নন্দিকেশ্বরের ‘অভিনয় দর্পণ’। আচার্য ভরতমুনি বলেছেন-ঋগ্বেদ থেকে পাঠ্য, সামবেদ থেকে গান, যজুর্বেদ থেকে অভিনয়, অথর্ব বেদ থেকে রস সংগ্রহ করে পঞ্চম বেদ বা নাট্যশাস্ত্র রচিত হয়। এই গ্রন্থের পঞ্চম অধ্যায়ে নাট্য সম্বন্ধে আলোচনা করতে গিয়ে নৃত্যের উল্লেখ করেছেন। অষ্টম ও দ্বাদশ অধ্যায়ে ভরতনাট্যম নৃত্যের অঙ্গ, প্রত্যঙ্গ, উপাঙ্গের ক্রিয়া সম্বন্ধে বিশদ আলোচনা আছে। উনবিংশ অধ্যায়ে নৃত্যের লাস্যাঙ্গের বিবরণের সঙ্গে ভাব-রস, বেশ ভূষা, ছন্দ, ভাষা ও তার গুণাগুণ সম্বন্ধেও আলোচনা করেছেন।\nপ্রাচীনতম নাট্যশাস্ত্রকার ভরতমুনির ‘নাট্যশাস্ত্র’ রচনাকালের আগে ভারতে শাস্ত্রীয় নৃত্যের প্রচলন যে ছিল না তা নয়, বিভিন্ন প্রাচীন গ্রন্থ, স্থাপত্য ও পুরাণ থেকে জানা যায় সুপ্রাচীন কাল থেকেই আমাদের দেশে শাস্ত্রীয়নৃত্যের প্রচলন ছিল। রামায়ণ, মহাভারত, পুরাণে নৃত্যের উল্লেখ পাওয়া যায় । নৃত্যের উপকারিতার সম্পর্কে বেদ এ ও বলা আছে( ঋগ্বেদের দশম মণ্ডলে, আঠারো নম্বর সূক্তের তিন নম্বর ঋকে)\n‘প্রাঞ্চো অগাম নৃত্যয়ে হসায় দ্রাঘীয়\nআয়ু প্রতবং দবীনঃ।’\n-এর অর্থ, আমরা ভালোভাবে নৃত্য ও হাস্য করি তাই উৎকৃষ্ট ও অতি দীর্ঘ আয়ু পায়। সে যুগে সমাজের সর্বস্তরের মানুষ নৃত্য গীতে অংশ নিত এমনকি শূদ্ররাও এতে অংশগ্রহণ করত, যৌথ সমাজজীবন বর্তমান ছিল এবং নৃত্যগীতের চর্চা একটি প্রধান অঙ্গ ছিল তার প্রমাণও পাওয়া যায়।\nভরতনাট্যম নৃত্যের নামকরণ নিয়ে মতপার্থক্য আছে। অনেকে মতে ভাব, রাগ, তাল এই তিন রকম রস নিয়ে সৃষ্টি হয় নৃত্য তাই ভাব, রাগ ও তাল এই তিনটি শব্দের প্রথম অক্ষর(ভ,র,ত,)নিয়েই ভরতনাট্যম কথাটি এসেছে। আবার অনেকে মনে করেন ‘ভরত মুনি’ প্রবর্তিত নৃত্য বলেই এই নৃত্যের নাম ভরতনাট্যম। ভরতমুনি প্রণীত ‘নাট্যশাস্ত্রে’র মূলসূত্র ধরেই এই নৃত্যের বিকাশ বলেই এই নৃত্যশাস্ত্রে উল্লিখিত ‘করণ’, ‘প্রকরণ’, ‘মুদ্রা’, ‘আঙ্গিক’, ‘অঙ্গাহার’ ও ব্যাকরণ একমাত্র ভরতনাট্যমেই দেখা যায়। তাই নামকরণের ক্ষেত্রে উপরিউক্ত দুটো কারণই যুক্তিযুক্ত।\nভরতমুনির ‘নাট্যশাস্ত্র’ গ্রন্থে নৃত্য সম্পর্কে আলোচনা থাকলেও এই গ্রন্থে ‘ভরতনাট্যম’ শব্দটির কোনো উল্লেখ নেই। খ্রিস্টীয় দ্বিতীয় থেকে চতুর্থ শতকের মধ্যে রচিত তামিল কাব্যনাট্য ‘চিলাপ্পদিকরম’ এ ‘কুত’ শব্দটির সর্বপ্রথম উল্লেখ পাওয়া যায়, যা নাচ অর্থে ব্যবহৃত হত। ‘কুত’ ও ‘শিলাম্বু’ শব্দ দুটি পরিবর্তিত হয়ে ‘ভরতনাট্যম’ নাম হয়। “নটনাদীবাদ্যরঞ্জনম” গ্রন্থেও ভরতনাট্যম নৃত্যধারা সম্পর্কে বিস্তারিত বিবরণ দেওয়া আছে। ভরতমুনির ‘নাট্যশাস্ত্র’ এর সংক্ষিপ্ত সংস্করণ নন্দিকেশ্বরের ‘অভিনয় দর্পণ’ গ্রন্থে ভরতনাট্যম নৃত্যসম্পর্কে সুনির্দিষ্ট আলোচনা রয়েছে।\nএই ভরতনাট্যম নৃত্যেরই পূর্বে নাম ছিল সাদিরঅট্যম। ‘সাদির’ শব্দের অর্থ চার। চারটি বেদের উপকরণ থেকে এর জন্ম তাই এর নাম সাদিরঅট্যম। মন্দিরের দেবদাসীরা এই নৃত্য পরিবেশন করতেন তাই এর আরেক নাম দাসীঅট্যম। ভরতনাট্যম বলতে শুধু সাদির বা দাসী অট্যম নয়, সাদিরঅট্যম, ভগবতমেলা, কুরুভাঞ্জি ও কুচিপুড়ি- এই চার পদ্ধতি ভরতনাট্যমের অংশ ছিল। দাসীঅট্টম বলতে চিন্নমেলম, সাদিরনৃত্য ও তাঞ্জোরনৃত্য ইত্যাদিকে বোঝাত। পরবর্তীতে ঐ নৃত্যের নামকরণ করা হয় ভরতনাট্যম।\nদক্ষিণ ভারতীয় রাজবংশের অবদান:\nযুগ যুগ ধরে যাঁরা এই নৃত্যকলাকে সঞ্জীবিত রাখতে সবচেয়ে বেশি অনুগ্রহ সিঞ্চন করেছেন সেই দক্ষিণ ভারতের বিভিন্ন রাজবংশের রাজাদের নাম শ্রদ্ধার সঙ্গে স্মরণ করতে হয়। খ্রিস্টীয় সপ্তম-অষ্টম শতকের কাঞ্চীপুরমের পল্লবরাজা, বিশেষ করে পল্লব রাজবংশের নরসিংহ বর্মা ও পল্লব-চোল-রাজ পরকেশরী বর্মা নৃত্য গীতে খুবই উৎসাহী ছিলেন। পরকেশরী বর্মা তো চিদাম্বরমে সোনার নটনসভা নির্মাণ করে ফেললেন। একাদশ শতাব্দীর রাজরাজ ও তাঁর পুত্র রাজেন্দ্রও অত্যন্ত সঙ্গীত প্রিয় ছিলেন বলেও শোনা যায়। ত্রয়োদশ শতাব্দীর কুলোথুঙ্গা (১,২), রাজরাজন, কুলোথুঙ্গার (৩) রাজত্বকালেও সঙ্গীতচর্চার প্রচলন ছিল। তাঞ্জরের মহারাজা স্বোয়াদি থিরুমল স্বয়ং সংস্কৃত ভাষায় ‘বিষ্ণু বন্দনা’ সঙ্গীত রচনা করেন।\nউত্তর ভারতে বিদেশি আক্রমণ হলে সামাজিক, রাজনৈতিক ও অর্থনৈতিক বিশৃঙ্খলা সৃষ্টি হয়। এই বিশৃঙ্খল পরিবেশে সঙ্গীতশাস্ত্রকার শার্ঙ্গদেব দৌলতাবাদের রাজার কাছে আশ্রয় নেন, ‘সঙ্গীত রত্নাকর’ গ্রন্থটিও এখানে বসেই রচনা করেন।\nআবার বিজয়নগর রাজবংশের পতনের পর বহু কবি, নৃত্যশিল্পী, ও সঙ্গীতজ্ঞরা তাঞ্জোর রাজ্যে আশ্রয় গ্রহণ করেন। তাঞ্জোরের রাজা আজুথাপ্পা এঁদের আশ্রয় দেন। তিনি ‘মেলাটুর’ বলে একটি গ্রাম ব্রাহ্মণদের দান করেন। কয়েকশো ব্রাহ্মণ পরিবার সেখানে আশ্রয় পায়। এই রাজার উত্তর পুরুষ রঘুনাথ নায়ক, বিজয় রাঘভুলু নায়কের রাজত্বকালে (১৬১৪ – ১৬৭৩) অন্ধ্রপ্রদেশের বিশিষ্ট নাট্যগুরু তীর্থ নারায়ণ যতি ক্ষেত্রায়া রাজসভা অলঙ্কৃত করেন। তীর্থ নারায়ণনকে ভাগবতমেলা নাটকের স্রষ্টা বলা হয়।\nনায়কদের পরে তাঞ্জোরের রাজা তুলযাজী সঙ্গীতে বিশেষ অনুরাগী ছিলেন বলেই বহু শিল্পীর সমাবেশ ঘটেছিল তাঁর রাজসভায়। তিনি তিন্নিভেল্লী থেকে ভরতনাট্যম নৃত্যশিল্পী এবং গুরু মহাদেব অন্নাভিকে রাজসভায় আমন্ত্রণ করেন। তাঁরই নির্দেশে মহাদেব আন্নাভি, বনজাক্ষী ও মুথুমন্নর নামে দুজন শিষ্যকেও সঙ্গে আনেন। মহাদেব অন্নাভি নৃত্য পারদর্শিতার জন্য ‘ভরতনাট বিদ্বান’ বলে সম্মানিত হন। প্রতাপ সিংহ ও তুলযাজীর রাজত্বকালে ভেঙ্কটরাম শাস্ত্রীর আবির্ভাব হয়। এই তাঞ্জোরের রাজা তুলযাজীর সভাশিল্পী ছিলেন সুব্বারায়া নাট্টুবান (১৭৬৩ – ৮৩)। ইনি ভরতনাট্যম নৃত্যশাস্ত্রের এক উল্লেখযোগ্য ব্যক্তি। একাধারে পণ্ডিত, বিশিষ্ট নৃত্যশিল্পী, নৃত্যগুরু ছিলেন। তাঞ্জোরের রাজা আজুথাপ্পা নায়ক, রঘুনাথ নায়ক, বিজয় রাঘব নায়কের রাজত্বকালকে (১৫৭২ – ১৬৭৩) ভরতনাট্যমের স্বর্ণযুগ বললেও অত্যুক্তি হয় না।\nতুলযাজীর সভাশিল্পী সুব্বারায়ার চারপুত্রের অন্যতম শিবানন্দ তাঞ্জোরের রাজা সরফোজির রাজসভার সভাশিল্পী ছিলেন (১৭৯৮ – ১৮২৪)। বিশিষ্ট নৃত্যশিল্পী ও নাট্টুবান চিন্নাইয়ার নৃত্য দেখে তাঞ্জোরের রাজা এতই মুগ্ধ হন যে পুরুষদের এই নৃত্যে পারদর্শী করার জন্য বিশেষ উৎসাহ দিতে থাকেন বর্তমানে যে অধিক সংখ্যক পুরুষ নৃত্যশিল্পী পাচ্ছি তার বীজ হয়ত তিনিই বুনেছিলেন। ভরতনাট্যমের ইতিহাসের সবচেয়ে গুরুত্বপূর্ণ ঘটনাটি ঘটে তাঞ্জোরের রাজসভায়।\nতাঞ্জোরের রাজা সারফোজী ও শিবাজীর রাজত্বকালে(1798-1865) নাট্টুবান সুব্বারায়ার চার পুত্র চিন্নাইয়া, পুন্নাইয়া, শিবানন্দ, ওয়ডিভেলুর আধুনিক ভরতনাট্যম নৃত্যের সংস্কারসাধন করেন।\nএই চার ভাই ভরতনাট্যমের ‘নৃত্যে’র সঙ্গে ‘নৃত্তে’র অংশ যোগ করেন। এঁদের এক ভাই ওয়াডিভেল্লু কর্নাটকী সঙ্গীতে বেহালার প্রবর্তন করেন। উত্তর ভারতের কত্থক নৃত্যের ‘তারানা’র অনুকরণে ‘তিল্লানা’ অংশ সংযোজিত করেন। বর্তমানে যে ভরতনাট্যমের রূপ দেখা যায় তা এই চার ভাইয়ের সৃষ্টি। এই নাট্টুবান পুন্নাইয়া র দৌহিত্র পুত্র ছিলেন বিশিষ্ট নাট্টুবান বা গুরু মীনাক্ষী সুন্দরম পিল্লাই।\nভারতনাট্যমের সঙ্গে অন্ধ্রপ্রদেশের বিখ্যাত কবি ও সঙ্গীতস্রষ্টা ঋষি ত্যাগরাজের তেলেগু ভাষায় রচিত অপূর্ব সঙ্গীতের রূপায়ণ করা হয়, বিশেষ করে ভরতনাট্যমের নাট্যধর্মী অংশে। এতে নৃত্য আরো আকর্ষণীয় হয়ে ওঠে।\nদেবদাসীর অশ্রুসিক্ত দেবার্ঘ্য:\nভরতনাট্যমের ইতিহাসে সবচেয়ে গুরুত্বপূর্ণ বিষয় হল মন্দির ও দেবদাসী। এই নৃত্যকলায় দেবদাসীর ভূমিকা সর্বাধিক। যুগ যুগ ধরে এরাই ভরতনাট্যম নৃত্যকলাকে সঞ্জীবিত করে রেখেছিলেন। ভারতীয় নৃত্যের শ্রেষ্ঠ নিদর্শন এই ভরতনাট্যমের প্রকৃত ধারক ও বাহক তাঁরাই। তাঁরা মন্দিরের মধ্যে আবদ্ধ থেকে সাধিকার জীবন যাপন করে এই নৃত্যের চর্চা করেছেন। কখনো মন্দিরে, কখনো রাজদরবারের, কখনো গণিকালয়ে গিয়ে সমাজের গরল পান করে কলঙ্কিত হয়েছেন। তাই ভারতবর্ষের সংস্কৃতির ইতিহাসেও রয়েছে কলঙ্কের গন্ধ।\nপ্রাচীন কালে সাত থেকে বারো বছরের বালিকা দেবতার পাদপদ্মে নিবেদিত হত। সারাজীবন দেবতার চরণে নিজেকে উৎসর্গ করে নৃত্যচর্চা করতেন তাঁরা। সাধারণ জীবনযাপনে তাঁদের কোনও অধিকার থাকত না। মন্দিরের বিগ্রহের সঙ্গে তাদের বিবাহ দেওয়া হত। এঁরা মন্দিরের দেবতার সামনে নৃত্য-গীত পরিবেশন করতেন। নৃত্য-গীতকে দেবার্ঘ্য হিসাবেই নিবেদন করতেন। এঁদেরই দেবদাসী বলা হত। রাজার পক্ষ থেকে বা মন্দিরের পক্ষ থেকে এঁদের ব্যায়ভার বহন করা হত এবং দেবদাসীদের জমি ও অর্থ দান করা হত। প্রকৃতপক্ষে এঁরা ছিলেন সাধিকা। কঠিন নৃত্যচর্চার মধ্য দিয়ে জীবন অতিবাহিত হত এঁদের। তবে এঁরা ছিলেন দেবতার চরণে নিবেদিত দাসী, রাজার ভোগবিলাসিনী নয়।\nদেবদাসীদের নৃত্য শিক্ষককে বলা হত নাট্টুবান। এই নাট্টুবানরা বংশ পরম্পরায় ছিল নাচের জগতের মানুষ। এঁদের পেশা সীমাবদ্ধ হয়ে যেত একটি নির্দিষ্ট গোষ্ঠীর মধ্যে। বিনা পারিশ্রমিকে এঁরা দেবদাসীদের শিক্ষাদান করতেন। বিনিময়ে দেবদাসীরা আজীবন তাঁদের উপার্জনের অর্ধাংশ দিতেন নাট্টুবানকে। নাট্টুবানরা তাঁদের মাটির মেঝেতে নৃত্যশিক্ষা দিতেন। নৃত্য শিক্ষা শুরু হত নির্দিষ্ট পূজার মাধ্যমে। নৃত্যের সময় একটি কাঠের উপর আর একটি ছোট কাঠের দণ্ড দিয়ে শব্দ করে তাল রক্ষা করা হত। একে বলে ‘তাট্টুকাঝি। নাট্টুবানের অনুমতি ছাড়া কোন অনুষ্ঠানে যোগদান করতে পারত না এই দেবদাসীরা। নাট্টুবানরা অত্যন্ত রক্ষণশীল হওয়ার কারণে এবং বংশপরম্পরায় তাঁদের নৃত্যশিক্ষা দানের অধিকার থাকার কারণে নৃত্যের নবরূপায়নে, প্রকৃত ও যথাযথ শিক্ষাদানে উৎসাহ ছিল না তাঁদের।\nপ্রাচীন কালের বহু গ্রন্থে এই দেবদাসীদের উল্লেখ আছে। পদ্মপুরাণ (চতুর্থ খ্রিস্টাব্দে সংকলিত) থেকে, ‘ভবিষ্য পুরাণ’ থেকে সূর্যের উপাসনায় নৃত্য-গীত নিপুণা নারী উৎসর্গ করার রীতির উল্লেখ পাওয়া যায়। ‘শিবপুরাণ’এ পাওয়া যায় শিব মন্দির নির্মাণ ও সংরক্ষণ প্রসঙ্গে অন্যান্য পূজা -অর্চনা নিয়মের সঙ্গে দেবসেবার জন্য নৃত্য-গীত কুশলী সুন্দরী নারী দেবমনোরঞ্জনের জন্য দান করা হত।\nপ্রখ্যাত চোলরাজা প্রথম রাজরাজ- এর রাজত্বকালে (৯৮৫-১০১৪ খ্রিঃ) তাঞ্জরের মন্দিরে চারশত দেবদাসীর অবস্থিতির কথা জানা যায়। ১০২৪ খ্রিঃ-এ গজনির সুলতান মামুদ যখন ভারতের ‘সোমনাথ’ মন্দির আক্রমণ করে তখন সেখানে প্রায় পাঁচ শত দেবদাসী ছিল বলে জানা যায়। তৃতীয় কোলাথুঙ্গার রাজত্বকালে তিরুভিদামারুবুর মন্দিরে দেবদাসী ছিল সবচেয়ে বেশি । তাঁদের ‘নট্টভনিলাই’ ও ‘নট্টু ভক্কনি’ নামে বৃত্তি দেওয়া হত। এঁদের মধ্যে কেউ কেউ বিবাহবন্ধন আবদ্ধ হয়েছিল, সে অধিকার তাঁদের দেওয়া হয়েছিল।\nশুধুমাত্র দক্ষিণ ভারতের নয় ভারতের বিভিন্ন স্থানে এমনকি দক্ষিণ এশিয়ার বিভিন্ন দেশে দেবদাসীদের অবস্থানের কথা জানা যায়। দক্ষিণ ভারত ছাড়াও ওড়িশা, কর্ণাটক, গুজরাট, মহারাষ্ট্র, মণিপুরের মন্দিরে মন্দিরে দেবদাসী দের নৃত্য-গীত প্রদর্শনের প্রমাণ পাওয়া যায়। ওড়িশার দেবদাসীদের বলা হত ‘মাহারী’। এরা ‘ভিতর গণি’ ও ‘বাহার গণি’, ‘গীত গণি’, ‘গৌর গণি’ এমন বিভিন্ন নামে পরিচিত ছিল। তামিলনাড়ুর দেবদাসীদের বলা হত ‘দেবাদিগালার’, অন্ধ্রপ্রদেশে বলা হত ‘বাসাভী’ এবং মহারাষ্ট্র ‘মুরলী’ বলা হত। মণিপুরের দেবদাসী দের ‘আমাইবা’ বা ‘আমাইবি’ বলা হত। রাজতরঙ্গিনী থেকে জানা যায় ৭৬৫ খ্রিঃ এ পুণ্ড্রবর্ধন নগরে কাশ্মীর রাজ জয়াপীড় এসেছিলেন। সন্ধ্যা বেলায় তিনি ছদ্মবেশে নগরে প্রবেশ করেন এবং কার্তিকেয় মন্দিরে কমলা নামক দেবদাসীর নৃত্য দেখে মুগ্ধ হন। এতে প্রমাণিত হয় যে বাংলাদেশেও সে সময় দেবদাসী নৃত্যের প্রচলন ছিল।\nতবে বৈদেশিক আক্রমণের প্রভাবে ভারতবাসীর জীবন যখন সামাজিক, রাজনৈতিক, অর্থনৈতিক ও সাম্প্রদায়িক বিপর্যয় নেমে আসে তখনই এঁদের ভিতরে অনাচার প্রবেশ করে। বিকল্প জীবিকা গ্রহণ করতে বাধ্য হয়।\nদেবদাসীরা কালের প্রবাহে তিনটি ভাগে ভাগ হয়ে যায় -দেবদাসী, রাজদাসী, স্বদাসী বা অলঙ্কার দাসী। দেবদাসীদের মন্দিরের বাইরে যাওয়া নিষেধ ছিল। বিশেষ অনুষ্ঠান উপলক্ষে বাইরের জনসাধারণ মন্দির প্রাঙ্গণে এসে এঁদের অনুষ্ঠান প্রত্যক্ষ করতে পারত।\nরাজদাসীরা রাজসভায় রাজাদের মনোরঞ্জনের জন্য নৃত্য পরিবেশন করতেন। সামাজিক জীবন যাপন ও বিবাহে এঁদের অধিকার ছিল।\nস্বদাসীরা সামাজিক উৎসবে নৃত্য প্রদর্শন করতেন। এঁদের জন্য মন্দিরের বাইরে আলাদা ভাবে থাকার ব্যবস্থা ছিল।\nএকাদশ শতাব্দীতে মুসলমানরা সোমনাথ মন্দির অধিগ্রহণ করে বহু দেবদাসীকে বন্দিনী ও ধর্মচ্যুত করে বিদেশে নিয়ে যায়। মুসলমান শাসকরা পরাজিত রাজাদের আশ্রিত দেবদাসীদের জোর করে সভানর্তকী বা রাজনর্তকীতে পরিণত করে।\nকাকতীয় রাজ্যে গঙ্গাবংশীও রাজা প্রথম ভানুদেবের (১২৬২ – ১২৭৭) মৃত্যুর পর তাঁর নাবালকপুত্র রাজা হলে, রাজার অভিভাবক হয়ে আসেন বৈষ্ণব নরহরি তীর্থ। তিনি শ্রীকাকুলামে আসার সময় কয়েকজন দেবদাসীকেও সঙ্গে আনেন। তাঁরা জয়দেবের গীতগোবিন্দ নৃত্যের সহযোগে সঙ্গীত পরিবেশন করতে থাকেন। এই ভাবে দাক্ষিণাত্যে জয়দেবের গীতগোবিন্দের প্রচার ও প্রসার হয়। তখন থেকে দেবদাসীরা ভরতনাট্যমের সঙ্গে গীতগোবিন্দের শিক্ষা নিতে শুরু করেন।\nচতুর্দশ শতকে বিজয়নগর রাজবংশের রাজা কৃষ্ণদেবের রাজত্বকালে পুনরায় সঙ্গীত ও নৃত্যচর্চা ব্যাপ্তি লাভ করে। তখনও দেবদাসীরা মন্দিরের মধ্যে নৃত্য পরিবেশন করতেন। জনসাধারণের সঙ্গে এই নৃত্যকলার কোনো যোগ ছিল না। কিছু নাট্টুবানরা মন্দিরের বাইরেও নৃত্য শিক্ষা দিতে শুরু করেন। এক শ্রেণীর ভক্তিবাদী নৃত্যনাট্য ও সঙ্গীত রচয়িতারা বিশেষ করে ব্রাহ্মণ ভাগবতাররা (যাঁরা ভাগবত গান করতেন তাঁদের ‘ভাগবতার’ বলা হত) ভক্তিমূলক নৃত্যনাট্য রচনা করে সমাজের শ্রদ্ধা ও সহানুভূতির পাত্র হয়ে ওঠেন।\nএই নৃত্যকলার মধ্যে দেশী ও মার্গী সঙ্গীতের অপূর্ব সমাবেশ দেখা গেছে। সঙ্গীত ও নৃত্যে পবিত্রতা রক্ষা ও দেবদাসীদের শিল্পকলা রক্ষা করার বিষয়ে এঁরা তৎপর ছিলেন। এ সকল কারণে ভরতনাট্যমের পরিধি আরও বিস্তৃত হয়। সেই কারণেই ভরতনাট্যমের মধ্যে কুচিপুড়ি, ভগবতমেলা, কুরুভাঞ্জির মত নৃত্যনাট্যকেও গণ্য করা হয়।\n১৫৯২ খ্রিঃ মোঘলরা রামচন্দ্রদেবকে জগন্নাথ মন্দিরের শাসনকর্তা হিসাবে নিয়োগ করলে, মন্দিরের দেবদাসী ‘মাহারী’দের খুরদার সভানর্তকী করে, তারা ‘খুরদানির্যোগ’ বলে পরিচিত হয়। পরবর্তীতে পুরীর রাজসভাতেও ‘মাহারী’দের সভানর্তকী করা হয়।\nকিন্তু ভৌগলিক অবস্থানের সুবিধার কারণে বহিঃশত্রুর আক্রমণ থেকে কিছুটা অব্যাহতি পেয়েছিল বলে দক্ষিণ ভারতে ভরতনাট্যম নৃত্যচর্চা আরও কয়েক শতাব্দী প্রচলিত ছিল।\nবার বার বিদেশিদের আক্রমণ ও শাসনের ফলে উত্তর ভারতের দেবদাসীদের নৃত্যচর্চা বাধাপ্রাপ্ত হলেও মূল কারণ হল উত্তর ভারতে কথক নৃত্যের প্রচলন। মুসলমান শাসকদের রাজসভার কথক নৃত্যশিল্পীরা মূলত ছিল বিদেশ থেকে আসা কৃতদাসী। যার ফলে তাঁদের ভোগ-বিলাসের উপাদান হিসাবে ব্যবহার করত। যেহেতু কৃতদাসী ছিল তাই নৃত্যশিল্পীরা বাধ্য হত তাঁদের দরবারে থাকতে। তৎকালীন অন্যান্য ছোট রাজা বা জমিদাররাও একই উদ্দেশ্যে নৃত্য শিল্পীদের প্রাসাদে রাখতেন। এরপর দক্ষিণ ভারত ছাড়া ভারতের অন্যান্য রাজ্যে কথক নৃত্যের জনপ্রিয়তা বাড়লে ভরতনাট্যম নৃত্যচর্চা প্রায় বন্ধই হয়ে যায়। তবু দক্ষিণ ভারতে দেবদাসী, রাজদাসী স্বদাসীরা নীরবে, নিভৃতে ভরতনাট্যম নৃত্যচর্চা করে গেছেন।\nপরবর্তী কালে সমাজপতিদের চক্রান্তে এবং কিছু নাট্টুবানদের অর্থ লালসায় দেবদাসীদের পবিত্র জীবন ক্রমশ ব্যাভিচার ও কলুষতায় পর্যবসিত হয়। পিতামাতার দারিদ্র ও ধর্মান্ধতার সুযোগ নিয়ে পুরোহিত ও নাট্টুবানদের চক্রান্তে দেবদাসী প্রথমে মন্দির, ও পরে গণিকালয়ে স্থান পেতে থাকে। সাত থেকে বারো বছরের বালিকাদের মন্দিরের বিগ্রহের সঙ্গে বিবাহ না দিয়ে, মন্দিরের প্রাঙ্গণে সকলের সামনে বর্ণনাতীত ঘৃণ্য প্রথায় ‘দেবদাসী’ (?) নামক নতুন জীবনে প্রবেশ করতে বাধ্য করা হয়। সমাজের কুচক্রীরা কিশোরীদের দেবদাসীর মোড়কে দেহপসারিনী হতে বাধ্য করে। সাধারণ জীবন যাপন ও বিবাহ তাঁদের জন্য নিষিদ্ধ হয়। ধীরে ধীরে এই ব্যবসা সামাজিক ব্যাধিতে পরিণত হয়। দেবদাসীর দেবার্ঘ্য নৃত্যশতদল কর্দমাক্ত হয়।\nঅষ্টাদশ শতাব্দীর শেষার্ধে ব্রিটিশ ইস্ট ইন্ডিয়া কোম্পানির শাসন কালে ভারতবর্ষের অধিকাংশ অঞ্চলে নৃত্যচর্চা বন্ধ করে দেওয়া হয়। দক্ষিণ ভারতের দেবদাসীপ্রথার নামে দেহব্যবসাও চরমে ওঠে। ইংরেজ আমলে নৃত্যচর্চা পঙ্কিলময় আবর্তে সীমাবদ্ধ হয়ে পড়ে। ইংরেজরা ‘দেবদাসী’দের ‘মন্দিরের গণিকা’, ‘নাচিয়ে মহিলা’ বলে অবহেলা করতে থাকে, যা দেশ ও জাতির পক্ষে চরম অবমাননাকর। শুধু দক্ষিণ ভারতের ভরতনাট্যম নয়, উত্তর ভারতের কথক নৃত্যশিল্পী দেরও সমাজ ঘৃণা ও অবহেলা করতে শুরু করে। অর্থাৎ ‘নৃত্য শিল্পী’র সঙ্গে ‘গণিকা’ শব্দটি জুড়ে যায়। সমাজ থেকে তাঁদের একমাত্র প্রাপ্তি হয় ঘৃণা।\nহয়ত এঁদের কথা ভেবে কবি লিখেছেন,\n“ফুলের মত সুন্দরী এই\nনিঠুর হয়ে তোমরা ওগো\nকরো না কেউ এদের ঘৃণা।।”\nশিল্পীর চোখে দেবদাসী\nবিশিষ্ট সাহিত্যিক নারায়ণ সান্যাল এই দেবদাসীদের জীবন কাহিনী নিয়ে দুটি উপন্যাস লেখেন- ‘সুতনুকা একটি দেবদাসীর নাম’ এবং ‘সুতনুকা কোনো দেবদাসীর নাম নয়।’\nসাহিত্যে বা ইতিহাসে এঁদের উল্লেখ রইল কি না তাতে এঁদের কিবা যায় আসে! তাঁদের প্রয়োজন ছিল মুক্তির। সেটা ছিল না অতি সহজ। ভারতের স্বাধীনতা সংগ্রামী ও সমাজসেবীদের নেতৃত্বে দেবদাসীপ্রথা বন্ধ করার উদ্দেশ্যে ১৮৯২ খ্রিঃ গড়ে ওঠে ‘Anti-Dance Movement’। কিন্তু ততদিনে সামাজিক ব্যাধিতে পরিণত হয়েছে এই প্রথা। এমন সামাজিক ব্যাধিকে নির্মূল করতে এগিয়ে এসেছিলেন একজন বিখ্যাত ডাক্তার। তিনি ভারতের প্রথম মহিলা বিধায়ক এবং বিশিষ্ট সমাজ সেবী ডঃ মুথুলক্ষ্মী রেড্ডি। কয়েকজন সমাজসেবী, স্বাধীনতা সংগ্রামী ও আইনজীবী তাকে সাহায্য করেন। দেবদাসীদের চরম দুর্দশা দেখে এই প্রথা বন্ধ করার জন্য জনমত তৈরি করার চেষ্টা করেন। লোলুপ, স্বার্থান্বেষী, কুচক্রী দালালরা ধর্মের আশ্রয় নিয়ে এই প্রথা চালাতে সচেষ্ট হয়। ও পি রামস্বামী, ডঃ মুথুলক্ষ্মী রেড্ডি প্রমুখের অক্লান্ত পরিশ্রম ও নির্ভীক সাহসিকতার ফলে শেষ পর্যন্ত আইন পাশ করানো সম্ভব হয়। ডঃ মুথুলক্ষ্মী ১৯৩০ খ্রিঃ থেকে চেষ্টা করে ১৯৩৪ খ্রিঃ এ ‘বোম্বে দেবদাসী প্রথা রদ’ বিল পাশ করাতে সক্ষম হন। ভারত স্বাধীন হবার পরপরই আরও একটা আইন তৈরি হয়, তা হল ‘মাদ্রাজ দেবদাসী প্রথা রদ আইন (১৯৪৭)’। অন্ধ্রপ্রদেশ দেবদাসী প্রথা রদ আইন তৈরি হয় ১৯৫৬ খ্রিঃ এ। তবু অন্যান্য রাজ্যে এই প্রথা বন্ধকরা সম্ভব হয় না, তাই পরপর দুটি বিল পাশ করান হয়। কর্নাটকী ও অন্ধ্রপ্রদেশ দেবদাসী প্রথা রদ আইন যথাক্রমে ১৯৮২ খ্রিঃ ও ১৯৮৮ খ্রিঃ চালু করে সারা ভারতে দেবদাসী প্রথা আইনত বন্ধ করার চেষ্টা করা হয়। সংগ্রামটি ছিল বড় কঠিন ও দীর্ঘ। শেষ পর্যন্ত ভারতের সমস্ত রাজ্যে মেয়েদের জোর করে দেবদাসী করার প্রথা বন্ধ হয়। দেবদাসীদের বিবাহের অধিকার স্বীকৃত হয়। তবু এখনও অভিযোগ ওঠে আইনকে ফাঁকি দিয়ে দারিদ্রের সুযোগ নিয়ে গোপনে দেবদাসী প্রথা চলছে বলে।\nদেবদাসীর ভরতনাট্যম যখন কুচক্রীদের লালসায় কর্দমাক্ত তখন সেই কর্দমাক্ত শতদল তুলে নতুন করে আধুনিক ভারতের সরোবরে যাঁরা স্থাপন করলেন তাঁরা হলেন- গুরু মীনাক্ষী সুন্দরম পিল্লাই, শ্রী কৃষ্ণ আয়ার, বালা সরস্বতী, রুক্মিণী দেবী, যামিনী কৃষ্ণমূর্তি প্রমুখ।\nসাদির আট্যম থেকে দাসী আট্টম হয়ে ভারতনাট্যম-এ পৌঁছানোর পথ ছিল বন্ধুর। প্রতিকূল পরিবেশকে উপেক্ষা করে কিছু দেবদাসী, নাট্টুবান বা শিক্ষক নিরলস ভরতনাট্যমের অধ্যবসায় করে গেছেন। এঁরাই প্রাচীনকাল থেকে বর্তমানকাল পর্যন্ত ভরতনাট্যমের নৃত্যধারাকে বয়ে নিয়ে এসেছেন।\nদেবদাসীদের মুক্তির পথনির্দেশের পর ভরতনাট্যমকে তার প্রকৃত সম্মান ফিরিয়ে দেবার জন্য দেশের বিশিষ্ট নৃত্য শিল্পী, নৃত্য গুরু ও নৃত্যপ্রেমীরা কঠোর পরিশ্রম করে আধুনিক ভারতকে নব রূপে সজ্জিত ভরতনাট্যম উপহার দিয়েছেন। দেশের বিভিন্ন স্থানে নৃত্য, নাটক, সঙ্গীত একাডেমী ও একাধিক কলা কেন্দ্র স্থাপিত হয়েছে তাঁদেরই প্রচেষ্টায়। সাম্প্রতিক কালের বিশেষ উল্লেখযোগ্য গুরু হলেন মীনাক্ষী সুন্দরম পিল্লাই। তিনি একজন কুসংস্কারহীন, উদার মানসিকতার নৃত্যগুরু ছিলেন। তাঁর সুযোগ্য শিষ্য ও শিষ্যারা ভরতনাট্যম নৃত্যের গৌরবকে শতগুণে বর্ধিত করেছে। কান্ডাপ্পা পিল্লাই, করুথাপ্পা পিল্লাই প্রমুখ নৃত্যগুরুরা এই নৃত্যকলাকে পুনরুজ্জীবিত ও সমৃদ্ধ করার জন্য আত্মনিবেদন করেছেন।\nএঁদের মধ্যে শ্রীকৃষ্ণ আয়ারের ভূমিকা অনস্বীকার্য। শ্রীকৃষ্ণ আয়ার একজন আইনজীবী হয়েও অত্যন্ত নৃত্যানুরাগী ব্যক্তি ছিলেন। জনসাধারণের কাছে ভরতনাট্যমকে জনপ্রিয় করার জন্য নিজে স্ত্রীলোক সেজে নৃত্য পরিবেশন করতেন। বিংশশতাব্দীর প্রথম দিকে মাদ্রাজ প্রেসিডেন্সির হিন্দু মন্দিরগুলিতে দেবদাসীপ্রথা এবং ভরতনাট্যম নৃত্য -চর্চা বন্ধ করা হলে সমস্ত দক্ষিণ ভারতে নৃত্য- বিরোধী জনমত সংগঠিত হয়। তখন শ্রীকৃষ্ণ আয়ার তার বিরোধিতা করেন এবং সংবাদপত্রের সহযোগিতায় ভরতনাট্যম নৃত্যকলার পুনরুজ্জীবন আন্দোলন শুরু করেন। তাঁরই প্রচেষ্টায় শ্রীমতী বালা সরস্বতী বেনারসে ‘নিখিল ভারত সঙ্গীত মহা সম্মেলন’ এ ভরতনাট্যম নৃত্য প্রদর্শনের সুযোগ পান।\nভরতনাট্যমকে পুনরুজ্জীবিত করার জন্য রুক্মিণী দেবীর অবদান অনস্বীকার্য। রুক্মিণী দেবী অরুণডেল শুধুমাত্র একজন ভরতনাট্যম নৃত্য শিল্পীই ছিলেন না, এই নৃত্যের উন্নতি ও জনসাধারণের কাছে নৃত্যকে জনপ্রিয় করে তুলতে আপ্রাণ চেষ্টা করে গেছেন। তিনি শান্তিনিকেতনের প্রাকৃতিক পরিবেশের আদলে নৃত্য শিক্ষা কেন্দ্র ‘কলাক্ষেত্র’ প্রতিষ্ঠা করেন। তামিলনাড়ুর গ্রামে গ্রামে ঘুরে প্রাচীন নাট্টুবান ও দেবদাসীদের খুঁজে বের করে তাঁদের কাছ থেকে নৃত্য শৈলী সংগ্রহ করে পুনরুদ্ধার করেন। তিনি নিজে একাধিক গুরুর কাছে নৃত্য শিক্ষা নেন। ভরতনাট্যম কে জনপ্রিয় করার জন্য অলঙ্কার ও পোশাক নিয়ে গবেষণা করেন। শ্রীমতী রুক্মিণী দেবীর নাম ভারতের নৃত্যকলার গবেষণা ও প্রসারের ইতিহাসে সর্বকালে বিশেষ শ্রদ্ধার সঙ্গে স্মরণ করা হয়। তিনি কেবলমাত্র একজন কুশলী শিল্পী হওয়ার প্রয়াসেই আবদ্ধ থাকেননি। তৎকালীন সমাজের রক্ষণশীলতা ও বিধিনিষেধ তুচ্ছ করে নৃত্যকলাকে সম্মানের আসনে প্রতিষ্ঠিত করার জন্য আত্মনিয়োগ করেন। আধুনিক ও বৈজ্ঞানিক পদ্ধতিতে সংস্কারমুক্ত বুদ্ধিদীপ্ত প্রয়াসে নৃত্যকলার চর্চা তিনিই প্রবর্তন করেন। তিনি ১৯৭২ খ্রিঃ বিশ্ব ভারতী বিশ্ববিদ্যালয় থেকে ‘দেশিকোত্তম’ উপাধি লাভ করেন। ১৯৮৪ খ্রিঃএ মধ্যপ্রদেশ সরকারের কাছ থেকে ‘কালিদাস’ সম্মান লাভ করেন।\nবালা সরস্বতী ছিলেন আর একজন উল্লেখযোগ্য ব্যক্তিত্ব। বালা সরস্বতী নিজে দেবদাসী বংশোদ্ভূত ছিলেন। তাঁর প্রমাতামহী তাঞ্জোরের রাজসভার রাজদাসী ছিলেন। মাতা বীণা বাদিকা ছিলেন। দেবদাসী নৃত্যের সঠিক ধারাটি তিনিই বহন করে এনেছিলেন। শ্রীমতী বালা সরস্বতীর অভিনয় সমৃদ্ধ ‘পদম্’ এই নৃত্য ধারার নবযুগের সূচনা করেন। তিনি ভরতনাট্যম নৃত্যের সর্বকালের সর্বশ্রেষ্ঠ শিল্পী। তিনি মাদ্রাজের ‘স্কুল অফ ডান্স’ এবং ‘মিউজিক একাডেমী’র ডিরেক্টর এর দায়িত্ব সামলান। ১৯৫৫ খ্রিঃ ‘সঙ্গীত নাটক একাডেমী’ পুরস্কার পান। 1957খ্রিঃ পদ্মভূষণ পুরস্কার পান। তাঁর জীবনী নিয়ে সত্যজিৎ রায় একটি তথ্যচিত্র তৈরি করেন।\nমীনাক্ষী সুন্দরম পিল্লাই এর ছাত্রীদের মধ্যে শ্রীমতী শান্তারাও এর নাম নিঃসন্দেহে উল্লেখযোগ্য। মোহিনীঅট্যম নৃত্যের পুনরুজ্জীবনে তাঁর গৌরবময় ভূমিকা কৃতজ্ঞতার সঙ্গে স্মরণীয়। বর্তমান কালের শিল্পীদের মধ্যে ইন্দ্রাণী রহমান, যামিনী কৃষ্ণ মূর্তি, কুমারী কমলা, ও চন্দ্রকলা প্রমুখের নামও বিশেষ ভাবে উল্লেখযোগ্য।\nনাট্যশাস্ত্র থেকে জানা যায় ভরতনাট্যম নৃত্যকলা নৃত্ত, নৃত্য ও নাট্য -এই তিনের সমন্বয়ে গঠিত। ‘নৃত্য’ শব্দটির মূল ধাতু হল ‘নৃতি’, যার অর্থ গাত্র সঞ্চালন করা। সুদৃশ্য, ছন্দময়, সুনিয়ন্ত্রিত, শৃঙ্খলাবদ্ধ গাত্র সঞ্চালন হল নৃত্য। নৃত্য মানুষের অন্তরের আকুতির স্বতঃস্ফূর্ত বহিঃপ্রকাশ। অঙ্গ প্রত্যঙ্গের সঞ্চালন ছাড়াও এতে অভিনয়ের প্রয়োজনীয়তা অপরিহার্য। নৃত্য ভাবাশ্রয়ী। পদম, শ্লোকম, শব্দম্, জাভেরি হল নৃত্য পর্যায়ভুক্ত।\n‘নৃত্ত’ হল তাল, লয় সমন্বিত ভাব বর্জিত অঙ্গ বিক্ষেপ। ধনঞ্জয়ের মতে অভিনয় বর্জিত, তালাশ্রিত, লয়াশ্রিত অঙ্গ বিক্ষেপ হল নৃত্ত। নৃত্ত তাল, লয়াশ্রয়ী। আল্লারিপু, যতিস্বরম, ও তিল্লানা হল নৃত্ত পর্যায় ভুক্ত।\n‘নাট্য’ গীত ও সংলাপের সঙ্গে নৃত্ত ও নৃত্য যুক্ত হয়ে হয় নাট্য। অঙ্গ প্রত্যঙ্গের বিক্ষেপহীন যে অভিনয় তাই নাটক। নাট্য রসাশ্রয়ী। বর্ণম্ হল এই নাট্যপর্যায় ভুক্ত।\nভরতনাট্যম নৃত্যের পোশাক বেশ আকর্ষণীয় হয়। এ নিয়ে নাট্যশাস্ত্রে বিশেষ কোনো নির্দেশ নেই। বর্তমানে ভরতনাট্যম নৃত্য পরিবেশন করার সময় কোঁচা যুক্ত শাড়ি সেলাই করে সামনে আঁচল দিয়ে বিশেষ ভাবে বানানো পোশাক পরা হয়। একটি আলাদা ছোট জীর বসানো বস্ত্র কোমরের পিছন থেকে বাঁধা হয়। এই নতুন ধরনের পোশাক রুক্মিণীদেবী অরুণডেল প্রবর্তন করেন।\nপ্রাচীন কালে কী পোশাক পরা হত তার কোনো নির্দিষ্ট তথ্য পাওয়া যায় না। মন্দিরের গায়ে, বা পাথরের গায়ে যেসমস্ত নৃত্যরতা দেবদাসীর মূর্তি দেখা যায় তাতে পোশাক আছে অতি স্বল্প। সেই পোশাক মন্দিরে ও সমাজে কতটা গ্রহণযোগ্য ছিল তার কোনো প্রমাণ পাওয়া যায় না। তবে কিছুদিন আগেও নয় গজের শাড়ি পরার প্রচলন ছিল। স্বয়ং রুক্মিণী দেবী অরুণডেল প্রথমদিকে নয় গজের শাড়ি পরে নৃত্য পরিবেশন করেছেন। তারও আগে উজ্জ্বল বর্ণের শাড়ির সঙ্গে জরির কাজ করা ব্লাউজ পরা হত। তখন এই উজ্জ্বল সোনালী রঙের শাড়ি শিল্পীকে তাঁর যোগ্যতার দ্বারা অর্জন করতে হত। সোনার কাজ করা শাড়িতে থাকত উজ্জ্বল রঙের পাড়। তবে বর্তমানে এর প্রচলন অনেকখানি কমে গেছে। এখন উজ্জ্বল রঙের পোশাকই ব্যবহার করা হয়।\nএকজন ভরতনাট্যম শিল্পী কমপক্ষে ১০ রকম গয়না ব্যবহার করেন। ঝুমকো সহ কানপাশা, হার, বাজুবন্ধ, চূড়, রত্নহার, চন্দ্রকলা, কোমরবন্ধ, নতুন, আংটি, প্রভৃতি। মাথায় ব্যবহার করা হয় ৩ ধরনের অলঙ্কার। চুট্টি নামক লকেট যুক্ত সিঁথি, ব্রোচ জাতীয় অলঙ্কার ‘চন্দ্র’ ও ‘সূর্য’ ব্যবহার করা হয়। লম্বা বেণী, সাদা ও কমলা ফুল দিয়ে সাজানো হয়। মাথার পিছনে ‘রাকুডি’ থাকে। বেণীর শেষ দিকে থাকে তিন প্রস্থের ঝুমকো। প্রত্যেক পায়ে ব্যবহৃত হয় বেগুনি রঙের দড়িতে ৫০ টি ঘুঙুর, যা তালের সঙ্গে ঝঙ্কার তোলে। প্রাচীনকালে দেবদাসীদের অলঙ্কারে রঙ বেরঙের দামি পাথর ব্যবহার করা হত। মন্দিরের প্রদীপের আলোয় তা উজ্জ্বল হয়ে মোহনীয় সৌন্দর্য সৃষ্টি করত।\nশিল্পীর মুখ অত্যন্ত উজ্জ্বল রঙে রাঙান থাকে। সূক্ষ্ম ভাবে কাজল পড়া হয়, ঘন কালো চোখ আঁকা হয়। উজ্জ্বলরঙের ওষ্ঠোরঞ্জনী লাগান হয় ও কপালে বড় লাল সিঁদুরের টিপ পরা হয়।\nভরতনাট্যম নৃত্যকলার অন্যতম প্রধান অঙ্গ সঙ্গীত। সঙ্গীতের ক্ষেত্রে একজন সুকণ্ঠী শিল্পীর ভূমিকা বিশেষ গুরুত্বপূর্ণ। আবহ সঙ্গীতে বীণা, তম্বুরা, বাঁশি, নফরি, সারঙ্গী, বুদবুদিকা, মৃদঙ্গম, করতাল, বেহালা, সুর শৃঙ্গার, নাগেশ্বরম ও মন্দিরা ব্যবহার করা হয়।\nপ্রাচীন কালে কর্নাটকী সঙ্গীতে ও ভরতনাট্যমে মোট ১০৮টি তাল ছিল বলে জানা যায়। একে ‘অষ্টোত্তরশত তালম’ বলা হত। পরে বেশির ভাগ অবলুপ্ত হয়ে ৫৬টি তাল অবশিষ্ট থাকে। একে ‘অপূর্ব তালিম’ বলা হত। অবশেষে অন্যান্য তাল অবলুপ্ত হয়ে বর্তমানে৭টি তাল অবশিষ্ট রয়েছে। একে ‘সপ্ততালম’ বলে। সাধারনভাবে ভরতনাট্যম নৃত্যে ধ্রুবম (ধ্রুব), মতম (মাট্টি), রূপকম (রূপক), ঝম্পক (ঝম্প), ত্রিপুট (ত্রিপজ), অঠ (আড়া), ও একম (একতাল) – এই সাতটি তালের ব্যবহার হয়।\nপাঁচটি জাতির দ্বারা এই সাতটি তাল ব্যবহৃত হয়। পাঁচটি জাতির নাম সাধুশ্রম বা চতুশ্রম (চার মাত্রা), তিশ্রম (তিন মাত্রা), মিশ্রম (সাত মাত্রা), খণ্ডম্ (পাঁচ মাত্রা) ও সঙ্গিরণম বা সংকীর্ণম (নয় মাত্রা)। তালগুলি বিভিন্ন মাত্রা ও যতি সহযোগে বৈচিত্র্য সৃষ্টি করে।\nভরতনাট্যমের সবচেয়ে গুরুত্বপূর্ণ এবং সৌন্দর্য সৃষ্টিকারী বিষয় হল এর মুদ্রা। মুদ্রা হল- ‘মুদম্ আনন্দং রাতি দদাতি’ অর্থাৎ যা আনন্দ দান করে তাই মুদ্রা। নৃত্যে আঙ্গিকাভিনয়ের জন্য বিভিন্ন হস্তমুদ্রা, ভাব ও রস পরিবেশিত হয়। এখানে শিল্পীর হাতের মুদ্রায় স্বর্গের ফুল ফোটে, দেহভঙ্গিমার বিচিত্রতায় যেন সাগরের ঢেউ ওঠে। গলার ভঙ্গিতে গর্ব ও নিবেদন বিচিত্র রঙ্গে মূর্ত হয়, চোখের ভঙ্গিতে (উন্মোচন ও পাতনে) ফুটে ওঠে প্রেম, প্রতীক্ষা, সংশয়, শোক, ক্রোধ ।\nনাট্যশাস্ত্র এবং অভিনয় দর্পণ অনুসারে অসংযুক্ত ও সংযুক্ত এই দুই রকম মুদ্রার উল্লেখ পাওয়া যায়। তবে নাট্যশাস্ত্র এবং অভিনয় দর্পণের মুদ্রার সংখ্যা ও প্রয়োগে কিছু পার্থক্য আছে।\nনাট্যশাস্ত্রের মতে – ২৮ টি অসংযুক্তমুদ্রা। এগুলি হল- পতাকা, কপিত্থ, চতুর, ত্রিপতাক, কটকামুখ, ভ্রমর, অর্ধ পতাকা, ময়ূর, মুষ্টি কর্তরীমুখ, সূচী, হংসাস্য,অর্ধচন্দ্র, পদ্মকোশ, হংসপক্ষ, অরাল, সর্পশীর্ষ, সন্দংশ, শুকতুণ্ড, মৃগশীর্ষ, মুকুল, মুষ্টি, কাঙ্গুল, উর্ণনাভ, শিখর, অলপদ্ম, তাম্রচূড়।\nসংযুক্ত মুদ্রা হল ২৩টি। এগুলি হল- অঞ্জলি, কপোট, কর্কট, স্বস্তিক, ডোলহস্ত, পুষ্পপুট, উৎসঙ্গ, শিবলিঙ্গ, কটকাবর্ধণ, কর্ত্তরীস্বস্তিক, শক্তি, শঙ্খচূড়, সম্পূট, পাশ, কীলক, মৎস, কুর্ম্ম, বরাহ, গরুর, নাগবন্ধ, ভেরুন্ডা, খট্টা।\nভরতনাট্যমের রস বিশেষ উল্লেখযোগ্য। নৃত্য পরিবেশন করে রসসৃষ্টি করাই শিল্পীর মূল উদ্দেশ্য। এই রস সম্পর্কে নাট্যশাস্ত্র বলা আছে-\n“আস্যেনালম্বয়েদ গীতং হস্তেনাথং প্রদর্শয়েৎ ।\nচক্ষুভাং দর্শয়েদ্ভাবং পাদাভ্যাঅং তালমাদিসেৎ।।\nযতো হস্তস্ততো দৃষ্টিষতো দৃষ্টিষতো মনঃ।\nযতো মনস্ততো ভাব যতো ভাবস্ততো রসঃ।।”\nঅর্থাৎ, মুখ দিয়ে গানকে অবলম্বন করে, হাত দিয়ে গানের অর্থ প্রদর্শন করে, চক্ষু দিয়ে ভাব প্রদর্শন করে, পদদ্বয়ে তাল রক্ষা করা উচিত। যেখানে হাত সেখানে দৃষ্টি থাকবে, যেখানে দৃষ্টি সেখানেই মনের গতি থাকবে, যেখানে মনের গতি সেখানেই ভাব থাকবে, আর তখনই রসের উৎপত্তি হবে। রসোৎপত্তি হলে নৃত্য আস্বাদন যোগ্য হবে। ভরতনাট্যম নৃত্যে রসের বিশেষ ভূমিকা রয়েছে। নাট্যশাস্ত্রে চার প্রকার রসের উল্লেখ রয়েছে। অদ্ভুত রস, শান্তরস, শৃঙ্গার রস ও ভয়ানক রস। তবে এর মধ্যে শ্রেষ্ঠ রস হল শৃঙ্গার রস। শৃঙ্গার রসকে ভরতনাট্যমের মূল রসও বলা হয়ে থাকে। এই নৃত্যের মধ্যে তাণ্ডব এবং লাস্য দুই ধরনের শৃঙ্গার রস নিহিত আছে। নাট্যশাস্ত্র অনুযায়ী তাণ্ডব নৃত্যে স্ত্রী ও পুরুষ উভয়েরই অধিকার আছে। শৃঙ্গার রস থেকে উদ্ভূত বলে তাণ্ডবের প্রয়োগেও সৌকুমার্য ও লীলায়িত গতি আছে এবং এতে স্ত্রী – পুরুষের সমান অধিকার আছে। তবে পরবর্তী কালে রক্ষণশীল নাট্টুবানরা ভেদাভেদ সৃষ্টি করে দেন। তাণ্ডবকে পুরুষের এবং লাস্যকে নারীদের জন্য নির্দিষ্ট করে দেন। ‘নটনাদী বাদ্যরঞ্জনম’- গ্রন্থে আমরা মোট দ্বাদশ তাণ্ডবের উল্লেখ পাই-\n১। আনন্দ তাণ্ডবম (সন্ময় যতিনাট্যম)\n২। সান্ধ্য তাণ্ডবম (গীত নাট্যম)\n৩। ঊর্ধ্ব তাণ্ডবম (চিত্র নাট্যম)\n৪। শৃঙ্গার তাণ্ডবম (ভরত নাট্যম)\n৫। ত্রিপুরা তাণ্ডবম (পেরানি নাট্যম)\n৬। মুনি তাণ্ডবম (লাস্য বা লয় নাট্যম)\n৭। সংহার তাণ্ডবম (সিমহলা নাট্যম)\n৮। উগ্র তাণ্ডবম (রাজ নাট্যম)\n৯। ভূত তাণ্ডবম (পট্টসা নাট্যম)\n১০। প্রলয় তাণ্ডবম (পাবই নাট্যম)\n১১। ভুজঙ্গ তাণ্ডবম (পিথা তাণ্ডবম)\n১২। শুদ্ধ তাণ্ডবম (পদশ্রী নাট্যম)\nকরন ও অঙ্গহার হল ভরতনাট্যম নৃত্যের সৌন্দর্যের মূল উৎস। নাট্যশাস্ত্রের তাণ্ডবলক্ষণ অধ্যায়ে একশত আটটি করনের (আডাও) উল্লেখ আছে। হাত এবং পা এর পারস্পরিক সহযোগিতায় করণের রুপকে প্রকাশ করতে হয়। আবার কয়েকটি করন একত্রে মিলিত হয়ে অঙ্গহার সৃষ্টি করে। দক্ষিণ ভারতের চিদাম্বরমের নটরাজ মন্দিরে খোদিত ভরতনাট্যম নৃত্যে প্রযুক্ত একশো আটটি করণের প্রমাণ পাওয়া যায়।\nনাট্টুবান চিন্নাইয়া, পুন্নাইয়া, শিবানন্দ, ও ওয়াডিভেল্লু এই চার ভাই মিলে ভরতনাট্যমের যে পরিবর্তন এনেছেন তাতে এর অনুক্রমণিকা হল যথাক্রমে- মেলা প্রাপ্তি, আলারিপু, যতিস্বরম, শব্দম, বর্ণম, তিল্লানা, শ্লোকম। বর্তমানে এতে প্রাচীনকালের কিছু অনুক্রমণিকা যোগ করা হয় যেমন-কৌস্তুভ, তোডয়ম, মঙ্গলময়, কীর্তনম ইত্যাদি। তবে সাদির আট্যম বা ভরতনাট্যম নৃত্যধারার অনুক্রমণিকা বা পর্যায় মূলত সাতটি, যথাক্রমে- আল্লারিপু, যতিস্বরম, শব্দম, বর্ণম, পদম্, শ্লোকম্ ও তিল্লানা।\nএটি ভরতনাট্যম নৃত্যকলার প্রথম নৃত্য পর্যায় হল আল্লারিপু। তেলেগু শব্দ ‘আল্লারিম্পু’ থেকে এই আল্লারিপু শব্দটি এসেছে। এর অর্থ হল পুষ্পিত বা প্রস্ফুটিত হওয়া। এই পর্যায়ে অঙ্গপ্রত্যঙ্গকে বিশুদ্ধ নৃত্যের জন্য দেহভঙ্গির সুষম সৌন্দর্যে পুষ্পিত ও প্রস্ফুটিত করা হয়। শিল্পী মাথার ওপর দুটি হাত নমস্কারের ভঙ্গীতে রেখে বোলের সঙ্গে চোখ ও গলার ভঙ্গিমার দ্বারা নৃত্য শুরু করেন। এটি বন্দনা সূচক পর্যায়। নাচের মাধ্যমে শিল্পী দেবতা, দর্শক, সঙ্গীত শিল্পী সকলের আশীর্বাদ প্রার্থনা করেন।\nআল্লারিপুর পরবর্তী পর্যায় হল যতিস্বরম। যতির সঙ্গে স্বরগমের গ্রন্থন হয় বলে এর নাম যতিস্বরম। এই পর্যায়ে নৃত্যের সৌন্দর্য বর্ধনকারী নৃত্য প্রধান অংশ। দেহভঙ্গির সঙ্গীতে সুষম সৌন্দর্য সৃষ্টি করাই এই পর্যায়ে প্রধান লক্ষ্য। এই নৃত্য সংগঠনে সাধারণভাবে পাঁচ থেকে সাতটি জটিল যতি রাগাশ্রয়ী সরগম ও তালের মিলিত রূপ মৃদঙ্গ ও মন্দিরার সাহায্যে পরিবেশিত হয়। এই পর্যায়ে চোখের , গলার , হাতের ও পায়ের কাজ প্রধান এবং কোন বিশেষ ভাব প্রকাশ করতে হয়না। মৃদঙ্গ মন্দিরার সাহায্যে এই নৃত্য পরিবেশিত হয়।\nযতিস্বরমের পরের পর্যায় হল শব্দম। এই পর্যায়ের মূল লক্ষ্য হল ভক্তিমূলক সঙ্গীতকে অভিনয়ের মাধ্যমে ব্যাখ্যা করা। ভক্তিমূলক সঙ্গীতগুলি মূলত তেলেগু ভাষার হয়ে থাকে। সঙ্গীতের মাধ্যমে দেবতা অথবা রাজার শৌর্য, বীর্য, কীর্তি বা মহত্ত্ব বর্ণনা করা হয় এবং সঙ্গীতের শেষে অভিবন্দনা করে নৃত্য সমাপ্ত করা হয়। সংস্কৃতে এই ধরনের সঙ্গীতকে ‘যশোগীতি’ বলা হয়।\nশব্দমের পরের পর্যায় হয় বর্ণম। বর্ণম ভরতনাট্যমের সর্বাপেক্ষা জটিল ও আকর্ষণীয় পর্যায়। এতে নাচ এবং নাটকের এক আশ্চর্য মেলবন্ধন দেখা যায়। ভাব, রাগ ও তালযুক্ত এই অনুষ্ঠান প্রায় একঘণ্টা ব্যাপী হয়ে থাকে। আবহসঙ্গীত প্রণয়ের অভিব্যক্তিতে রচিত হয়। যতিগুলি অত্যন্ত জটিল ও দ্রুত হয়ে থাকে, একে ‘থিরমনম’ বলে। এর চরণমগুলি অত্যন্ত সুন্দর হয়ে থাকে। সঙ্গীতের মধ্যে কল্যাণী, নবরত্নমালিকা প্রভৃতি অপ্রচলিত রাগের প্রয়োগ দেখা যায়। এই সঙ্গীত ভাবোচ্ছল ও ভক্তিমূলক। নৃত্ত,নৃত্য ও নাট্যের মেল বন্ধন হয় এই পর্যায়ে।\nবর্ণমের পরবর্তী পর্যায় হল পদম। বর্ণম পর্যায়ের পর শিল্পীর বিশ্রামের জন্য এই পর্যায়ে প্রেমগীতিমূলক পদ অভিনয়ের মাধ্যমে পরিবেশিত হয়। তাতে আগের পর্যায়ের পরিশ্রম কিছুটা লঘু হয়। সঙ্গীতে অধিকাংশ ক্ষেত্রেই জনপ্রিয় কবি জয়দেব, পুরন্দর দাস, ক্ষেত্রায়া রচিত মধুর পদাবলী পরিবেশিত হয়।\nএই পর্যায় তালহীন। একক রাগ বা রাগমালিকাতে নৃত্যাভিনয়ের মাধ্যমে পরিবেশিত হয়। সাধারণত শ্লোকম সংস্কৃত ভাষাতে হয়ে থাকে। বিভিন্ন ধরণের শ্লোক এই পর্যায়ে অভিনয় করে পরিবেশন করা হয়।\nঅনুষ্ঠানের সবশেষ পর্যায় হল তিল্লানা। ভরতনাট্যম নৃত্যধারার ছন্দ, লাস্য, মাধুর্য ও গভীরতার সমন্বয়ে সৌন্দর্যের শ্রেষ্ঠতম প্রকাশ এই পর্যায়ে ছন্দিত হয়। এই নৃত্যে প্রত্যেকটি যতি বিলম্বিত, মধ্য ও দ্রুত লয়ে পরিবেশিত হয়। এই পর্যায়ে শিল্পী মাঝে মাঝে ক্ষিপ্রচটুল পদ বিন্যাসে ও বিভিন্ন মুদ্রা প্রয়োগে বিভিন্ন ভাবব্যঞ্জনা মূর্ত করেন।\n‘জানো মম মন তোমারে চাই’:\nপার্বত্য ঝর্না যেমন দুর্গম পথ অতিক্রম করে পাহাড়, মালভূমি, সমতলের সমস্ত আবর্জনা বহন করে সাগরে মিশেছে, তেমনি ভরতনাট্যম কালের স্রোতে সমাজের সকল লোভ, লালসা, কলঙ্ক, অপমান বুকে নিয়ে আধুনিক সভ্যতার সঙ্গে নতুন আঙ্গিকে মিশেছে। কঠিনপথ অতিক্রম করে আজও ভরতনাট্যম স্ব -মহিমায় জগতের শ্রেষ্ঠ নৃত্যশিল্প হিসাবে প্রবহমান।ভারতের শ্রেষ্ঠনৃত্যকলা এই ভরতনাট্যমের মধ্যে মহৎ শিল্পের সবকটি গুণই নিহিত আছে। কাব্য, সঙ্গীত, নৃত্য ও অভিনয়ের মিশ্রণে তৈরি হয় চতুরঙ্গ। শিল্পী মানসের প্রকাশ-উন্মুক্ত রূপ ভাবনা, ললিত ছন্দে ও ভাবাভিনয়ের উৎকর্ষে দর্শকমন হয়ে ওঠে সহৃদয়। কাব্য, সঙ্গীত, নৃত্যে ও ছন্দের বিশিষ্ট বিভঙ্গে লীলায়িত একটি অনন্য রূপ- ভাবনা দর্শককে রসমার্গে উন্নীত করে।\nভরতনাট্যম নৃত্যের ব্যাকরণ অত্যন্ত বিজ্ঞানসম্মত হওয়ার ফলে, এই নৃত্যচর্চা শারীরিক সুস্থতা ও দীর্ঘায়ু দান করে থাকে। শুধু তাই নয় এই নৃত্যের সঙ্গে আধ্যাত্মিকতার যোগ থাকায় নৃত্যচর্চার ফলে শরীর, মনের সুস্থতার সঙ্গে আত্মারও পরিশুদ্ধি ঘটে। নটরাজ বন্দনা দিয়ে নৃত্য চর্চা শুরু হলেও এই নৃত্য কোনো নির্দিষ্ট ধর্মীয় সম্প্রদায়ের মধ্যে সীমাবদ্ধ নয়। এই নৃত্যচর্চার ক্ষেত্রে কোনো ধর্মীয় বিধি নিষেধও নেই, এক্ষেত্রে থাকতে হবে পরমেশ্বরের প্রতি পরম শ্রদ্ধা, নৃত্যশিক্ষার প্রতি একাগ্রতা ও নিষ্ঠা। বিশেষ করে কৈশোরের শারীরিক ও মানসিক অস্থিরতাকে কাটিয়ে স্থিরতা আনতে, সুশৃঙ্খল অভ্যাস গড়ে তুলতে এই নৃত্যাভ্যাসের জুড়ি মেলা ভার। কণ্ঠশিল্পী, যন্ত্রবাদক, নৃত্যগুরু এবং নৃত্যশিল্পীর সমবেত প্রচেষ্টায় সমগ্র নৃত্যানুষ্ঠান পরিবেশিত হয়। এর ফলে একই সঙ্গে নৃত্যগুরু ও সহশিল্পীদের প্রতি শ্রদ্ধানিবেদনের আন্তরিকতারও অভ্যাস গড়ে ওঠে। শিশু-কিশোরের বৌদ্ধিক, শারীরিক, মানসিক ও প্রাক্ষোভিক বিকাশের ক্ষেত্রে বিদ্যাচর্চা, শরীরচর্চার যতটা গুরুত্বপূর্ণ ভরতনাট্যম নৃত্যচর্চার গুরুত্ব তার কিছু কম নয়। বর্তমানে নৃত্যশিক্ষাকেন্দ্রে যে পাঠক্রম রয়েছে তাতে নৃতচর্চার পাশাপাশি নৃত্যের সম্পর্কে সম্যক ধারণা দেবার জন্য এর উৎপত্তি, ক্রমবিকাশ, ঐতিহাসিক গুরুত্ব, সামাজিক প্রভাব এ সবেরই পাঠদান করা হয়। এর ফলে প্রথম থেকেই নৃত্যচর্চার পাশাপাশি দেশ ও সমাজকে জানতে পারে। ভারতীয় সংস্কৃতি সম্পর্কে স্বচ্ছ ধারণা তৈরি হয়। এ শিক্ষা দেশপ্রেমকে জাগ্রত করায়, সামাজিক দায়বদ্ধতা স্মরণ করায়, সুস্থ সংস্কৃতিতে অভ্যস্ত করায়। ভবিষ্যতের সুনাগরিক গড়ে তুলতেও যথেষ্ট ভূমিকা গ্রহণ করে থাকে এই নৃত্য চর্চা।\nবিশ্ব জুড়ে রয়েছে ভরতনাট্যমের জনপ্রিয়তার প্রবল ঢেউ, স্থাপিত হয়েছে অসংখ্য শিক্ষাকেন্দ্র। ভারতীয় শিল্পীরা আজ বিশ্বের দরবারে প্রতিষ্ঠিত ও সম্মানিত। ভারতীয় সংস্কৃতির অন্যতম শ্রেষ্ঠ নিদর্শন, শ্রেষ্ঠ শাস্ত্রীয় নৃত্য ভরতনাট্যম প্রদর্শন করার পর উচ্চ রসমার্গে উন্নীত হয়ে যখন সারাবিশ্ব মোহিতনেত্র উন্মোচন করে তখন কবির ভাষা অন্তরে জেগে ওঠে-\n“ধনে জনে আছি জড়ায়ে হায়,\nতবু জানো মন তোমারে চাই।\nসব সুখে দুখে ভুলে থাকায়\nজানো মম মন তোমারে চাই।।”\n1) Concise History of South India-Noburu kawashima…oxford University press.\n2) সাংস্কৃতিকী – ডঃ সুনীতি কুমার চট্টোপাধ্যায়\n3) A short History of the Muslim rule in India.lswsriprosad.\n4) নৃত্যে-ভারত – ডঃ মঞ্জুলিকা রায় চৌধুরী\n5) নৃত্য-বিতান – অনুপ শঙ্কর অধিকারী।\n6) প্রশ্নোত্তরে ভরতনাট্যম – আদিত্য মিত্র।\n7) প্রশনোত্তোরী ভরতনাট্যম – নিখিল পাল।\n8) ভারতের সংস্কৃতি – শ্রী ক্ষিতিশচন্দ্র মোহন সেন।\n9) পৃথিবীর ইতিহাস – দুর্গাদাস লাহিড়ী।\n10) ডঃ মুথুলক্ষ্মী রেড্ডি – উইকিপিডিয়া\n11) Dance of Siva – A. K. Kumarswami.\n12) Natyasasta-translatade – Monomohon Ghosh.\nমন্তব্য তালিকা - “ভরতনাট্যম”\nমার্চ ২০, ২০২১; ১২:৩৯ এ\nঅত্যন্ত সুন্দর এবং তথ্যসমৃদ্ধ রচনা। ভারতের সংস্কৃতি অর্থাৎ বিভিন্ন শাস্ত্রীয় নৃত্য ও গীত বিষয়ে আমার উৎসাহ জেগেছিল শ্রী নারায়ণ সান্যাল রচিত একটি লেখা “দুর্লভ দুর্লভ ” (মার্দঙ্গিক শ্রী দুর্লভচন্দ্রের জীবনী) পড়েই। ভারতনাট্যম ও দেবদাসী প্রথার সঙ্গে তার সম্পর্ক নিয়েও কিছু পড়াশোনা করেছিলাম। এই লেখাটি সেই পড়া এবং তথ্যের মধ্যে যে অসম্পূর্ণতা ছিল তা পূরণ করে আরো অনেক কিছু নতুন তথ্য ও তত্ত্বের আলোকে উদ্ভাসিত করলো আমায়। লেখিকাকে ধন্যবাদ এমন একটি লেখা উপহার দেবার জন্য।\nমার্চ ২০, ২০২১; ২০:৪০ এ\nনটরাজের বর্ণনা ও বিশ্লষণ ভালো লাগল। সমৃদ্ধ হলাম। অনেক ধন্যবাদ।\nষষ্ঠী কুমার দাস/ sasti kumar das বলেছেন:\nজুলাই ২০, ২০২১; ০৫:৪৮ এ\nবিভিন্ন মুদ্রা গুলো নিয়ে পদ, হস্ত, নেত্র ও অন্যান্য বিভাগ করে অন্য একটি রচনা সংযুক্ত করুন।\nজুলাই ২০, ২০২১; ১৫:০৯ এ\nনিশ্চয়ই চেষ্টা করব। ধন্যবাদ নেবেন।


জাতিসংঘের সভাপতি হতে চায় বাংলাদেশ - ইউএস বাংলানিউজ, নিউইয়র্ক\nমে ১৮, ২০২২ ৭:১৫ পূর্বাহ্ণ || ইউএসবাংলানিউজ২৪.কম\nজাতিসংঘের সভাপতি হতে চায় বাংলাদেশ\nইউএসবাংলানিউজ অক্টোবর ২৪, ২০২১ ৮:৩০ অপরাহ্ণ || ইউএসবাংলানিউজ২৪.কম\n২০২৬ সালে জাতিসংঘের সভাপতি পদের জন্য বাংলাদেশ নির্বাচনের ঘোষণা করবে বলে জানিয়েছেন পররাষ্ট্রমন্ত্রী ড. এ কে আব্দুল মোমেন। তিনি বলেন, মিয়ানমার ও দক্ষিণ কোরিয়া পারলে বাংলাদেশ কেন পারবে না। রোববার (২৪ অক্টোবর) রাজধানীর জাতীয় প্রেস ক্লাবে ‘জাতিসংঘ দিবস-২০২১’ উপলক্ষে এক আলোচনায় এ কথা বলেন পররাষ্ট্রমন্ত্রী।\nড. মোমেন বলেন, ‘জাতিসংঘের পরবর্তী মহাসচিব এশিয়া থেকে আসলে সেটা যেন বাংলাদেশ থেকে আসে। মিয়ানমার ও সাউথ কোরিয়া যদি পারে, কেন বাংলাদেশ পারবে না? কিন্তু বললেই তো হবে না। উই হ্যাভ টু কালটিভেট, ইউ হ্যাভ টু গ্রো আপ। এমন প্রতিযোগী তৈরি করতে হবে যেন কেউ কনটেস্ট না করতে পারে। আমরা সিদ্ধান্ত নিয়েছি ২০২৬ সালে জাতিসংঘের সভাপতি হওয়ার জন্য নির্বাচনের ঘোষণা করব।’\nজাতিসংঘের নেতৃত্বে বাংলাদেশের অবস্থান নিয়ে আক্ষেপ প্রকাশ করেন পররাষ্ট্রমন্ত্রী। মোমেন জাতিসংঘে বাংলাদেশের স্থায়ী প্রতিনিধি থাকাকালে ঊর্ধ্বতন নেতৃত্বে যে পরিমাণ বাংলাদেশির উপস্থিতি ছিল সেটা এখন কমে গেছে জানিয়ে বলেন, ‘জাতিসংঘের বিভিন্ন বিষয়ে আমরা সাহায্য করছি। কিন্তু দুঃখের বিষয় জাতিসংঘের নেতৃত্বে বাংলাদেশ এখনও খুব বেশি অগ্রসর হয়নি। জাতিসংঘের প্রেজেটেশানে বাংলাদেশের উপস্থিতি এখন কম। আমি যখন দায়িত্বে ছিলাম জাতিসংঘের সদর দপ্তরে তিনজন থেকে ২২ জনে উন্নীত করেছিলাম। কিন্তু সম্প্রতি এগুলো কমে গেছে। এখন আমাদের রিপ্রেজেনটেশান বাড়াতে হবে।’\nজাতিসংঘ উন্নত ও সমৃদ্ধিতে বাংলাদেশের প্রধানমন্ত্রীর অবদান রয়েছে বলে জানান মোমেন। তিনি বলেন, ‘জাতিসংঘকে আরও উন্নত ও সমৃদ্ধ করার ক্ষেত্রে আমাদের প্রধানমন্ত্রী শেখ হাসিনার বিশেষ ভূমিকা আছে। তার একটি বড় ভূমিকা হচ্ছে, জাতিসংঘে ডেভেলপমেন্ট হিউম্যান রাইট তথা মানুষের বেঁচে থাকার অধিকার, উন্নয়নের অধিকারে জোর দিয়ে একটি প্রস্তাব পেশ করেন। পৃথিবীর ১৯৩টি দেশ তার এই প্রস্তাবকে গ্রহণ করে।’\nড. মোমেন বলেন, ‘জাতিসংঘ আমাদের অনেক প্রত্যাশা পূরণ করতে পারেনি। তবুও জাতিসংঘের অবদান কোনোভাবেই অস্বীকার করা যাবে না। জাতিসংঘ সামাজিক উন্নয়নে বিশেষ অবদান রেখেছে। সে জন্য জাতিসংঘ বাংলাদেশকে নিয়ে গর্বিত। বাংলাদেশও জাতিসংঘকে নিয়ে গর্বিত। শান্তিরক্ষা মিশনে বর্তমানে জাতিসংঘে বাংলাদেশের অবস্থান এক নম্বরে। শান্তিরক্ষা মিশনে বাংলাদেশ ব্র্যান্ডিং। বাংলাদেশের ১ লাখ ৭৬ হাজার পিস কিপার বিভিন্ন দেশে কাজ করেছেন।’\nজাতিসংঘকে সার্বজনীন দেখতে চান মোমেন\nজাতিসংঘ সার্বজনীন নয় বলে দাবি করেছেন পররাষ্ট্রমন্ত্রী মোমেন। জাতিসংঘের এ অবস্থানের পরিবর্তনের মাধ্যমে সংস্থাটিকে সার্বজনীন হিসেবে দেখতে চান তিনি।\nড. মোমেন বলেন, ‘আমরা এমন এক জাতিসংঘ চাই যে জাতিসংঘ মানুষের অধিকার আদায়ের জন্য সংগ্রাম করে। শুধু পাঁচটা দেশের অধিকারের জন্য করে না। জাতিসংঘ এখনও সার্বজনীন নয়। জাতিসংঘের নিরাপত্তা পরিষদের পাঁচটা দেশই হলো মাতাব্বর। এই অবস্থার পরিবর্তন দরকার। জাতিসংঘকে আরও প্রাণবন্ত করতে হবে, শক্তিশালী করতে হবে। এটা হচ্ছে মানুষের মুখপাত্র। বিশ্ব নেতৃত্বের মুখপাত্র হওয়া গুটি কয়েক দেশের মুখপাত্র হওয়া উচিত নয়।’\nPrevious দৃষ্টিনন্দন পায়রা সেতুর উদ্বোধন করলেন প্রধানমন্ত্রী\nNext ভারতকে ১০ উইকেটে হারিয়ে ইতিহাস গড়ল পাকিস্তান


স্রেফ দুর্ঘটনা নাকি অন্য কোনো রহস্য? – Bartabazar.com\nস্রেফ দুর্ঘটনা নাকি অন্য কোনো রহস্য?\nপ্রকাশিত: ১০:১৬ পূর্বাহ্ণ, শনি, ৩০ মার্চ ১৯\nএকের পর এক অগ্নিকাণ্ডের ঘটনা ঘটছে। পুরান ঢাকার চুড়িহাট্টা আর বনানীর এফ আর টাওয়ারের রেশ কাটতে না কাটতেই আজ গুলশানের ডিএনসিসি মার্কেটে অগ্নিকাণ্ডের ঘটনা ঘটলো। এই ঘটনাগুলো কি শুধুই কাকতালীয়? এগুলো কি স্রেফ দুর্ঘটনা? নাকি এর পেছনে রয়েছে অন্য কোনো রহস্য, অন্য কোন উদ্দেশ্য?\nএকটা সরকারকে যখন প্রতিপক্ষ রাজনৈতিকভাবে পরাজিত করতে না পারে, তখন সরকারের বিরুদ্ধে নানারকম ষড়যন্ত্র করা হয়। এমন পরিস্থিতি তৈরির চেষ্টা চালানো হয়, যেটা সরকারকে দুর্বল ও অজনপ্রিয় করে তোলে। এই ষড়যন্ত্রের অংশ হিসেবেই কি পরিকল্পিতভাবে একের পর এক অগ্নিকাণ্ড ঘটানো হচ্ছে?\nদুঃখজনক বিষয় হলো যে, সাম্প্রতিক সময়ের কোনো অগ্নিকাণ্ডের ঘটনারই কারণ কিংবা উৎস সুনির্দিষ্টভাবে বের করা হচ্ছে না। একের পর এক তদন্ত কমিটি হচ্ছে নানা রকম আশ্বাসের বানীও শোনানো হচ্ছে। কিন্তু দৃশ্যমান কোনো ফলাফল মানুষ দেখতে পাচ্ছে না। এসব অগ্নিকাণ্ডে একটা পরিনতি হচ্ছে যে, সরকারের ওপর জনগণের ক্ষোভ বাড়ছে। কাজেই এসব অগ্নিকাণ্ডের পেছনে অন্যকোনো রহস্য আছে কিনা তা অবিলম্বে খতিয়ে দেখা দরকার।


উলিপুরে বজ্রপাতে নিহত এক, আহত দুই – Torrongo News\nবুধবার, জানুয়ারি ১৯ ২০২২ ৫,৪৮,অপরাহ্ণ\nপ্রচ্ছদ/দেশজুড়ে/উলিপুরে বজ্রপাতে নিহত এক, আহত দুই\nবার্তা কক্ষজুন ১৫, ২০২০ ১০:৩২ অপরাহ্ণ\nউলিপুর (কুড়িগ্রাম) উপজেলা সংবাদদাতা: কুড়িগ্রামের উলিপুরে জমি থেকে বাদাম উঠানোর সময় বজ্রপাতে একজনের মৃত্যু হয়েছে। এ সময় আরও দুইজন গুরুত্বর আহত হন। তাদের উন্নত চিকিৎসার জন্য কুড়িগ্রাম সদর হাসপাতালে প্রেরণ করা হয়েছে। ঘটনাটি ঘটেছে, সোমবার (১৫ জুন) বিকালে চর গোড়াই পিয়ার গ্রামে।\nএলাকাবাসী সূত্রে জানা গেছে, উপজেলার থেতরাই ইউনিয়নের চর গোড়াই পিয়ার গ্রামে কয়েকজন কৃষক মিলে জমি থেকে বাদাম উঠানোর (তোলা) সময় হঠাৎ করেই বজ্রপাতসহ বৃষ্টি শুরু হয়। এসময় জমিতে থাকা অবস্থায় বজ্রপাতের আঘাতে অবসর প্রাপ্ত মাদ্রাসা শিক্ষক মাও. রুহুল আমীন (৬৮) ঘটনাস্থলেই নিহত হন। তার সঙ্গে থাকা গোড়াই পিয়ার কানীপাড়া গ্রামের মোসলেম উদ্দিনের স্ত্রী আঞ্জুআরা বেগম (৪০) ও মইনুদ্দিনের ছেলে মহসিন আলী (৫০) গুরুত্বর আহত হন।\nপরে খবর পেয়ে স্বজনরা তাদের উদ্ধার করে উপজেলা স্বাস্থ্য কমপ্লেক্সে ভর্তি করেন। নিহত মাও. রুহুল আমীন রাজারহাট উপজেলার বিদ্যানন্দ ইউনিয়নের ডাংরারহাট দাখিল মাদ্রাসার অবসরপ্রাপ্ত মৌলভী শিক্ষক। তিনি উলিপুর উপজেলার দলদলিয়া ইউনিয়নের সরদারপাড়া গ্রামের খাতির আলী মিস্ত্রির ছেলে।\nউপজেলা স্বাস্থ্য কমপ্লেক্সের আবাসিক মেডিকেল অফিসার ডা. মাঈদুল ইসলাম জানান, বজ্রপাতে গুরুত্বর আহত দুই জনের শারীরিক অবস্থা আশংঙ্কাজনক হওয়ায় তাদের উন্নত চিকিৎসার জন্য কুড়িগ্রাম সদর হাসপাতালে প্রেরণ করা হয়েছে। থেতরাই ইউনিয়ন পরিষদের চেয়ারম্যান আইয়ুব আলী সরকার ঘটনার সত্যতা নিশ্চিত করেছেন।


ইউএস ওপেন-এ ফেডারারকে নজরে রাখবেন | খেলাধুলা | DW | 20.08.2014\nইউএস ওপেন-এ ফেডারারকে নজরে রাখবেন\nহ্যাঁ, সেই রজার ফেডারারের কথা হচ্ছে, যিনি ২০১৩ সালের ইউএস ওপেন-এর চতুর্থ রাউন্ডে টমি রব্রেডোর কাছে হেরে বিদায় নেন৷ অথচ এ বছর নিউ ইয়র্কে তাঁর অষ্টাদশ গ্র্যান্ড স্ল্যাম খেতাব জিততে পারেন ফেডারার৷\n৩৩-বছর-বয়সি ফেডারারের এ এক আশ্চর্য প্রত্যাবর্তন৷ মনে রাখতে হবে, রব্রেডোর কাছে হারের আগের ১১ বছরে ফেডারার কোনো গ্র্যান্ড স্ল্যামের ফাইনালে পৌঁছতে পারেননি, এমন ঘটনা ঘটেনি৷ তার আগের দশ বছরে তিনি ফ্লাশিং মেডোজ-এ প্রতিবারেই অন্তত কোয়ার্টার-ফাইনাল অবধি পৌঁছেছেন৷\nফেডারার যখন রব্রেডোর কাছে হারলেন, তখন যেন মনে হয়েছিল যে, ফেডারার ২০০৪ থেকে ২০০৮ সাল অবধি পর পর পাঁচবার ইউএস ওপেন জিতেছেন; যাঁর সপ্তদশ বড় সাফল্য এসেছে ২০১২ সালের উইম্বলডন জিতে – সেই ফেডারার এখন অতীতের স্মৃতি হতে চলেছেন৷ কিন্তু ফেডারার নিজে কখনো সে'কথা ভাবেননি – তাঁর আত্মবিশ্বাস অটুটই থেকেছে৷\nখেলোয়াড় থেকে কোচ\nজন্ম সাবেক চেকোস্লোভাকিয়ায়৷ সে দেশের হয়েই আন্তর্জাতিক টেনিসে আগমন মার্টিনা নাভ্রাতিলোভার৷ জিতেছেন ১৯টি গ্র্যান্ডস্লাম একক শিরোপা৷পরে যুক্তরাষ্ট্রের নাগরিক হলেও চেক প্রজাতন্ত্রের নাগরিকত্বও ছাড়েননি৷ সম্প্রতি ৫৭ বছর বয়সি নাভ্রাতিলোভা বলেছেন, নিজে খেলা ছাড়লেও টেনিসকে তিনি ছাড়তে চান না, ফিরতে চান কোচ হিসেবে৷\nপুরুষদের টেনিসের এই সাবেক বিশ্বসেরা খেলোয়াড় হিসেবে টেনিসকে বিদায় জানিয়েছেন ১৯৯৬ সালে৷ তবে সুইডেনের এই তারকাকে আবার নিয়মিত দেখা যাচ্ছে টেনিসে৷ সম্প্রতি রজার ফেদারারের কোচ হয়েছেন তিনি৷\nসুইস সুন্দরী হিঙ্গিস মহিলাদের টেনিসের পাঁচটি গ্র্যান্ডস্লাম এককজয়ী৷ খেলোয়াড় হিসেবে অবসর নিয়ে আবার কোর্টে ফিরেছিলেন ডাবলসে অংশ নিতে৷ এবারের অস্ট্রেলিয়ান ওপেনে তাঁকে দেখা গেছে জার্মানির সাবিনে সিসিস্কির কোচের ভূমিকায়৷\nমার্টিনা নাভ্রাতিলোভার মতো তাঁরও জন্ম সাবেক চেকোস্লোভাকিয়ায়৷ দেশটির নাম বদলে চেক প্রজাতন্ত্র হয়েছে, তার আগেই তিনিও হয়েছেন যুক্তরাষ্ট্রের নাগরিক৷ নাভ্রাতিলোভার সঙ্গে একটা জায়গাতেই অমিল – লেন্ডল কোনোদিন উইম্বলডন জিততে পারেননি৷ একই হতাশায় পুড়ছিলেন অ্যান্ডি মারে৷ তবে কোচ হয়ে তাঁকে এই হতাশার বৃত্ত থেকে বের করে এনেছেন ইভান লেন্ডল৷\nটেনিস ইতিহাসে জার্মানির সেরা পুরুষ খেলোয়াড় বেকার গত বছরই ক্যারিয়ার শুরু করেছেন কোচ হিসেবে৷ সাবেক এই বিশ্বসেরা বিবিসির ধারাভাষ্যকারের চাকরি ছেড়ে হয়েছেন নোভাক জোকোভিচের কোচ৷ জোকোভিচকে আবার রাংকিংয়ের শীর্ষে তুলে আনা এবং সাম্প্রতিক কয়েকটি টুর্নামেন্টে তাঁর হতাশাজণক পারফরম্যান্সে পরিবর্তন আনার চ্যালেঞ্জটা লুফে নিয়েছেন ৪৬ বছর বয়সি বেকার৷\nযুক্তরাষ্ট্রের সাবেক খেলোয়াড়৷ খেলোয়াড় হিসেবে নিজে অনেক সাফল্যই পেয়েছেন৷ অবসর নেয়ার সময় ঝুলিতে ছিল আটটি গ্র্যান্ডস্লাম একক শিরোপা৷ পরবর্তীতে যুক্তরাষ্ট্রের আরেক সাবেক ওয়ার্ল্ড নাম্বার ওয়ান অ্যান্ডি রডিকের কোচ হয়েছেন, এখন একই দায়িত্ব নিয়ে দাঁড়িয়েছেন টেনিসের রুশ সুন্দরী মারিয়া শারাপোভার পাশে৷\nএখনো কোচের ভূমিকায় দেখা যায়নি তাঁকে৷ তবে যুক্তরাষ্ট্রের আন্দ্রে আগাসিকেও কোচ হওয়া উচিত বলে মনে করেন মহিলাদের টেনিসের সাবেক গ্ল্যামার-কুইন ক্রিস এভার্ট৷ কোচ হওয়া সাবেক খেলোয়াড়ের তালিকায় ইতিমধ্যে যোগ হয়েছে মাইকেল চ্যাং, গোরান ইভানিসোভিচসহ আরো কয়েকজনের নাম৷ আগাসির নামটাও যোগ হলে মন্দ কী!\nলেখক: আনোয়ার জামাল আশরাফ/এসিবি\nতাই গত জুলাই মাসেও উইম্বলডনে ফেডারারের ছোটখাটো একটা ‘রিভাইভাল' দেখা গেছে: বিশ্বের পয়লা নম্বর বাছাই নোভাক জোকোভিচের কাছে হেরেছেন পাঁচ সেটে৷ সে যাবৎ তিনি টরোন্টোতে রানার-আপ এবং সিনসিন্যাটিতে চ্যাম্পিয়ন হয়েছেন৷ কাজেই নিউ ইয়র্কে এবার রজার ফেডারার এসেছেন তাঁর একাদিক্রমে ৬৪তম গ্র্যান্ড স্ল্যাম টুর্নামেন্ট খেলার জন্য৷ অন্যদিকে, টেনিসের ‘‘বিগ ফোর''-এ তাঁর প্রতিদ্বন্দ্বিরা সবাই দৃশ্যত মিসফায়ার করছেন৷\n২৭ বছর বয়সি সার্ব নোভাক জোকোভিচকেই ধরা যাক৷ ২০১১ সালের ইউএস ওপেন চ্যাম্পিয়ন সম্প্রতি বিবাহ করেছেন এবং বাবা হতে চলেছেন৷ যে কারণেই হোক, জোকোভিচ টরোন্টো এবং সিনসিন্যাটি, উভয় টুর্নামেন্টেই তৃতীয় রাউন্ডে বিদায় নিয়েছেন৷ নিউ ইয়র্কে বিগত চার বছরে প্রতিবারই জোকোভিচ ফাইনালে পৌঁছেছেন৷ কাজেই এবারও ফ্লাশিং মেডোজ-এ ৮ সেপ্টেম্বরের ফাইনালে দুই ‘পুরাতন বৈরী', জোকোভিচ ও ফেডারারের মোলাকাত হলে আশ্চর্য হওয়ার কিছু থাকবে না৷ বিশেষ করে যখন ২০১৩ সালের ইউএস ওপেন বিজয়ী রাফায়েল নাদাল ডান হাতের কবজির চোটের কারণে নিউ ইয়র্কে অনুপস্থিত থাকছেন৷\nবাকি থাকেন ব্রিটেনের – থুড়ি, স্কটল্যান্ডের অ্যান্ডি মারে, যাঁকে ‘‘বিগ ফোর''-এর অঙ্গ ভাবতেই অনেকের দ্বিধা হতে পারে, কেননা ২০১২ সালে ইউএস ওপেন জেতার পর মারের একমাত্র বড় সাফল্য হল ২০১৩ সালের উইম্বলডনে তাঁর ঐতিহাসিক জয়৷ নয়ত বিশ্ববাছাই তালিকায় মারের স্থান আজ নবম – নয় বললে বোধহয় আরো খারাপ শোনাত৷\nআট নম্বরে কে জানেন? মারিয়া শারাপোভার বুলগেরীয় বয়ফ্রেন্ড গ্রিগর দিমিত্রভ, যিনি তিনবার ইউএস ওপেন খেলতে এসে একটি ম্যাচও জিততে পারেননি৷\nকি-ওয়ার্ডস ইউএস ওপেন, ফেডারার, মারিয়া শারাপোভা


দারুল আরকাম মাদ্রাসা দক্ষিণাঞ্চলীয় শিক্ষকদের ঐক্যমত পোষণ : Muslim Voice দারুল আরকাম মাদ্রাসা দক্ষিণাঞ্চলীয় শিক্ষকদের ঐক্যমত পোষণ : Muslim Voice\nরবিবার, ১৬ মে ২০২১, ০৮:৫৭ অপরাহ্ন\nনিজস্ব প্রতিনিধি : দারুল আরকাম ইবতেদায়ী মাদ্রাসা শিক্ষকদের সার্বিক উন্নয়নে কাজের স্বার্থে দক্ষিণ অঞ্চলের শিক্ষকদের নিয়ে এক মতবিনিময় ও আলোচনা সভা অনুষ্ঠিত হয়েছে। এতে (পদ্মার এপার) দক্ষিণাঞ্চলীয় শিক্ষকগণ ঐক্যমত পোষণ\nবৃহস্পতিবার (১১ নভেম্বর) সকাল ১১ টায় গোপালগঞ্জ সদর বেদগ্রাম বাজার জামে মসজিদে এ আলোচনা সভার অনুষ্ঠানটি অনুষ্ঠিত হয়।\nএতে দারুল আরকাম ইবতেদায়ী মাদ্রাসার দক্ষিণাঞ্চলের প্রায় ২০টি জেলার শিক্ষক প্রতিনিধিগণ ঐক্যমত পোষণ করেন।\nদক্ষিণাঞ্চলের বিভিন্ন জেলা থেকে আগত শিক্ষক প্রতিনিধিগণ প্রকল্প দ্রুত পাশের জন্য সংশ্লিষ্ট বিভিন্ন বিষয় নিয়ে আলোচনা করেন। দলমত নির্বিশেষে সব ভেদাভেদ ভুলে গিয়ে যাতে করে দারুল আরকাম মাদরাসা প্রকল্প দ্রুত (পাশ) বাস্তবায়ন হয়, সেই লক্ষে সকল শিক্ষকগণ একসাথে কাজ করার জন্য একাগ্রতা প্রকাশ করেন। সকলে যার যার স্থান থেকে সহযোগিতা করবেন এবং আগামীতে একসাথে পথ চলার জন্য ঐক্যবদ্ধ হওয়ার মত প্রকাশ করেন। পাশাপাশি দারুল আরকাম শিক্ষকদের স্বার্থে সকল বিষয় জোড়ালোভাবে সমন্বয় করে তা বাস্তবায়ন করবে বলেও সকলেই একমত হন।\nবিশেষ অতিথি হিসেবে উপস্থিত ছিলেন গোপালগঞ্জ জেলা সদরের ইফা’র ফিল্ড সুপার-ভাইজার মাওলানা মো. আব্দুর রশিদ।\nএতে প্রধান অতিথি হিসেবে উপস্থিত ছিলেন ঢাকা থেকে আগত দারুল আরকাম ইবতেদায়ী মাদ্রাসা শিক্ষক কল্যাণ সমিতির সকলের সুপরিচিত, স্বনামধন্য হাফেজ মাওলানা মো. জাকির হোসেন গোপালগঞ্জী।\nমাওলানা মো. ইকরাম শরীফ মাদারীপুর, মাওলানা আলম হোসেন ফরিদপুর, মাওলানা মো. নুরুল হুদা পিরোজপুর, মাওলানা মিশকাত হুসাইন মাদারীপুর, মাওলানা মো. নাসিম হোসেন বাগেরহাট, মাওলানা মো. ইস্রাফিল গোপালগঞ্জ, মাওলানা মো. সানাউল্লাহ বাগেরহাট, মাওলানা মো. গোলাম মোস্তফা গোপালগঞ্জ, মাওলানা মো. হেদায়েতুল্লাহ শরিয়তপুর, মাওলানা নায়েব আলী, মাওলানা মো. আবুল হাসান প্রমুখ।\nসাংবাদিকদের এক প্রশ্নের জবাবে শিক্ষক কল্যাণ সমিতি ফরিদপুর জেলা শাখার প্রতিনিধি হিসেবে উপস্থিত হওয়া বীর মুক্তিযোদ্ধার সন্তান হাফেজ মাওলানা মো. সাখাওয়াত হোসেন বলেন, “দক্ষিণাঞ্চলের শিক্ষকদের আজকের এই ঐক্যমত পোষণের মূল লক্ষ হচ্ছে দারুল আরকাম মাদরাসা প্রকল্প যাতে দ্রুত সময়ের মধ্যে পাশ হয় সে লক্ষে কাজ করা এবং যে বা যারা সে লক্ষে কাজ করবে তাদেরকে জোড়ালোভাবে সার্বিক সাহায্য-সহযোগীতা করা”।


সামাজিক ও জননিরাপত্তা রক্ষায় ইরান বিশ্বের মডেল - লেখক প্রকাশন\nসমাজ ব্যবস্থা সামাজিক ও জননিরাপত্তা রক্ষায় ইরান বিশ্বের মডেল\nরেজওয়ান হোসেইন০৯ মার্চ ২০১৬\nযেখানে উন্নত দেশের মানুষ নিরাপত্তাহীনতায় ভোগে, বাধ্য হয় অস্ত্র বহন করতে, যেখানে নৈতিক স্খলনের চরম অবক্ষয়, বর্ণবৈষম্য, সামাজিক বৈষম্য, সংখ্যালঘুদের অধিকার হরণ, খুন, ধর্ষণ, উগ্রতা, সন্ত্রাস যেখানে নিত্যসঙ্গী সেখানে ইরানে বিরাজ করছে উল্টো চিত্র। বিস্তারিত....\nসামাজিক নিরাপত্তা পৃথিবীর সব দেশের মানুষের কাম্য। কিছুদিন আগে ‘লেখক ডট কম’-এ ফারুক নুর নামে একজন ভাই বাংলাদেশে ফুটপাত দখল এবং জনদুর্ভোগের বিষয়ে একটি আর্টিকেল লিখেছেন। উনি অসংখ্য সামাজিক সমস্যার মাত্র একটি দিক তুলে ধরেছেন। আরো অনেক সমস্যা রয়েছে যার সঙ্গে সামাজিক নিরাপত্তার বিষয়গুলো সরাসরি জড়িত।\nতৃতীয় বিশ্বের দেশগুলোতে এ সমস্যাগুলো সব জায়গায় কমবেশী রয়েছে। ইরানও তৃতীয় বিশ্বের দেশ। তাই ইরানে আমার দীর্ঘ দিনের অবস্থানের কারণে এ সম্পর্কে লিখতে উৎসাহিত হয়েছি। এ লেখাটিতে ইসলামি ইরানে সামাজিক ও জননিরাপত্তার একটি ক্ষুদ্র চিত্র তুলে ধরা হল।\nইরানে ১৯৭৯ সালে পবিত্র আহলে বাইত(আ.) বা নবীবংশের অনুসারী আলেম ও জনতা বহু ত্যাগ তিতিক্ষা ও সংগ্রামের পর ইসলামী বিপ্লব বিজয়ের মধ্য দিয়ে সফল হয়েছে এমন এক উন্নত সমাজের ভিত্তি স্থাপনে যেখানে মানুষ নিশ্চিন্তে ঘুমাতে পারবে, চলাফেরা করবে স্বাচ্ছন্দ্যে, সামাজিক নিরাপত্তা অনুভব করবে। সত্যিকারের ইসলামী সমাজ ব্যবস্থার অসংখ্য সুফলের মধ্যে এসব হচ্ছে অন্যতম।\nপৃথিবীর সব দেশ ও সমাজেই কম বেশী অন্যায় ও অপরাধ সংঘটিত হয়, রয়েছে সামাজিক নানা সংকট ও নিরাপত্তাহীনতা যেমনটি সব নবী রাসূল ও বিশ্বনবী হযরত মোহাম্মদ(সা.)-এর যুগেও ছিল। বর্তমানে ইসলামী ইরানও এসব সমস্যা থেকে মুক্ত নয়। তবে সেই সমস্যার মাত্রা কোন্ সমাজে কতটুকু সেটাই হচ্ছে সবচেয়ে গুরুত্বপূর্ণ।\nইসলামী বিপ্লবের পর পর্যবেক্ষকরা ইরানের ইসলামী সমাজ ব্যবস্থার সঙ্গে অন্যান্য মুসলিম বিশ্বের এমনকি পাশ্চাত্যের সমাজ ব্যবস্থার পার্থক্য খোঁজার চেষ্টা করছেন। চরম নৈরাজ্য, ধ্বংস ও অগ্নিকুণ্ডে পরিণত হওয়া গোটা মধ্যপ্রাচ্যের মুসলিম দেশগুলোসহ হাজারো দুর্দশায় জর্জরিত অন্যান্য মুসলিম দেশের সঙ্গে ইরানের তুলনা করলে এ পার্থক্য স্পষ্ট হয়ে উঠবে।\nযে কোনো দেশের উন্নতি ও সমৃদ্ধির বিষয়টি অনেকাংশই নির্ভর করে সেই দেশের সামাজিক নিরাপত্তা ও শৃঙ্খলার ওপর। ইরানে ইসলামী বিপ্লবের পর দেশটির সামাজিক নিরাপত্তার ক্ষেত্রে এসেছে বৈপ্লবিক পরিবর্তন। তাই তো সারা বিশ্বের নজর আজ শান্ত ও স্থিতিশীল ইরানের দিকে, দেশটির সামাজিক নিরাপত্তার দিকে।\nযেখানে ইউরোপ ও আমেরিকার মতো উন্নত দেশের মানুষ সারাক্ষণ নিরাপত্তাহীনতায় ভোগে, আত্মরক্ষার জন্য বাধ্য হয় অস্ত্র বহন করতে, যেখানে বর্ণবৈষম্য, সামাজিক বৈষম্য, সংখ্যালঘুদের অধিকার হরণ, খুন, ধর্ষণ, সন্ত্রাস, নৈতিক স্খলনের চরম অবক্ষয়, গভীর পারিবারিক সংকট, তালাক প্রভৃতি যেখানে নিত্য নৈমিত্তিক ব্যাপার সেখানে ইরানে বিরাজ করছে উল্টো চিত্র।\nপার্ক: তেহরানের পার্কগুলোসহ গোটা ইরানের পার্কের দিকে তাকালে ইরানিদের পরিবেশ ও সৌন্দর্য-সচেতনতার একটি ছাপ পাওয়া যায়। আর এ বাগবাগিচা ইরানি স্থাপত্যকলার অনিবার্য একটি অনুষঙ্গ। ইরানে প্রাচীনকাল থেকেই বাগবাগিচা ও পার্কের প্রতি গুরুত্ব দেয়া হতো, তবে বিশেষ করে ইসলামী বিপ্লবের পর পার্ক তৈরির দিকে আলাদা দৃষ্টি দেয়া হয়েছে।\nজনসংখ্যাবহুল রাজধানী তেহরানের কথাই ধরা যাক। তেহরানের যেখানেই একটু ফাঁকা জায়গা পড়ে আছে, সেখানেই তেহরান সিটি কর্পোরেশনের পক্ষ থেকে গাছ লাগিয়ে ছায়াময় করা পরিবেশ গড়ে তোলার ব্যবস্থা করা হচ্ছে।\nসময়ের ব্যবধানে যুগের প্রয়োজনীয়তার সঙ্গে সামঞ্জস্য রেখে বিনোদন উপযোগী করে এখনকার পার্কগুলো নির্মাণ করা হচ্ছে। পুরনো তেহরানে পার্কের ব্যবস্থা একটু কম। তবে আধুনিক তেহরান শহরের যে বিশাল এলাকা তাতে ঢাকার রমনা বা সোহরাওয়ার্দী উদ্যানের মতো কিংবা তার চেয়েও অনেক বড় পার্ক আছে শতাধিক।\nএ ছাড়া, মাঝারি ও ছোট আকারের পার্ক তো প্রতিটি পাড়া-মহল্লায় রয়েছে। প্রতিটি পার্কে রয়েছে পরিষ্কার পরিচ্ছন্ন পরিবেশ। শিশু-কিশোরদের জন্য থাকে যেমন খেলাধুলার ব্যবস্থা, তেমনি বড়দের জন্যও থাকে নানা আয়োজন। অনেক পার্কে রয়েছে খেলাধুলা, সাইকেল চালানোর ব্যবস্থা। বিশেষ করে সব পার্কেই রয়েছে নানা রকমের ব্যয়াম করার স্থায়ী যন্ত্রপাতি। এসব যন্ত্রপাতি নিরাপদেই থাকে পার্কে; চুরি হওয়ার আশঙ্কা নেই।\nবন্ধের দিনগুলোতে তেহরানের লোকজনকে দেখা যাবে বিকাল হলেই গাড়িযোগে স্ত্রী-পরিজন ও সন্তানাদি নিয়ে পার্কে যেতে। তাদের রাতের খাবারের আয়োজন সঙ্গেই থাকে। বয়োবৃদ্ধদের জন্য পার্কগুলো নিতান্তই বসে খোশগল্প করার উত্তম স্থান।\nযে বিষয়টি গুরুত্বপূর্ণ তা হচ্ছে, পার্কগুলোর অসাধারণ নিরাপত্তা ব্যবস্থা। প্রতিটি বড় কিংবা মাঝারি আকারের পার্কে পুলিশ বক্স রয়েছে। আর মহল্লার মধ্যে অবস্থিত ছোট পার্কগুলোতে সাধারণ পাহারাদারের ব্যবস্থা রয়েছে। গভীর রাত পর্যন্তও পরিবার পরিজন নিয়ে মানুষ নিশ্চিন্তে ঘুরে বেড়াচ্ছে, রয়েছে টয়লেট ও খাওয়ার পানির ব্যবস্থা।\nবখাটে যুবকরা এখানে অনাকাঙ্ক্ষিত কিছু করা বা কাউকে উত্যক্ত করার সাহস পায় না। এ ছাড়া, প্রায় সবদেশেই পার্ক হচ্ছে পথভ্রষ্ট ও উচ্ছন্নে যাওয়া যুবক-যুবতীদের অনৈতিক কর্মকাণ্ড ও আড্ডার স্থল। কিন্তু ইরানে আমরা দেখতে পাই ঠিক তার উল্টো চিত্র।\nপার্ক এলাকা সাধারণত মাদকসেবীদের জন্য উপযোগী স্থান। কিন্তু ইরানে সে সুযোগ নেই। দেখা গেছে কোনো নিরিবিলি এলাকা কিংবা পরিত্যক্ত জঙ্গল এলাকায় যদি মাদকাসক্তদের আড্ডা বসে সেখানেই পার্ক গড়ে তোলার মাধ্যমে জায়গাটিকে জনসাধারণের জন্য নিরাপদ করে গড়ে তোলা হয়েছে।\nসরকারী ব্যবস্থাপনার পাশাপাশি সাধারণ মানুষও বেশ সচেতন। অপ্রয়োজনে কেউ পার্কের ঘাস মড়ায় না, গাছ থেকে কেউ ফুল ছেঁড়ে না। যেখানে সেখানে কেউ থুথু নিক্ষেপ করে না। কেউ যত্রতত্র ময়লা ফেলে না। এমনকি বাচ্চারাও জানে পার্কের ফুল ছিঁড়তে হয় না এবং ময়লা ডাস্টবিনে ফেলতে হয়। কয়লার আগুনে কাবাব বানাতে চাইলে তার জন্যও রয়েছে আলাদা ব্যবস্থা যাতে আগুনের তাপে ঘাস নষ্ট না হয়। পার্কে রয়েছে ওজু নামাজের ব্যবস্থা।\nতেহরানের পার্কগুলোতে নিরাপত্তার বিষয়টি আরো স্পষ্ট হয়ে ওঠে ফার্সি ১৩ ফারভারদিন (সিজদা বিদার) অর্থাৎ ন্যাচারাল ডে-তে। এ দিনে তেহরানসহ অন্য সব এলাকার মানুষজন সকাল থেকে সন্ধ্যা পর্যন্ত বাবা-মা, সন্তান, ভাই-বোনসহ সপরিবারে কিংবা কয়েকটি পরিবার মিলে দল বেধে সারা দিন পার্কে অবস্থান করে।\nএদিনে কেউ ঘরে থাকে না। এদিনে পার্কে লাখ লাখ মানুষের উপস্থিতি উৎসবের আমেজ নিয়ে আসে। এতো মানুষের নিরাপত্তা বিধান সত্যিই বিস্ময়কর। এ নিরাপত্তা যে ইরানে ইসলামী বিপ্লবেরই সুফল তা বলার অপেক্ষা রাখে না।\nরাস্তা-ঘাট: রাজধানী তেহরানসহ ইরানের ছোট বড় সব শহরেই রাস্তা-ঘাট পরিষ্কার-পরিচ্ছন্ন; অনেকটা সাজানো গোছানো পরিপাটি। সন্ধ্যা থেকে ভোর পর্যন্ত পরিচ্ছন্ন কর্মীরা রাস্তার সব অলি গলি ঝাড়ু দেয়, নর্দমা পরিষ্কার করে। ফলে দিনের বেলা ধুলাবালি তেমন চোখে পড়ে না। রাতের অন্ধকারেই প্রতিটি মহল্লায় ডাস্টবিনে রাখা শহরের বাসাবাড়ির ময়লা- আবর্জনা নিয়ে যাওয়া হয়।\nফলে ময়লা-আবর্জনা পরিষ্কার করার দৃশ্যও দেখতে হয় না। কোথাও কোনো গন্ধ থাকে না। ব্যস্ততম শহরেও ময়লা ও ধুলামুক্ত পরিবেশ পাচ্ছে সবাই-এতে মানুষের স্বাস্থ্য ভালো থাকে। অন্যদিকে সাধারণ মানুষও শহরের রাস্তা-ঘাট, ফুটপাত নোংরা করে না। ময়লা আবর্জনা ফেলার জন্য রাস্তার পাশে পার্কে কিংবা দোকানের সামনে সব জায়গায় ছোট ছোট ডাস্টবিন রাখা আছে।\nদ্বিতীয় বিষয়টি হচ্ছে, রাস্তা-ঘাটের নিরাপত্তা। কেউ যদি রাস্তা অতিক্রম করতে চায় তাহলে সাথে সাথে গাড়ি থেমে যায়। রাস্তার নীতিটাই হচ্ছে-‘রাস্তা গাড়ির জন্য নয় মানুষের পথ চলার জন্য’। তা ছাড়া, আইন কড়াকড়ি হওয়ায় ও তা বাস্তবায়িত হওয়ায় গাড়ি চালকরা সর্বোচ্চ সতর্ক থাকেন। ইরানে যিনি চালক তিনিই গাড়ির মালিক।\nপথিকের মৃত্যু হলে চালককে বহু বছরের জেল কিংবা এতো বেশী অর্থের জরিমানা ধরা হয় যা তার নিজের জন্যই খুবই দুঃখনক এবং সর্বস্বান্ত হওয়ার উপক্রম হয়ে পড়ে। গাড়ির চালক পালিয়েও পার পাবে না।\nকারণ সব জায়গায় সিসি ক্যামেরা বসানো রয়েছে। গাড়ির নম্বর দেখে কয়েক মিনিটের মধ্যে চালককে ঠিকই ধরে ফেলবে পুলিশ। কিন্তু তারপরও দুর্ঘটনা ঘটেনা এটা বলা যাবে না তবে সেটা অহরহ নয়। এ ছাড়া, রাস্তার বিভিন্ন স্থানে এমন সব ক্যামেরা পাতা থাকে যার ফলে নির্ধারিত গতির সীমা ছাড়িয়ে জোরে গাড়ি চালালেই নম্বর প্লেটসহ গাড়ির পেছন থেকে অটোমেটিক ছবি তুলে রাখা হয় এবং মাস শেষে ‘দ্রুত গাড়ি চালানোর অপরাধে’ জরিমানার একটি বিল গাড়ির চালক বা মালিকের হাতে পৌঁছে দেয়া হয়।\nতৃতীয় বিষয়টি হচ্ছে, যারা গাড়ি চালানোর জন্য ড্রাইভিং লাইসেন্স নিতে চায় তাদের অবস্থা অনেকটা সমুদ্র পাড়ি দেয়ার মতো। তেহরানে অসংখ্য গাড়ি চালনা প্রশিক্ষণ সেন্টার রয়েছে। কিন্তু সরকারের যে বিভাগটি লাইসেন্স দেবে সেখানে কঠিন পরীক্ষা দিতে হয়। থিওরি কিংবা প্র্যাক্টিক্যালে সামান্য ভুল হলে ফের প্রশিক্ষণ সেন্টারে পাঠানো হয়। ফলে সাধারণ মানুষ রাস্তা-ঘাটে অনেক বেশি নিরাপত্তা অনুভব করে।\nচতুর্থ বিষয়টি হচ্ছে, নিরাপদ ফুটপাত। তেহরানে রাস্তার ফুটপাতে অবৈধভাবে পণ্য সাজিয়ে বিক্রি বা ব্যবসা করা নিষিদ্ধ। কোথাও কোথাও ফুটপাতে পসরা সাজিয়ে জিনিস বিক্রি করা হলেও টহলরত পুলিশ আসার আগেই তারা পালিয়ে যায়।\nআবার টহল পুলিশের উপস্থিতিতেই যদি ফুটপাতে কেউ বাজার খুলে বসে তাহলে দায়িত্বরত পুলিশ অফিসার ওই পুলিশের বিরুদ্ধে শক্ত ব্যবস্থা নিয়ে থাকে। তবে, ফুটপাতে কেনাবেচা নিষিদ্ধ হলেও তুলনামূলক কম দামের জিনিস বেচাকেনার সুবিধার্তে তেহরানের বিভিন্ন স্থানে সপ্তাহে একদিন খোলা মাঠে মিনি বাজারের আয়োজন করা হয়।\nসেই বাজারে কম দামে পোশাকসহ গৃহস্থালিতে ব্যবহৃত নানা ধরণের পণ্য সরাসরি মানুষের কাছে পৌঁছে দেয়া হচ্ছে। এ ভাবে ফুটপাতে কাউকে বসার অনুমতি না দিয়ে এমন পদক্ষেপ নেয়া হয়েছে যাতে কম আয়ের মানুষজন স্বল্প মূল্যে পণ্য কিনতে পারে অন্যদিকে ক্ষুদ্র ব্যবসায়ীদেরও স্বার্থ রক্ষা হয়। ফলে মানুষ চলাচলের জন্য ফুটপাত থাকছে নিরাপদ।\nযেখানে কানাডা, যুক্তরাষ্ট্র কিংবা ইউরোপের কোনো কোনো দেশে ফুটপাতে ব্যবসা চলে সেখানে ইরানে ফুটপাতের চেহারা অনেকটাই ভিন্ন। বিশেষ করে ইরানে বেশিরভাগ ক্ষেত্রে বাজার ঘাট করে মহিলারা। ফলে অনায়াসে তারা ফুটপাতে হাটা চলাফেরা করতে পারছেন এবং বাজার এলাকায় মহিলাদের বিব্রত হতে হয় না।\nএ ছাড়া, কর্মজীবী মানুষও দ্রুত পায়ে হেটে গন্তব্য স্থলে পৌঁছতে পারছেন। এখানে পুলিশকে ম্যানেজ করে ফুটপাত দখলের কোনো সুযোগ নেই। এভাবে তেহরানের রাস্তা-ঘাটকে সাধারণ মানুষের চলাচলের জন্য নির্ঝঞ্ঝাট ও নিরাপদ রাখার ব্যবস্থা করা হয়েছে।\nপরিচয়পত্র: প্রতিটি ইরানি নাগরিকের জন্মের সঙ্গে সঙ্গে পরিচয়পত্র নেয়া বাধ্যতামূলক। পরিচয়পত্রের সঙ্গে নাগরিকত্ব, শিক্ষা, চিকিৎসা, ভ্রমণ, হোটেল ভাড়া, বাড়ি ভাড়া নেয়া, চাকরি, নাগরিক সব সুযোগ সুবিধা জড়িত। ওই ব্যক্তির রক্তের গ্রুপসহ যাবতীয় পরিচয় ও ইতিহাস কম্পিউটারে এন্ট্রি করা থাকে।\nপরিচয়পত্রের নম্বর থাকে। নম্বর দিয়ে কম্পিউটারে সার্চ দিলে সঙ্গে সঙ্গে তার যাবতীয় পরিচয় উৎঘাটন করা সম্ভব। এ কারণে ইরানে কোনো ব্যক্তি যদি অপরাধ করে তাহলে তার পরিচয় উৎঘাটন করা কঠিন কোনো কাজ নয়। অপরাধীকে ধরা পড়তেই হবে। এতোসব নিয়মের বেড়াজালে থাকার কারণে মানুষের মধ্যে অপরাধ প্রবণতা অনেকটাই কম।\nসামাজিক নিরাপত্তা: সামাজিক নিরাপত্তা নিয়েই মূল কথাটা বলতে চাই। আসলে রাজধানী তেহরানের নিরাপত্তা ব্যবস্থা দেখে অবাকই হতে হয়। এখানে নেই কোন মারামারি, নেই চুরি-ছিনতাই, নেই গোলাগুলি-অস্ত্রবাজি। প্রতিদিনের পত্রিকায় কিংবা টেলিভিশনের খবরে খুন-হত্যাকাণ্ডের খবর ‘মাস্ট আইটেম’ হিসেবে থাকে না যা অনেক বড় উন্নত দেশেও কল্পনা করা যায় না।\nএখানে মানুষ অনেক বেশি নিরাপদে পথ চলে। সে নিরাপত্তা দিনে-রাতে একই রকম। রাতের আঁধার নামার সঙ্গে সঙ্গে এখানে ভয় নেমে আসে না। নিশ্চিন্তে পথ চলা যায় একাকী। ভাবতেও হয় না- ‘কেউ জানতে চাইবে কাছে কী আছে!’\nবিস্ময়ের ব্যাপার হচ্ছে- এই নিরাপত্তা নারী-পুরুষ নির্বিশেষে সবার জন্য সমান। একজন নারী কিংবা তরুণী যদি একাকী রাতের বেলায় পথে হেঁটে যায় তাকেও আলাদা করে ভাবতে হয় না নিরাপত্তার কথা। পথ চলতে গেলে ডাকাত-ছিনতাইকারীর সামনে পড়ার ভয় নেই। রাস্তায় নেই কোন উটকো মাস্তানী। কেউ পথ আগলে দাঁড়াবে না, কেউ অশ্লীল অঙ্গভঙ্গি বা শিস দেবে না। এ এক অন্যরকম সমাজ; সামাজিক নিরাপত্তাই যার বড় বৈশিষ্ট্য।\nতবে কোথাও কোথাও বিচ্ছিন্নভাবে রাস্তায় ‘ইভ টিজ’-এর মতো ঘটনাও ঘটলেও সার্বিক নিরাপত্তা পরিস্থিতি আসলে ইরানকে নিয়ে গেছে অন্যরকম উচ্চতায়। যেখানে আমেরিকা, ব্রিটেন কিংবা কানাডার মতো উন্নত ও ধনী দেশে সামান্য সময় বিদ্যুতের অনুপস্থিতিতে খুন, ডাকাতি, রাহাজানি, ধর্ষণের মতো জঘন্য অপরাধ সংঘটিত হয় অবলীলায়; সেখানে ইরানে এগুলো কল্পনাই করা যায় না।\nবিশ্বের বহু দেশ অভ্যন্তরীণ নিরাপত্তা নিয়ে যখন হিমশিম খাচ্ছে তখন ইরানে এমন ধরনের নিরাপত্তা একেবারেই স্বাভাবিক ব্যাপার। এ নিরাপত্তার কারণ হতে পারে- দীর্ঘ সাংস্কৃতিক ঐতিহ্য ও ধর্মীয় চেতনা এবং সর্বোপরি জনগণের কল্যাণকামী ইসলামী বিপ্লবী সরকার ব্যবস্থা।\nতবে চুরি, বিচ্ছিন্ন ‘ইভ টিজ’সহ সামাজিক অপরাধ কিংবা বিচ্ছিন্ন খুনের ঘটনা যে একেবারেই ঘটে না তা কিন্তু নয়। তবে এসব যতটুকু ঘটে তা পাশ্চাত্য কিংবা তৃতীয় বিশ্বের অন্য দেশের তুলনায় এতটাই সামান্য যে তা হিসাবেই ধরা হয় না।\nনারীর সামাজিক অবস্থান: ইসলামী প্রজাতন্ত্র ইরানে নারীর অধিকার ও তাদের সামাজিক মর্যাদা কিংবা তাদের নিরাপত্তা কেমন? এ প্রশ্ন প্রতিটি সচেতন মানুষের বিশেষ করে নারী সাংবাদিক ও নারীর অধিকার আন্দোলনের সঙ্গে জড়িত সবার।\nইরানের সংবিধানের ৩য় পরিচ্ছেদের ১৯ নম্বর ধারায় বলা হয়েছে, ‘জাতি-বর্ণ-নির্বিশেষে সকল ইরানি নাগরিকের সমান অধিকার রয়েছে। বর্ণ, গোত্র, ভাষা এবং নারী-পুরুষ ভেদে কাউকে পার্থক্য করা হবে না।’\n২০ নম্বর ধারায় বলা হয়েছে, ‘নারী-পুরুষ নির্বিশেষে সকল নাগরিকই রাষ্ট্রীয় আইনের দ্বারা সমানভাবে সুরক্ষিত এবং ইসলামী মাপকাঠিতে সকল প্রকার মানবিক, রাজনৈতিক, অর্থনৈতিক, সামাজিক এবং সাংস্কৃতিক অধিকার ভোগ করে থাকে।’\n২১ নম্বর ধারায় বলা হয়েছে, ‘ইসলামী আদর্শের মাপকাঠিতে নারীদের অধিকার-এর নিশ্চয়তা বিধানের দায়িত্ব রয়েছে সরকারের’।\nইরানে নারীর অধিকার ও তাদের সামাজিক নিরাপত্তা নিয়ে কথা বলার আগে প্রথমেই যে কথাটি বলা দরকার তা হচ্ছে- এ ইস্যুতে পশ্চিমা সরকার ও গণমাধ্যমগুলো অপপ্রচার চালায়। পশ্চিমা গণমাধ্যমের খবর কিংবা তথ্য দেখলে মনে হবে ইরানে নারীর অধিকার বলতে কিছু নেই; তারা ঘরের ভেতরে বন্দি, কর্মক্ষেত্রে তারা যৌন হেনস্থার শিকার ইত্যাদি।\nকোথাও বিচ্ছিন্ন কোনো ঘটনা ঘটলেও সেটাকে তিল থেকে তাল বানিয়ে প্রচার চালায় পাশ্চাত্য মিডিয়াগুলো। কিন্তু বাস্তবতা সম্পূর্ণ ভিন্ন। আবার ইরানে নারী ঘটিত ব্যাপার নিয়েও মিথ্যা অপপ্রচার চালিয়ে প্রমাণ করার চেষ্টা চালানো হয় ইরানে নারীরা নির্যাতিত, অধিকার বঞ্চিত এবং তারা সুবিচার পায় না।\nউদাহরণ স্বরুপ, কিছুদিন আগে ইরানে রেহানা জাব্বারি নামে এক মহিলার মৃত্যুদণ্ড নিয়ে সামাজিক যোগাযোগ মাধ্যম ও পাশ্চাত্য মিডিয়ার অপপ্রচারের কথা উল্লেখ করা যেতে পারে। ওই অপপ্রচারের ঢেউ বাংলাদেশের মিডয়াতেও আছড়ে পড়ে। বাংলাদেশের বেশিরভাগ গণমাধ্যমের সীমাবদ্ধতা হলো বিদেশি খবরের ব্যাপারে যাচাই বাছাই করার সুযোগ নেই। সে কারণে পশ্চিমা গণমাধ্যম বিশেষ করে এএফপি, রয়টার্স, এপি, ভোয়া বা বিবিসি যা দেয় তাই অনুসরণ করতে হয়।\nআর মিডিয়ার শীর্ষ পর্যায়ে যারা আছেন তারাও এগুলো নিয়ে এত মাথা ঘামান না। অথবা মাথা ঘামালেও ওই পশ্চিমাদের পক্ষ নেবেন। আর নারী বা কথিত মানবাধিকার ইস্যু হলে তো কথাই নেই। অবশ্য এর কারণও অনেক...। ভিসা থেকে শুরু করে নানা সুবিধা-অসুবিধার কথা বিবেচনা করতে হয়। এছাড়া, ইসলাম বা ইরান বিদ্বেষী লোকের তো অভাব নেই।\nপশ্চিমা গণমাধ্যমগুলোতে বলা হচ্ছে রেহানাকে অন্যায়ভাবে ফাঁসি দেয়া হয়েছে। আরো বলা হচ্ছে ধর্ষণ থেকে আত্মরক্ষা করতে গিয়ে মহিলাটি ওই লোকটিকে খুন করেছেন। অর্থাৎ নিজেকে বাঁচাতে গিয়ে, ধর্ষণ প্রতিরোধ করতে গিয়ে খুনের ঘটনাটি ঘটেছে। তারপরও তাকে মৃত্যুদণ্ড দেয়া হয়েছে! তার মানে হচ্ছে নারীর এই প্রতিরোধকে স্বীকার করা হলো না। নারীর অধিকারকে স্বীকার করা হলো না। কেউ কেউ বলছেন, এই বিচারের মাধ্যমে ধর্ষণকে উৎসাহ দেয়া হলো।\nঅথচ প্রকৃত সত্য হলো রেহানা ধর্ষণ প্রতিরোধ করতে গিয়ে খুন করেন নি। ঘটনাটি ভুলভাবে উপস্থাপন করা হচ্ছে। ইরানের বিচার বিভাগ এতটা নারী বিদ্বেষী নয় যে, অন্যায়ভাবে একজন নারীকে ফাঁসি দেবে। হত্যাকাণ্ডটি পূর্বপরিকল্পিত ছিল। ওই মহিলা তার দোষও স্বীকার করেছেন আদালতে। রেহানা নিজেকে নির্দোষ প্রমাণেও ব্যর্থ হয়েছেন।\nঘটানাটি হচ্ছে দু'জনের অবৈধ সম্পর্কের জের ধরে এক পর্যায়ে তাদের মধ্যে টানাপড়েন সৃষ্টি হয় এবং এই খুনের ঘটনা ঘটে। সে ক্ষেত্রে পুরুষ লোকটি যে ভালো মানুষ ছিলেন তা বলার সুযোগ নেই। টানাপড়েনের একটি পর্যায়ে বেশ কিছু ঘটনা ঘটেছে। যার কারণে রেহানা লোকটিকে খুনের সিদ্ধান্ত নেন।\nএ ছাড়া, এই মহিলার সঙ্গে ইরানের আদালতের এমন কোনো ঘটনা ঘটে নি যে, তাকে ফাঁসি দিয়ে দুনিয়া থেকে বিদায় দিয়ে দেবে। অথবা এই মহিলা ইরানের জন্য কোনো হুমকি ছিলেন সে কারণে তার ফাঁসি কার্যকর করা হলো। বরং যদি এমন হতো যে, খুন হয় নি বরং অবৈধ সম্পর্ক বা ধর্ষণের ঘটনার বিচার হচ্ছে, তাহলে ওই পুরুষ লোকটাও মৃত্যুদণ্ডের মুখে পড়তো। এবং এ ক্ষেত্রেও ইরানের আইন অনুসরণ করা হতো।\nদেখা হতো না কে পুরুষ আর কে নারী। যেমনটি দেখা হয় নি রেহানার ক্ষেত্রে। বাস্তবতা হচ্ছে- এটা নিতান্তই মার্কিন নেতৃত্বাধীন পশ্চিমা গণমাধ্যম ও কথিত মানবাধিকার কর্মীদের প্রচারণা। বরং মুখ্য হচ্ছে আইন এবং তার বাস্তবপ্রয়োগ। ইরানে ইসলামি বিপ্লবের পর বহু খুনের ঘটনার বিচার হয়েছে এবং মৃত্যুদণ্ড দেয়া হয়েছে দোষীদেরকে; সেখানে নারী-পুরুষ কখনো বিবেচ্য বিষয় হয়ে ওঠে নি; বিচার হয়েছে অপরাধের। এটাই হচ্ছে বাস্তবতা।\nইরানে নারীরা প্রায় সব ধরনের কাজই করতে পারেন এবং করে থাকেন। ইরানের বর্তমান সরকারের ১০ জন ভাইস প্রেসিডেন্ট রয়েছেন, তার মধ্যে চারজন হচ্ছেন নারী। চারজন ভাইস প্রেসিডেন্ট সবাই আবার বিভিন্ন মন্ত্রণালয়ের প্রতিমন্ত্রী।\nশুধু ভাইস প্রেসিডেন্ট নয় ইরানের বর্তমান প্রেসিডেন্ট ড. হাসান রুহানি ক্ষমতায় আসার পর পররাষ্ট্র মন্ত্রণালয়ের মতো গুরুত্বপূর্ণ মন্ত্রণালয়ের মুখপাত্র হিসেবে দায়িত্ব পালন করেছেন মারজিয়ে আফখাম। তিনি একজন নারী। সম্প্রতি মারজিয়ে আফখামকে মালয়েশিয়ার রাষ্ট্রদূত হিসেবে নিয়োগ দেয়া হয়েছে।\nএসব রাষ্ট্রীয় দায়িত্ব ছাড়াও ইরানের যে কোনো মন্ত্রণালয়, বিভাগ বা সংস্থায় গেলে দেখা যাবে নারীর ব্যাপক উপস্থিতি। তেহরানের যে কোনো স্কুল, কলেজ, বিশ্ববিদ্যালয়, ব্যাংক, বীমা, রেডিও-টেলিভিশন সব জায়গাতেই নারীর ব্যাপক অংশগ্রহণ রয়েছে।\nহাসপাতালগুলোতে গেলে দেখা যাবে বিশেষজ্ঞ ডাক্তার থেকে শুরু করে সব পর্যায়ে নারী কর্মকর্তা-কর্মচারীর সংখ্যাই বেশি। সহজ কথায় বলা যায় সরকারের ভাইস প্রেসিডেন্ট পদ থেকে শুরু করে এমন কোনো বিভাগ নেই যে বিভাগে নারীর উপস্থিতি নেই।\nতেহরান শহরে ট্যাক্সি সার্ভিসের কথাই বলি। তেহরান ট্যাক্সি সার্ভিসে চালক হিসেবেও বহু নারী কাজ করে থাকেন। আর ব্যক্তিগত গাড়ি চালানোর ক্ষেত্রে ইরানি নারীদের রয়েছে অবাধ স্বাধীনতা। তেহরানে বড় বিআরটি বাসের চালক একজন নারী হওয়ায় সারা বিশ্বে আলোড়ন সৃষ্টি করেছিল। যে কোনো নারীই পারেন প্রয়োজনীয় প্রশিক্ষণ নিয়ে গাড়ি চালাতে। এ ক্ষেত্রে রাষ্ট্রীয় কোনো বাধা নেই। অথচ বহু আরব দেশে নারীর গাড়ি চালানোর কোনো স্বাধীনতা নেই।\nআরেকটি বিষয় হচ্ছে, তেহরানে যেসব বাস চলাচল করে সেগুলোর মাঝখানে পার্টিশন দেয়া থাকে। সম্মুখভাগে মহিলাদের বসার জায়গা আর পেছনের অংশটা পুরুষদের জন্য। ফলে প্রচণ্ড ভীড়ের মধ্যেও কাউকে বিব্রতকর অবস্থায় পড়তে হয় না। ভূগর্ভস্থ মেট্রো রেলেও মহিলাদের জন্য আলাদা বগি রয়েছে। তাই বাসে বা অন্য পরিবহনে চলাচলের ক্ষেত্রে ইরানের নারীরা অত্যন্ত নিরাপদে থাকেন এবং ভোগান্তির শিকার হতে হয় না।\nরাস্তা কিংবা বাসে নিরাপত্তার বিষয়টি ছাড়াও তেহরানে যত ধরনের সেবামূলক প্রতিষ্ঠান রয়েছে তার বেশির ভাগ জনশক্তি হচ্ছে নারী। তেহরান শহরের টেলিফোন অফিসগুলোতে কিংবা মেট্রো স্টেশনগুলোতে দেখা যাবে নারী জনশক্তিই বেশি। একই চিত্র দেখা যাবে খাবার রেস্টুরেন্ট কিংবা বড় মার্কেটগুলোতে। আর এ সবই সম্ভব হয়েছে পর্যাপ্ত নিরাপত্তা ব্যবস্থা থাকার কারণে।\nবাসাবাড়িতেও নারীর পদচারণা একইরকম; পরিবারগুলোতে নারীর প্রভাব অনেক বেশি। পর্যাপ্ত নিরাপত্তা ও প্রয়োজনীয় ব্যবস্থা নেয়ার কারণেই শরীরচর্চা ও ক্রীড়াঙ্গনেও ইরানি মেয়েদের ব্যাপক উপস্থিতি লক্ষ্য করা যায়। তবে তেহরান তথা ইরানের নারীদের যে কাজটি অবশ্যই করতে হয় তা হচ্ছে হিজাব পরা। এটি বাধ্যতামূলক; কোনো নারী চাইলেই হিজাববিহীন চলাফেলা করতে পারেন না। কারণ ইসলামি বিপ্লবের পর ইরান ইসলামী আইন অনুসারে পরিচালিত হচ্ছে।\nসে কারণে ইরানে নারীর জন্য হিজাব বাধ্যতামূলক করা হয়েছে। সম্ভবত এ হিজাব ব্যবস্থাকে পুঁজি করেই পশ্চিমা দেশগুলো ইরানে নারীর স্বাধীনতা নেই, নারীর মর্যাদা নেই, নারীর সামাজিক নিরাপত্তা নেই বলে নানা নেতিবাচক প্রচারণা চালায়। কিন্তু বাস্তবতা হচ্ছে- হিজাব বাধ্যতামূলক করার কারণে ইরানে নারীর মর্যাদা বেড়েছে ছাড়া কমে নি।\nএ প্রসঙ্গে ইরানের সর্বোচ্চ নেতা আয়াতুল্লাহ আলী খামেনেয়ীর একটি বক্তব্য উল্লেখ করা যায়। তিনি বলেছেন, ‘ইসলামী বিপ্লবের আগে নারী স্বাধীনতার নামে নারীদের শুধু পোশাকহীন করে প্রদর্শনের সামগ্রী বানানোর সংস্কৃতি ছিল। কিন্তু ইসলামী বিপ্লব নারীকে কার্যকর অর্থেই সম্মানের স্থানে উন্নীত করে যাচ্ছে এবং বেড়েছে তাদের সামাজিক নিরাপত্তা।’\nমাদক: বিশ্বের অন্য দেশের মতো মাদক ইরানের যুব সমাজের জন্যও বিরাট হুমকি। মাদক ব্যবসার সঙ্গে জড়িতরা ইরানেও তৎপর। বিশেষ করে পার্ক ও নির্জন এলাকায়। তবে সরকারও মাদকের বিরুদ্ধে শক্ত অবস্থান নিয়েছে। বিভিন্ন স্থানে গোপন ক্যামেরা বসিয়ে কিংবা গোয়েন্দা বাহিনী দিয়ে অপরাধীদের ধরা হয়।\nমাদকের ভয়াবহ থাবা থেকে সবাইকে রক্ষা করতে গিয়ে প্রতিনিয়ত সীমান্তে ইরানের নিরাপত্তা বাহিনীকে মাশুল দিতে হচ্ছে। ইরানে মাদকসহ ধরা পড়লে তার সর্বোচ্চ শাস্তি মৃত্যুদণ্ড। এ সংক্রান্ত বিচারে অপরাধীদের জেল-জরিমানা হচ্ছে, ফাঁসীও হচ্ছে।\nসাধারণ মানুষকে সতর্ক থাকার জন্য সরকার নানাভাবে গণসচেতনতামূলক প্রচার চালিয়ে যাচ্ছে। মাদক সমস্যা থাকলেও সরকারের কড়া নীতির কারণে ইরানের যুব সমাজ অন্তত এদিক থেকে অনেকটাই নিরাপদে রয়েছে যা খুব কম দেশেই দেখা যায়।\nএ ছাড়া, যারা ইরানে মাদকাসক্ত হয়ে পড়েছে সরকারী উদ্যোগে তাদের জন্য রয়েছে আলাদা চিকিৎসা ব্যবস্থা। চিকিৎসা শেষে অনেকেই স্বাভাবিক জীবনে ফিরে এসেছে।\nএ ছাড়া, আফগানিস্তান থেকে মাদক উৎপাদিত হয়ে বিভিন্ন রুটে তা পাচার হচ্ছে। অন্যতম গুরুত্বপূর্ণ রুট হিসেবে ইরানকে ব্যবহারের চেষ্টা করে মাদক ব্যবসায়ীরা। ইরান থেকে সেই মাদক মধ্য এশিয়া ও ইউরোপে নিয়ে যাওয়ার চেষ্টা করা হয়।\nকিন্তু মাদকের বিরুদ্ধে ইরান সরকারের কঠোর অবস্থানের কারণে একদিকে যেমন ইরানের যুবসমাজ রক্ষা পাচ্ছে অন্যদিকে মধ্যএশিয়া ও ইউরোপীয় সরকারগুলোও সর্বনাশা মাদকের ছোবল থেকে নিজ দেশের জনগণকে অনেকাংশে রক্ষা করতে পেরেছে। এ ক্ষেত্রে প্রতিবেশী দেশগুলো ইরানের কাছে ঋণী।\nসাংস্কৃতিক আগ্রাসন: বিজাতীয়দের সাংস্কৃতিক আগ্রাসনও সামাজিক সমস্যার অন্যতম মারাত্মক ও বিপদজনক দিক। শত্রুরা সাংস্কৃতিক আগ্রাসন চালিয়ে ভেতর থেকে ইরানের ইসলামী সমাজ ব্যবস্থা ও মানুষের চিন্তাচেতনাকে ধ্বংসের চক্রান্ত করে আসছে দীর্ঘদিন ধরে। আধুনিকতার নামে মানুষকে ধর্ম থেকে দূরে সরিয়ে বস্তুবাদের দিকে ধাবিত করার চেষ্টা করা হচ্ছে।\nএ লক্ষ্যে তারা ফার্সি ভাষায় অসংখ্য রেডিও ও টিভি অনুষ্ঠান চালু করেছে। ইরানের জনগণকে বিভ্রান্ত করতে এবং সাংস্কৃতিক আগ্রাসন চালাতে শত্রুরা অনেকটা সফলও হয়েছে। পোশাকে এসেছে পরিবর্তন। তবে ইরানও সাংস্কৃতিক আগ্রাসন মোকাবেলা করার জন্য বহু পদক্ষেপ নিয়েছে। এ ক্ষেত্রে ইরান অনেকটাই সফলতার পরিচয় দিয়েছে যেখানে অন্য মুসলিম দেশগুলো বহুগুণে পিছিয়ে রয়েছে।\nঅভিযোগ কেন্দ্র ‘১১০’: এটি হচ্ছে পুলিশের কাছে অভিযোগ জানানোর জন্য পুলিশ দপ্তরের বিশেষ নম্বর। তেহরানে যেকোনো ব্যক্তি যদি বিপদ অনুভব করে, কিংবা কারো দ্বারা কোনো লাঞ্ছনা বা হুমকির সম্মুখীন হয়, যদি ঝগড়া-বিবাদ লাগে অথবা প্রতিবেশীর কোনো অন্যায় আচরণের সম্মুখীন হয়, জোরজবরদস্তি কিংবা অধিকার লঙ্ঘনের ঘটনা ঘটে, এলাকায় কেউ উৎপাত করলে, এমনকি ফোনে কেউ যদি বিরক্ত করে তাহলে যে কেউ ‘১১০’ নম্বরে ফোন করে পুলিশের কাছে অভিযোগ করতে পারে।\nঅভিযোগ পাওয়ার সঙ্গে সঙ্গে পুলিশ ডিউটিরত স্থানীয় পুলিশকে অবহিত করার পর তৎক্ষণাৎ পুলিশ গিয়ে হাজির হয় অভিযোগকারী ব্যক্তির কাছে। পুলিশ তখন প্রয়োজনীয় ব্যবস্থা নেয়। অর্থাৎ এখানে কেউ আইন নিজের হাতে তুলে নেয় না। আদালতে গিয়ে মানুষ বিচার পাচ্ছে, অপরাধী তার সাজা পাচ্ছে।\nইসলামী সরকার ব্যবস্থা থাকার কারণে এবং বিচারকরা নিজের ধর্মীয় অনুভূতির কারণে হলেও সঠিকভাবে বিচার কাজ চালিয়ে যাচ্ছেন। ফলে মানুষ অন্তত নির্ভরযোগ্য একটা আশ্রয় পাচ্ছে। আর এ সবই ইরানের ইসলামী বিপ্লবী সরকারেরই অবদান নিঃসন্দেহে।\nসরকারী প্রতিষ্ঠানসমূহ: ইরানের ইসলামী বিপ্লবী সরকারের আরেকটি বড় অবদান হচ্ছে অনাচার ও দুর্নীতিমুক্ত প্রশাসন। যে কোনো ব্যক্তি তার নিজস্ব কাজের জন্য প্রশাসনের বিভিন্ন বিভাগে যাচ্ছে নির্দ্বিধায়। সম্পত্তি কিংবা বাড়ি রক্ষা, গাড়ি নিয়ে সমস্যা, টেলিফোন লাইন সমস্যা, গ্যাস, বিদ্যুৎ, পানি সমস্যা, পরিচয় পত্র নিয়ে যে কোনো কাজের জন্য অর্থাৎ পৌরসভায় যে কোনো কাজের জন্য কেউ গিয়ে হয়রানির স্বীকার হয়েছে এমন অভিযোগ শোনা যায় না বললেই চলে।\nতবে হ্যাঁ, কোনো কোনো ক্ষেত্রে প্রসেসিঙের কারণে কিংবা কর্তব্যে অবহেলা বা ঢিলেমির কারণে ব্যক্তির কাজ আঞ্জাম দেয়া হয়তো কিছু দেরি হতে পারে কিন্তু সে নিরাশ হবে না। আর যদি কোনো ব্যক্তি সমস্যার সম্মুখীন হয়ও কিংবা অসহযোগিতা করা হয় তাহলেও তার অভিযোগ করার সুযোগ রয়েছে। কারণ প্রশাসনে জবাবদিহিতার ব্যবস্থা রয়েছে। এখানে ঘুষ দুর্নীতির কথা শোনা যায় না। ফাইলও আটকে থাকে না। মানুষ ভাবতেই পারে না ঘুষ দিয়ে পৌরসভা কিংবা সরকারী অফিস থেকে নাগরিক সুবিধা আদায় করে নিতে হবে।\nসবশেষে যে কথা না বললেই নয়-আর তা হচ্ছে, সন্ত্রাসবাদ কিংবা জঙ্গিবাদ সমস্যা নেই ইরানে-যা কিনা বর্তমানে সারা বিশ্বের মানুষের ঘুম কেড়ে নিয়েছে, ব্যহত হচ্ছে তাদের সামাজিক নিরাপত্তা। ইরান হচ্ছে বর্তমান জ্বলন্ত অগ্নিকুণ্ডের মধ্যে একখণ্ড বরফের টুকরার মতো। অর্থাৎ উত্তর আফ্রিকা থেকে শুরু করে সমগ্র মধ্যপ্রাচ্য এবং পশ্চিম এশিয়া জুড়ে বিস্তীর্ণ এলাকা আজ উগ্র সন্ত্রাসবাদ ও জঙ্গিবাদের অভয়ারণ্যে পরিণত হয়েছে।\nপ্রতিদিন নিহত হচ্ছে অগণিত নিরীহ মানুষ, ঘরবাড়ি ছাড়া হচ্ছে লাখ লাখ আদম সন্তান। সন্ত্রাস ও জঙ্গিবাদের হিংস্র থাবা থেকে রেহাই পাচ্ছে না পাশ্চাত্যের দেশগুলোও। প্রতিটি মুহূর্তগুলো আশঙ্কায় কাটছে এসব দেশের সরকার ও জনগণের। এতোসব দুর্যোগের মধ্যেও ইরানে শান্ত অবস্থা বিরাজ করছে। সাধারণ মানুষ শঙ্কামুক্ত।\nশত্রুরা সীমান্ত দিয়ে ইরানের মধ্যে সন্ত্রাসীদের অনুপ্রবেশ ঘটানোর চেষ্টা করেও ব্যর্থ হয়েছে। এ ব্যর্থতার মূল কারণ হচ্ছে ইরানে রয়েছে শক্তিশালী ও স্থিতিশীল সরকার এবং দেশের মধ্যে কোনো বিভাজন নেই। রয়েছে শক্তিশালী নেতৃত্ব ও ধর্মীয় নেতাদের প্রতি জনগণের আনুগত্য। অন্যদিকে সীমান্ত রক্ষা করতে গিয়ে নিরাপত্তা বাহিনীর বহু সদস্যকে জীবন দিতে হচ্ছে। কিন্তু রক্ষা পাচ্ছে দেশের স্বাধীনতা, সার্বভৌমত্ব ও মূল্যবান মানব সম্পদ।\nএ ভাবে সামাজিকসহ সার্বিক নিরাপত্তা বিধানে ইরান আজ সারা বিশ্বের মডেলে পরিণত হয়েছে।\n-লেখক: মোহাম্মদ রেজওয়ান হোসেন


ইউটিউব সম্মাননা সিলভার প্লে বাটন পেলেন আসিফ! | :... প্রাইম নিউজ ২৪ বিডি.কম ... :\nHome » নিউজ বক্স » ইউটিউব সম্মাননা সিলভার প্লে বাটন পেলেন আসিফ!\nইউটিউব সম্মাননা সিলভার প্লে বাটন পেলেন আসিফ!\n৭:২৭, বৃহস্পতিবার, জানুয়ারি ২৫, ২০১৮\nপ্রাইম নিউজ ডেস্ক : ইউটিউব সম্মাননা সিলভার প্লে বাটন পেলেন জনপ্রিয় সংগীতশিল্পী আসিফ আকবর। তার নামের ইউটিউব চ্যানেলটি ১ লক্ষেরও বেশি সাবস্ক্রাইবার অর্জন করায় ইউটিউব থেকে তাকে এই সম্মাননা দেয়া হয়েছে। সম্প্রতি বিষয়টি নিজের ভক্তদের ফেসবুক স্ট্যাটাসের মাধ্যমে জানিয়েছেন।\nএ বিষয়ে তিনি বলেন, আসিফ নামের যে ইউটিউব চ্যানেল ও ফ্যানপেজ তার স্রষ্টা আমার ভক্ত, আমার অহংকার। পৃথিবীতে বোধহয় আমি একমাত্র শিল্পী, যাকে ভালোবেসে তার ভক্তরা এই দুর্লভ কাজগুলো করেছে। এখানে শুধু বিশ্বাস কাজ করেননি, কাজ করেছে শিল্পীর প্রতি তার পাগল ভক্তদের ভালোবাসা।\nআজ আমি আবেগআপ্লুত, কৃতজ্ঞ আমার ভালোবাসার ফুলগুলোর কাছে। হাতে পেয়েছি ইউটিউব সম্মাননা সিলভার প্লে বাটন, যেখানে আমার কোন কৃতিত্ব নেই। সব আমার ফ্যানদের উদ্যোগ, যেটা ভালোবাসার অন্য নাম। ধন্যবাদ কাইনেটিক মিউজিক, ধন্যবাদ ইউটিউব।\nPrevious: কাজ করে থাকলে সহযোগিতা না করে থাকলে বিরোধীতা : শিবলী সাদিক এম,পি\nNext: পরীক্ষার দিন ৬ ঘণ্টা ফেসবুক ‘বন্ধ’


lok sabha election 2019: তোতা কাহিনি - lok sabha election 2019 and election results | Eisamay\nlok sabha election 2019 and election results\nEiSamay | Updated: 08 May 2019, 11:10:00 AM\nএটি ফলাফলের মরসুম। নির্বাচনের পরিণতি প্রকাশ হতে এখনও কিছুটা দেরি থাকলেও দশম ও দ্বাদশ শ্রেণির পরীক্ষার ফলাফল প্রকাশিত হতে শুরু করেছে। তার মধ্যে যে বার্তাটি নিহিত, তা দেশের ভবিষ্যতের জন্য খুব আশাপ্রদ কি?\nএটি ফলাফলের মরসুম। নির্বাচনের পরিণতি প্রকাশ হতে এখনও কিছুটা দেরি থাকলেও দশম ও দ্বাদশ শ্রেণির পরীক্ষার ফলাফল প্রকাশিত হতে শুরু করেছে। তার মধ্যে যে বার্তাটি নিহিত, তা দেশের ভবিষ্যতের জন্য খুব আশাপ্রদ কি? ভারতের চলতি শিক্ষাব্যবস্থায় ফলাফলের অর্থ উদ্বেগ। কারণ, মূলত সেটির উপরই নির্ভর করে পড়ুয়াদের ভবিষ্যৎ জীবনের গতিপথ। দশম শ্রেণির শিক্ষার্থীদের ক্ষেত্রে পছন্দসই ক্ষেত্রে পঠনপাঠনের সুযোগ এবং দ্বাদশ শ্রেণির পরীক্ষার্থীদের ক্ষেত্রে উপযুক্ত কলেজ বা বিশ্ববিদ্যালয়ে প্রবেশাধিকার। পরীক্ষা এবং ফলাফলের উপর এই মাত্রাতিরিক্ত নির্ভরতার পরিণতি দ্বিবিধ। প্রথমত, কোনও বিষয় শিখবার পরিবর্তে যেন তেন প্রকারেণ ফলাফল ভালো করার দিকে ঝোঁক, যার কুফলটি প্রতিফলিত হয় দীর্ঘমেয়াদে, সার্বিক অর্থনীতিতে। দ্বিতীয়ত, শিক্ষার্থীদের উপর অসহনীয় চাপ যার ফলে আত্মহত্যার প্রবণতাও ক্রমবর্ধমান। প্রসঙ্গত উল্লেখযোগ্য, তেলেঙ্গানায় উচ্চমাধ্যমিক পরীক্ষার ফল প্রকাশের পর কুড়ি জনেরও বেশি পড়ুয়া আত্মহত্যা করেছে।\nপরীক্ষা এবং ফলাফলের উপর এই মাত্রাতিরিক্ত নির্ভরতার অন্যতম কারণ, নির্বিচারে বেশি নম্বর দেওয়ার একটি অহৈতুকী অভ্যাস। এর ফলে ভালো-মন্দের সঠিক বিচারটি যেমন হয় না, তেমনই কলেজ বা বিশ্ববিদ্যালয়ে প্রবেশের শর্তটি ক্রমেই কঠিনতর হতে থাকে। ফলে এমন একটি ধারণার জন্ম হয় যে কোনও একটি পরীক্ষায় বিফল হওয়ার অর্থই সমূহ সর্বনাশ। ধারণাটি অসমীচীনও নয়। অন্য দিকে, ভারতে উচ্চশিক্ষার ক্ষেত্রে উন্নত মানের প্রতিষ্ঠান চাহিদার তুলনায় খুবই কম। এক দিকে পরীক্ষা-নির্ভরতা এবং অন্য দিকে জোগানের অভাব, এই দুইয়ের অর্থ একটিই, কর্মক্ষেত্রে যারা প্রবেশ করছে, তাদের অধিকাংশেরই উপযুক্ত দক্ষতার অভাব। পরিসংখ্যানেও সেটি স্পষ্ট। নীতি আয়োগের সমীক্ষা অনুসারে ভারতের শ্রম-বাজারে যারা প্রবেশ করছে, তাদের ৫৩ শতাংশই নিয়োগের অনুপযুক্ত। কৃত্রিম বুদ্ধিমত্তার বাড়বাড়ন্ত এবং তার ফলে কাজ হারানো যখন ব্যাপক আকার নিচ্ছে, তখন মানবসম্পদকে দক্ষতর করে না তুলতে পারলে বিপদ গভীর। অর্থনীতি ও সমাজ, উভয় ক্ষেত্রেই। নির্বাচনী মরসুমে এই বিষয়গুলি নিয়ে চর্চার আশায় থাকে সাধারণ মানুষ। কিন্তু দুর্ভাগ্যজনক ভাবে, শিক্ষা নিয়ে এখনও কোনও পক্ষেরই বিশেষ উচ্চবাচ্য শোনা গেল না, যদিও এটিই হয়তো দেশের সামনে অন্যতম প্রধান সমস্যা।\nকর্তব্য পরের খবর\nলোকসভা নির্বাচন ২০১৯ ভোটের ফল results lok sabha election 2019 election\nWeb Title : lok sabha election 2019 and election results\nদেশমাদক মামলা: প্রায় ৩ মাস পর জামিনে মুক্ত রিয়ার ভাই শৌভিক\nখবরভারতে লঞ্চ করল ডুয়াল সেলফি ক্যামেরার Vivo V20 Pro 5G, জানুন দাম ও ফিচার্স


এবার পরীমনির পর যেসব চিত্রনায়িকা পর্নো ব্যবসায় জড়িত !\nবহুল আলোচিত চিত্রনায়িকা পরীমনি ছাড়াও ঢাকার শোবিজ জগতের ডজনখানেক মডেল-অভিনেত্রী নি’ষিদ্ধ পর্নো ব্যবসায় জ’ড়িত বলে জানিয়েছে র‌্যা’ব।তারা হলেন- চিত্রনায়িকা আঁচল, শিরিন শিলা, মডেল অহনা, মৃদুলা, পার্শা, মৌরি, শুভা, মানসি ও কথিত মডেল নায়লা নাঈম।\nএছাড়া বেশ কয়েকজন চিত্রনায়ক মা’দক এবং অ’বৈধ প’র্নোগ্রাফি ব্যবসার সঙ্গে জ’ড়িত বলে জানিয়েছে র‌্যা’ব।\nপরীমনি ছাড়াও ঢাকার শোবিজ জগতের ডজনখানেক মডেল-অভিনেত্রী নি’ষিদ্ধ পর্নো ব্যবসায় জ’ড়িত। এদের মধ্যে আছেন-জনৈক শুভা, মানসি, পার্শা, মৌরি ও আঁচল। এছাড়া ক্যা’সিনো সম্রাটের বান্ধবী হিসাবে পরিচিত চিত্রনায়িকা শিরিন শিলা আছেন র‌্যা’বের তালিকায়।\nশিরিন শিলা মূলত ব’হিষ্কৃ’ত যুবলীগ নেতা আরমানের বান্ধবী হিসাবে পরিচিত ছিলেন। পরে ক্যা’সিনো সম্রাটের সঙ্গে তার সখ্য গড়ে ওঠে। সম্রাট তাকে এতটাই পছন্দ করতেন যে, সিঙ্গাপুর থেকে লাখ টাকার গয়না এনে দিতেন হরহামেশা।\nর‌্যা’ব জানায়, পর্নোচ’ক্রে নাম আছে জনৈক মৃদুলা, অহনা ও নায়লা নাঈম নামের কথিত মডেলের। এরা সবাই র‌্যা’বের নজরদারিতে আছেন। গ্রে’ফতার হতে পারেন যে কোনো সময়। তবে শুধু নায়িকা বা মডেল নন। বেশ কয়েকজন চিত্রনায়ক মা’দক এবং অ’বৈধ প’র্নোগ্রাফি ব্যবসার সঙ্গে জ’ড়িত।\nএদের মধ্যে অন্যতম হাসান নামের জনৈক চিত্রনায়ক। তিনি ১০ বছরের বেশি সময় ধরে সিনেমা জগতের সঙ্গে বিচ্ছিন্ন থাকলেও বিলাসহুল জীবনযাপন করছেন। তার অ’বৈধ আয়ের মূল উৎস প’র্নোগ্রাফি।\nকোম্পানি বন্ধ হয়ে গেলে ইসহাক ও হাসান কিছুদিন গা ঢাকা দেন। পরে তারা যৌথভাবে সিনেমায় লগ্নি করেন। ম’দ্যপ অবস্থায় গভীর রাত পর্যন্ত এফডিসির ঝর্ণা স্পটে তাদের দুজনকে একসঙ্গে দেখা যায়।\nএ প্রসঙ্গে জানতে চাইলে র‌্যা’বের গো’য়েন্দা শাখার পরিচালক লে. কর্নেল খায়রুল ইসলাম বলেন, পরীমনি ছাড়াও বেশ কয়েকজন মডেল-অভিনেত্রীর বি’রুদ্ধে নি’ষিদ্ধ প’র্নোগ্রাফির অ’ভিযোগ পাওয়া গেছে।\nSeptember 14, 2021 September 14, 2021 Sajal\nSeptember 14, 2021 Sajal\nPrevious: ব্রেকিং নিউজ : ১৭ মাস পর ১২ সেপ্টেম্বর খুলছে শিক্ষাপ্রতিষ্ঠান !\nNext: আমাকে আর আম্মু আম্মু বলবে না, ঐশীর মায়ের আর্তনাদ


পবিত্র ঈদুল আযহা বুধবার। ব্রাহ্মণবাড়িয়া জেলা ঈদগাহ মাঠে প্রধান জামাত অনুষ্ঠিত হবে সকাল ৮টায় - The voice of Brahmanbaria || Local news means the world is\nপবিত্র ঈদুল আযহা বুধবার। ব্রাহ্মণবাড়িয়া জেলা ঈদগাহ মাঠে প্রধান জামাত অনুষ্ঠিত হবে সকাল ৮টায়\nআগামীকাল (২২ আগস্ট ) পবিত্র ঈদুল আযহা । ত্যাগ,শান্তি,সৌহার্দ্য আর আনন্দের বার্তা নিয়ে বিশ্ব মুসলমানদের জন্য খুশির বার্তা নিয়ে বছর ঘুরে আবারো ফিরে এসেছে ত্যাগের মহিমায় ভাস্বর পবিত্র ঈদুল আযহা। ঈদ সব ভেদাভেদ ভুলে ভ্রাতৃত্বের বন্ধনে মিলিত হওয়ার দিন।\nঈদুল আযহায় মহান আল্লাহর উদ্দেশে নিজ নিজ সামর্থ্য অনুযায়ী পশু কোরবানি করা মুসলমানদের প্রাচীন ঐতিহ্য। আল্লাহ তায়ালা তার প্রিয় নবী হজরত ইব্রাহিম (আ.)-এর আনুগত্য পরীক্ষা করার উদ্দেশে তাকে নির্দেশ দিয়েছিলেন নিজের সবচেয়ে প্রিয়বস্তু কোরবানি দিতে।\nস্নেহের পুত্র হজরত ইসমাইল (আ.) ছিলেন হজরত ইব্রাহিম (আ.)-এর সবচেয়ে প্রিয়। স্নেহ-মমতায় ভরা জগৎ-সংসারে পিতার পক্ষে আপন পুত্রকে কোরবানি দেয়া অসম্ভব এক অগ্নিপরীক্ষা। কিন্তু আল্লাহর নির্দেশ পেয়ে হজরত ইব্রাহিম (আ.) বিনা দ্বিধায় আপন পুত্রকে কোরবানি দিতে উদ্যত হয়েই পরীক্ষায় উত্তীর্ণ হন। মহান আল্লাহর নির্দেশে ছুরির নিচে প্রিয় পুত্র হজরত ইসমাইল (আ.)-এর স্থলে কোরবানি হয়ে যায় একটি দুম্বা।\nএ প্রতীকী ঘটনার অন্তর্নিহিত বাণী মহান আল্লার প্রতি পরিপূর্ণ আনুগত্য ও ত্যাগ স্বীকার। হজরত ইব্রাহিম (আ.) যে উদাহরণ সৃষ্টি করে গেছেন তাকে মর্যাদা দিয়ে বিশ্বের মুসলিম সম্প্রদায় ঈদুল আজহা পালন করে।\nকোরবানির অর্থ উৎসর্গ করা। পশু কোরবানি তার মাধ্যম। যে সত্য, সুন্দর ও কল্যাণ মূর্ত হয় মানুষের জীবনে, সেই সত্য, সুন্দর ও কল্যাণের জন্য চরম ত্যাগ স্বীকারের প্রতীক কোরবানি। ঈদুল আজহার প্রকৃত উদ্দেশ্য নিজের অহমিকা ও উচ্চাভিলাষ বিতাড়িত করা।\nপশু কোরবানির ভেতর দিয়ে মানুষের ভেতরের পশুশক্তি, কাম-ক্রোধ, লোভ, মোহ, পরনিন্দা, পরশ্রীকাতরতা ইত্যাদি রিপুকেই কোরবানি দিতে হয়। কোরবানির আনন্দ, ধর্মীয় ভাবগাম্ভীর্য আর ত্যাগ ও আত্মোৎসর্গের মনোভাব নিয়ে এবারো পালিত হবে পবিত্র ঈদুল আজহা।\nব্রাহ্মণবাড়িয়া জেলা ঈদগাহ মাঠে পবিত্র ঈদুল আযহার প্রধান জামাত অনুষ্ঠিত হবে বুধবার সকাল ৮টায়। জামাতে ইমামতি করবেন ব্রাহ্মণবাড়িয়া পৌরশহরের কান্দিপাড়াস্থ জামিয়া ইসলামিয়া ইউনুছিয়া মাদরাসার জ্যেষ্ঠ মুহাদ্দিস মুফতি নোমান হাবিবী।\nধর্মপ্রাণ মুসুল্লীদের নামাজ আদায়ের জন্য সব ধরনের প্রস্তুতি নিয়েছে জেলা প্রশাসন ও ঈদগাহ্ মাঠ পরিচালনা কমিটি। জেলার সবচেয়ে বড় এ ঈদগাহ্ মাঠটিতে একসঙ্গে ১৫ হাজারেরও বেশি মুসুল্লী নামাজ আদায় করতে পারেন। তবে আবহাওয়া প্রতিকূলে থাকলে একইসময়ে জেলা জামে মসজিদে প্রধান জামাত অনুষ্ঠিত হবে।\n« বিদেশে পলাতক বঙ্গবন্ধুর খুনীদের দ্রুততম সময়ের মধ্যে দেশে ফিরিয়ে এনে দন্ডাদেশ কার্যকর করা হবে–মোকতাদির চৌধুরী এমপি (পূর্বের সংবাদ)\n(পরের সংবাদ) আখাউড়াবাসীর প্রতি ইউএনওর ঈদ শুভেচছা »\nযথাযথ ধর্মীয় ভাবগাম্ভীর্য্য ও সরকারি স্বাস্থ্যবিধি মেনে ব্রাহ্মণবাড়িয়ার বিভিন্ন মসজিদে মসজিদে পবিত্র ঈদুল ফিতরের নামাজবিস্তারিত


তদন্ত প্রতিবেদন বিশ্লেষণ করে পদক্ষেপ : স্বরাষ্ট্রমন্ত্রী – WomenEye24\nপ্রচ্ছদ/জাতীয়/তদন্ত প্রতিবেদন বিশ্লেষণ করে পদক্ষেপ : স্বরাষ্ট্রমন্ত্রী\nতদন্ত প্রতিবেদন বিশ্লেষণ করে পদক্ষেপ : স্বরাষ্ট্রমন্ত্রী\nনিজস্ব প্রতিবেদক : কক্সবাজারের টেকনাফে পুলিশের গুলিতে সাবেক সেনা কর্মকর্তা মেজর (অবঃ) সিনহা মো. রাশেদ খান হত্যার ঘটনায় স্বরাষ্ট্র মন্ত্রণালয়ে তদন্ত প্রতিবেদন জমা দিয়েছে কমিটি। প্রতিবেদন পাওয়ার পর স্বরাষ্ট্রমন্ত্রী আসাদুজ্জামান খান কামাল গণমাধ্যমকে বলেছেন, তদন্ত প্রতিবেদন বিশ্লেষণ করে প্রয়োজন অনুযায়ী কাজ হবে।\nসোমবার (৭ সেপ্টেম্বর) সচিবালয়ে স্বরাষ্ট্রমন্ত্রী আসাদুজ্জামান খান কামালের কাছে প্রতিবেদন হস্তান্তর করেন কমিটির প্রধান চট্টগ্রামের অতিরিক্ত বিভাগীয় কমিশনার (উন্নয়ন) ও সরকারের যুগ্মসচিব মোহাম্মদ মিজানুর রহমান।\nপ্রতিবেদনে ১৩টি সুপারিশ রয়েছে। প্রতিবেদনে হত্যার সঙ্গে দায়ীদেরও চিহ্নিত করা হয়েছে বলে তদন্ত কমিটি সূত্রে জানা গেছে। তবে তদন্ত প্রতিবেদনের বিষয়বস্তু নিয়ে কোনো তথ্য দেননি স্বরাষ্ট্রমন্ত্রী কিংবা কমিটি প্রধান।\nস্বরাষ্ট্রমন্ত্রী বলেন, কমিটি পূর্ণাঙ্গ তদন্ত রিপোর্ট নিয়ে এসেছে। রিপোর্টে কী আছে আমরা এখনও দেখিনি। তারা আমাদের কাছে জমা দিয়ে তাদের কার্য শেষ হয়েছে জানিয়ে যাবেন। পরবর্তী সময়ে আমাদের সচিব মহোদয় এগুলো বিশ্লেষণ করে যেখানে যেটা প্রয়োজন সেই অনুযায়ী কাজ করবেন।\nতিনি বলেন, আমরা আদালতকে এটার (তদন্ত প্রতিবেদন) সম্বন্ধে জানিয়ে দেব, আদালত তদন্তের জন্য হয়তো এটা নিয়েও নিতে পারেন। আমরা এ সম্পর্কে কিছু জানি না, এটা আদালতের এখতিয়ার। যাদের নামে রিপোর্ট আসবে, পরবর্তীতে করণীয় কী আপনাদের জানাবো।\nএই হত্যা পরিকল্পিত কি না- জানতে চাইলে স্বরাষ্ট্রমন্ত্রী বলেন, তদন্ত রিপোর্ট আমার কাছে মাত্র এলো। এর ভেতর কী লেখা আছে, কী উল্লেখ আছে- আমরা তো জানি না কিছু। আমরা বের করে নেই, আমরা এগুলো স্টাডি করি তারপরে আপনাদের জানাতে পারবো।\nগত ৩১ জুলাই রাত ১০টার দিকে কক্সবাজার-টেকনাফ মেরিন ড্রাইভের বাহারছড়া ইউনিয়নের শামলাপুর চেকপোস্টে পুলিশের গুলিতে নিহত হন অবসরপ্রাপ্ত মেজর সিনহা মো. রাশেদ খান। এ ঘটনার উৎস, কারণ ও ভবিষ্যতে এমন ঘটনা যেন না ঘটে সেই বিষয়ে সুপারিশ দিতে একটি চার সদস্যের কমিটি গঠন করে স্বরাষ্ট্র মন্ত্রণালয়।\nসংক্রমণ কমেছে এখনই বলা যাচ্ছে না : কাদের


Info. About কিথ বয়েস. What's This?\nⓘ কিথ বয়েস\nকিথ ডেভিড বয়েস বার্বাডোসের সেন্ট পিটারের ক্যাসলে এলাকার জন্মগ্রহণকারী বিখ্যাত ওয়েস্ট ইন্ডিয়ান আন্তর্জাতিক ক্রিকেট তারকা ছিলেন। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ১৯৭১ থেকে ১৯৭৬ সময়কালে ওয়েস্ট ইন্ডিজের পক্ষে আন্তর্জাতিক ক্রিকেট অংশগ্রহণ করেছেন কিথ বয়েস ।\nঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে বার্বাডোস ও ইংরেজ কাউন্টি ক্রিকেটে এসেক্সের প্রতিনিধিত্ব করেছেন। খেলায় তিনি ডানহাতে ব্যাটিং ও ডানহাতে ফাস্ট মিডিয়াম বোলিং করতেন।\nলিস্ট এ ক্রিকেটর খেলায় প্রথম ব্যক্তি হিসেবে আট উইকেট লাভ করেছিলেন কিথ বয়সে। ১৯৭১ সালে এসেক্সের সদস্যরূপে ল্যাঙ্কাশায়ারের বিপক্ষে খেলে তিনি ২৬ রানে ৮ উইকেট দখল করে এ কৃতিত্ব অর্জন করেন। একদিনের ইনিংসে কোন খেলোয়াড়ই পরবর্তী ষোল বছরে এ কৃতিত্বে ভাগীদার হতে পারেননি। পরবর্তীতে কেন্টের ডেরেক আন্ডারউড স্কটল্যান্ডের বিপক্ষে ৩১ রানে ৮ উইকেট লাভ করেছিলেন।\nতিনি ওয়েস্ট ইন্ডিজ ক্রিকেট দলের পক্ষ হয়ে ১৯৭১ থেকে ১৯৭৬ সময়কালের মধ্যে ২১টি টেস্ট ও ৮টি একদিনের আন্তর্জাতিকে অংশগ্রহণ করেন। ১৯ মার্চ, ১৯৭১ তারিখে ভারতের বিপক্ষে টেস্ট ক্রিকেটে অভিষেক ঘটে তার।\nইংল্যান্ডে অনুষ্ঠিত ১৯৭৫ সালের ক্রিকেট বিশ্বকাপের উদ্বোধনী আসরের শিরোপো বিজয়ী ওয়েস্ট ইন্ডিজ দলের অন্যতম সদস্য ছিলেন তিনি। চূড়ান্ত খেলায় অস্ট্রেলিয়ার বিপক্ষে দূর্দান্ত বোলিং করে তিনি ৪ উইকেট লাভ করেছিলেন।\nট্রেভর বেইলির মাধ্যমে এসেক্স দলে যোগ দেন। ১৯৭৪ সালে উইজডেন কর্তৃক বর্ষসেরা ক্রিকেটার মনোনীত হন তিনি।\nআঘাতপ্রাপ্তিপর তিনি নিজ দ্বীপ বার্বাডোসে ফিরে যান। সেখানে তিনি অনেকগুলো ব্যক্তিগত সমস্যার মুখোমুখি হন। ব্যক্তিগত জীবনে তিনি দুইবার বৈবাহিক সম্পর্ক স্থাপন করেন। তার দুই কন্যা ছিল। ১১ অক্টোবর, ১৯৯৬ তারিখে বার্বাডোসের স্পেইটসটাউনো যকৃতের রোগে আক্রান্ত হয়ে ৫৩ বছর বয়সে কিথ বয়েসের দেহাবসান ঘটে তার।\nWikipedia: কিথ বয়েস


যে কারণে রোযা ফরজ হলো\nসাওম শব্দটি আরবি। সাওম বা সিয়াম শব্দের আভিধানিক অর্থ বিরত থাকা। শরিয়তের পরিভাষায়, সুবহে সাদিক থেকে সূর্যাস্ত পর্যন্ত নিয়তসহকারে পানাহার এবং কামাচার থেকে বিরত থাকাকে ‘সাওম’ বা রোজা বলা হয়। বিশ্ব প্রতিপালক আল কুরআনে ইরশাদ করেন, ‘হে ঈমানদারগণ! তোমাদের ওপর রোজা ফরজ করা হয়েছে যেমনিভাবে ফরজ করা হয়েছিল তোমাদের পূর্ববর্তীদের ওপর। আর এ জন্যই ফরজ করা হয়েছে যাতে তোমরা তাকওয়া হাসিল করতে সম হও।’ (সূরা বাকারা : ১৮৩)\nএখানে একটি বিষয় লণীয় যে, আল্লাহ বলেছেন, তেমনিভাবে রোজা ফরজ করা হয়েছে যেমনিভাবে তোমাদের পূর্ববর্তীদের ওপর ফরজ করা হয়েছিল। এ বাণীটির দ্বারা মুসলিম জনগোষ্ঠীকে আল্লাহ তায়ালা সাহস প্রদান করেছেন। এরপর মহান প্রতিপালক বলেছেন, ‘লায়ালাকুম তাত্তাকুন’। এ জন্য রোজা ফরজ করা হয়েছে যাতে তোমরা তাকওয়াবান হতে পার। এ বাণীর দ্বারা স্পষ্ট বুঝা যায় যে, রোজা ফরজ করা হয়েছে এ জন্য যাতে ঈমানদারগণ তাকওয়াবান হয়। এই তাকওয়াবান হওয়াই হলো রোজার অভীষ্ট ল্য।\nমানবীয় মূল্যবোধের অবক্ষয় না হলে এই উন্নতি আমাদের বসবাসযোগ্য একটি সুন্দর পৃথিবী উপহার দিত। আমরা এই মাহে রমজানে সেহরি ইফতারিসহ সব বন্দেগির মাধ্যমে আমাদের জীবনকে আলোয় আলোয় ভরে তুলতে পারি। আজ আমাদের সবচেয়ে বেশি প্রয়োজন মানবীয় মূল্যবোধের অবক্ষয় রোধ করা। আর এ জন্য প্রয়োজন তাকওয়ার, যা অর্জন হয় সিয়াম পালনে।\nরোজা ফরজ করা হয়েছে তাকওয়াবান হওয়ার উদ্দেশ্যে আর এ উদ্দেশ্যে পৌঁছার মাধ্যম হলো সেহরি খাওয়া, ইফতার করা, সব ধরনের প্রবৃত্তির চাহিদা থেকে বিরত থাকা। কিন্তু আমি যদি এই সেহরি খাওয়া, ইফতার করা সব ধরনের প্রবৃত্তির চাহিদা থেকে ফিরে থাকাকে সওম মনে করি তাহলে আমার উদ্দেশ্যে পৌঁছা সম্ভব হবে না। এগুলোকে উদ্দেশ্য নয় উদ্দেশ্য সাধনের মাধ্যম মনে করতে হবে। আর যখনই কোনো ব্যক্তি উদ্দেশ্য সাধনের মাধ্যম মনে করে পালন করবে এবং ল্য সাধিত হবে তখনই রোজা এবং কুরআন ওই ব্যক্তির জন্য সুপারিশ করবে কাল কিয়ামতের দিন।\nরোজা বলবে, ‘হে আল্লাহ! আমি তাকে পানাহার থেকে এবং সকল প্রকার প্রবৃত্তির চাহিদা থেকে ফিরিয়ে রেখেছি অতএব ওই ব্যক্তির জন্য আমার সুপারিশ কবুল করো।’ আর কুরআন বলবে, ‘হে আল্লাহ! আমি তাকে রাতের নিদ্রা হতে বিরত রেখেছি। অতএব তার জন্য আমার সুপারিশ কবুল করো।’ এই রমজান মাসই হলো তাকওয়া অর্জনের উত্তম মৌসুম।\nযেমন রাসূল সা: বলেছেন, ‘যখন রমজান মাস আসে তখন আসমানের দরজাগুলো খুলে দেয়া হয়। অপর বর্ণনায় এসেছে, জান্নাতের দরজাগুলো খুলে দেয়া হয় এবং জাহান্নামের দরজাগুলো বন্ধ করে দেয়া হয়। আর শয়তানকে করা হয় শৃঙ্খলিত।’ অপর বর্ণনায় এসেছে, ‘রহমতের দরজাগুলো খুলে দেয়া হয়।’\nতাই আসুন, কুরআন নাজিলের এই মাসে কুরআন পড়ি, কুরআন শিখি এবং নিজেকে পূত-পবিত্র করে গড়ে তুলি। রোজার মাধ্যমে আল্লাহভীতি বা তাকওয়া সৃষ্টি করি, যা মানুষকে আত্মসংযমী ও আত্মশুদ্ধিতে উদ্বুদ্ধ করে, যা নৈতিক চরিত্রের জীবনীশক্তি। যার মাধ্যমে সমাজ ও ব্যক্তি এক মহান চারিত্রিক বৈশিষ্ট্যের অধিকারী ও কলুষমুক্ত হতে পারে। আমরা একটি টাকা হারিয়ে গেলে দিনভর আক্ষেপ করি আহারে একটি টাকা পড়ে গেছে। কিন্তু প্রতিটি মুহূর্তে জীবন থেকে যে মূল্যবান সময় হারিয়ে যাচ্ছে সেজন্য কি আক্ষেপ করছি? যেকোনো সময় মৃত্যু চলে আসতে পারে। তাই জীবনের প্রতিটি দিনকেই জীবনের শেষ দিন মনে করতে হবে। কারণ আমাদের সবার বাড়ির দরজায় মৃত্যুর ফেরেশতা দাঁড়িয়ে আছেন। তিনি ডাক দিলে আর প্রস্তুতি গ্রহণ করার সময় পাওয়া যাবে না ।\nসুতরাং হাতে যে দিনটি আছে সেটিকে কাজে লাগিয়ে আমাদের জীবনকে তাকওয়ার শীর্ষচূড়ায় আরোহণ করিয়ে করে তুলতে হবে উন্নততর, মহত্ত্বতর পবিত্রতর।


বাংলাদেশের প্রযুক্তি খাতে দ্বিপাক্ষিক সম্পর্ক জোরদার করবে তুরস্ক – Shikshar Alo\nin ডিজিটাল নিউজ, ডিজিটাল বাংলাদেশ, তথ্য প্রযুক্তি\nআজ বুধবার (১৪ অক্টোবর) আইসিটি প্রতিমন্ত্রী জুনাইদ আহমেদ পলকের সঙ্গে বাংলাদেশ হাই-টেক পার্ক কর্তৃপক্ষের সভাকক্ষে অনুষ্ঠিত মতবিনিময় সভায় এই আগ্রহের কথা জানিয়েছেন তুরস্কের রাষ্ট্রদূত মুস্তাফা ওসমান তুরান।\nবৈঠকে তুরস্কের রাষ্ট্রদূত বাংলাদেশের আইটি খাতের উন্নয়নে তার দেশের অংশগ্রহণের সম্ভাব্য ক্ষেত্রগুলো নিয়ে বিস্তারিত আলোচনা করেন। আইসিটি প্রতিমন্ত্রী অদূর ভবিষ্যতে বাংলাদেশের সাথে তুরস্কের দ্বিপাক্ষিক সম্পর্ক আরো জোরদার হবে বলে আশাবাদ ব্যক্ত করেন।\nমতবিনিময় সভায় তুর্কি প্রতিনিধিদের স্বাগত জানান বাংলাদেশ হাই-টেক পার্ক কর্তৃপক্ষ এর ব্যবস্থাপনা পরিচালক (সচিব) জনাব হোসনে আরা বেগম এনডিসি। পরিচিতি পর্বের পর আইসিটি প্রতিমন্ত্রী জুনাইদ আহমেদ পলক পাওয়ার পয়েন্ট উপস্থাপনায় বাংলাদেশের উদীয়মান অর্থনীতির চিত্র এবং ক্রমবিকাশমান আইসিটি ইন্ডাস্ট্রিতে দুই দেশের অংশীদারত্বের ভিত্তিতে কাজ করার সুযোগ নিয়ে বিস্তারিত আলোচনা করেন।\nআইসিটি প্রতিমন্ত্রী পলক বলেন, বাংলাদেশ ও তুরস্কের মধ্যে ধর্মীয় ও সংস্কৃতির সমন্বয়ে ঐতিহাসিক ও অবিচ্ছেদ্য সম্পর্ক রয়েছে। প্রতিবছর আমাদের অর্থনৈতিক বন্ধন আরও দৃঢ় হচ্ছে। বৈশ্বিক আইসিটি শিল্প দ্রুত প্রসারিত হচ্ছে; ২০১৯ সাল পর্যন্ত এক হিসাবে দেখা যাচ্ছে বিশ্বব্যাপী আইসিটি ইন্ডাস্ট্রির বাজার ৫.৯ ট্রিলিয়ন মার্কিন ডলারে দাঁড়িয়েছে। যেখানে সামগ্রিকভাবে আইসিটি ইন্ডাস্ট্রিতে প্রবৃদ্ধি ৬.৩৮%। দিন দিন এই বাজারটি এতোটাই প্রতিযোগিতামূলক হয়ে উঠছে যে, কেবল সঠিক জায়গায় স্মার্ট বিনিয়োগের মাধ্যমে এখানে টিকে থাকা সম্ভব।\nআইসিটি প্রতিমন্ত্রী আরো জানান, গাজীপুরের কালিয়াকৈরে ইতোমধ্যে বঙ্গবন্ধু হাই-টেক সিটিতে ৩৫৫ একর জমিতে বিভিন্ন কোম্পানি কাজ করছে। এখান থেকে উৎপাদিত পণ্য বিদেশে রপ্তানি হচ্ছে। মাত্র চার বছরে হাই-টেক পার্কগুলোতে দেশি-বিদেশি বিনিয়োগকারীদের কাছ থেকে ৫০০ মিলিয়ন ডলারের বেশি বিনিয়োগ এসেছে। সম্প্রতি ওরিক্স বায়োটেক লিমিটেড নামীয় একটি চীনা জায়ান্ট বঙ্গবন্ধু হাই-টেক সিটি, কালিয়াকৈরে ৩০০ মিলিয়ন ডলার বিনিয়োগের লক্ষ্যে চুক্তিবদ্ধ হয়েছে।\nতুরস্কের রাষ্ট্রদূত মুস্তাফা ওসমান তুরান বাংলাদেশের রাষ্ট্রপতি মো. আবদুল হামিদের সাথে তুর্কি প্রেসিডেন্ট রজব তৈয়ব এরদোয়ানের দ্বিপাক্ষিক বৈঠকের কথা স্মরণ করেন। অর্থনৈতিকভাবে অমিত সম্ভাবনাময়ী দুই দেশের একসাথে কাজ করার ব্যাপারে তাঁর দেশের প্রেসিডেন্টের আগ্রহের কথা তিনি পুনর্ব্যক্ত করেন। সম্প্রতি (চলতি বছরের ২৮ ফেব্রুয়ারি) আইসিটি প্রতিমন্ত্রী জুনাইদ আহমেদ পলক এর সাথে লালমনিরহাট জেলার হাতীবান্ধা উপজেলায় বাংলাদেশ-তুরস্ক কারিগরি ইনস্টিটিউট (বিটিটিআই) উদ্বোধনের চমৎকার অভিজ্ঞতার স্মৃতিচারণ করে তুরস্কের মান্যবর রাষ্ট্রদূত বলেন, ভবিষ্যতে বাংলাদেশের সাথে তাঁর দেশ আরো কাজ করতে চায়।\nবাংলাদেশ হাই-টেক পার্ক কর্তৃপক্ষের ব্যবস্থাপনা পরিচালক (সচিব) হোসনে আরা বেগম এনডিসি বলেন, বাংলাদেশ হাই-টেক পার্ক কর্তৃপক্ষ সারাদেশে ৩৯টি হাই-টেক পার্ক, সফটওয়্যার টেকনোলজি পার্ক এবং আইটি ট্রেনিং কাম ইনকিউবেটর স্থাপন করছে। এর মধ্যে পাঁচটি পার্কে ব্যবসায়িক কার্যক্রম পুর্ণোদ্যমে চলছে। সামস্যাং, নকিয়া, ওয়ালটনসহ আরো বেশ কিছু কোম্পানি কাজ করার প্রস্তুতি নিচ্ছে। এখন পর্যন্ত ১০০ টিরও বেশি সফটওয়্যার, হার্ডওয়্যার এবং বায়োটেক কোম্পানি দেশজুড়ে অবস্থিত হাই-টেক পার্কগুলোতে ভূমি ও স্পেস বরাদ্দ নিয়েছে এবং কিছু কোম্পানি উৎপাদন ও বিপনন শুরু করেছে। আমরা ওয়ান স্টপ সার্ভিসের মাধ্যমে কোম্পানিগুলোকে তাৎক্ষণিক বিভিন্ন সেবা প্রদান করে যাচ্ছি।\nমতবিনিময় সভায় আইসিটি বিভাগের সিনিয়র সচিব এন এম জিয়াউল আলম, তুরস্ক সরকারের দাতা সংস্থা টার্কিশ কো-অপারেশন এন্ড কো-অর্ডিনেশন এজেন্সির (TiKA) বাংলাদেশের সমন্বয়ক ড. ইসমাইল গুনদৌদু, বাংলাদেশ হাই-টেক পার্ক কর্তৃপক্ষ এর আওতাধীন বিভিন্ন প্রকল্পের পরিচালক ও কর্মকর্তারা উপস্থিত ছিলেন।


ঘরে ঘরে ভাইরাস জ্বর-চিকনগুনিয়া-ডেঙ্গু: চিকিৎসকদের পরামর্শ\nপ্রকাশিত : ১৭:২৭ ৯ জুলাই ২০১৮\t| আপডেট: ১৭:৫৮ ১২ জুলাই ২০১৮\nরাজধানীর বাংলামোটরের বাসিন্দা তাহমিনা আক্তার (৩২) হঠাৎ জ্বরে আক্রান্ত হয়ে পড়েন। সঙ্গে তার বমি, মাথা ও শরীরে প্রচন্ড ব্যাথা। সোমবার সকালে তার জ্বরের মাত্রা বেড়ে দাঁড়ায় ১০৩ ডিগ্রিতে। পরে স্বজনরা নাহিদাকে দ্রুত ঢাকা মেডিক্যাল কলেজ হাসপাতালে নিয়ে যান।\nসেখানকার একজন চিকিৎসক রোগের লক্ষণ ও পরীক্ষা-নিরীক্ষা করে জানান, চিকনগুনিয়া ভাইরাস জ্বরে আক্রান্ত হয়েছেন এ নারী। চিকিৎসক তাকে ওষুধ প্রেসক্রাইব করে বাসায় পাঠিয়ে দেন। গল্পের শেষ এখানেই নয়। তার পরিবারের সবাই ক্রমান্বয়ে ভাইরাস জ্বরে আক্রান্ত হয়েছে। তাহমিনার আক্রান্ত হওয়ার দু’দিন পর তার ছোট ভাই ফারুক একই রকম জ্বরে আক্রান্ত হয়। কিছু সময় পর পর জ্বরের মাত্র বাড়তে থাকে। জ্বর না কমায় তাকে রাজধানীর বেসরকারি একটি হাসপাতালে ভর্তি করা হয়। পরীক্ষা নিরিক্ষা করে ধরা পড়ে ডেঙ্গুতে আক্রান্ত।\nগণমাধ্যম কর্মী রিজাউল করিম গত ৩দিন ধরে জ্বর আক্রান্ত সঙ্গে বমি হচ্ছে। মাঝে মাঝে জ্বরের মাত্র ১০৩ডিগ্রি ছাড়াচ্ছে। ডাক্তার দেখে্ কিছু ওষুধ দেন। তার জ্বর কমছে না। পরে ডাক্তার দেখিয়ে পরীক্ষা নিরিক্ষা করে ধরা পড়ে ভাইরাস জ্বর। শুধু নাহিদা আক্তার, ফারুক, রিজাউল নন, তাদের মতো আরও অনেকেই হঠাৎ করে ভাইরাসজনিত জ্বরে আক্রান্ত হচ্ছেন।\nবিশেষ করে রাজধানীর হাসপাতালগুলোয় গেলে ভাইরাস জ্বরে আক্রান্তদের লম্বা লাইন। বঙ্গবন্ধু শেখ মুজিব মেডিকেল বিশ্ববিদ্যালয়ে খোঁজ নিয়ে জানা গেছে, রোজ কম করে হলেও দুই শতাধিক রোগী জ্বরে আক্রান্ত হয়ে ডাক্তার দেখাতে আসছেন।\nজ্বরের বিষয়ে চিকিৎসকরা বলছেন, অবহেলা না করে প্রয়োজনমতো বিশ্রাম ও ওষুধ সেবন করলে মুক্তি মিলবে এই রোগ থেকে। বৃষ্টিবাদলের এই সময়ে জমে থাকা জলে মশা বিস্তার লাভ করায় এই পরিস্থিতির তৈরি হয়েছে বলে জানিয়েছেন তারা। বেশিরভাগ রোগী দ্রুত সুস্থ্য হলেও, চিকিৎসকরা বলছেন, চিকনগুনিয়ার জীবানু কিছু রোগীর শরীরে বয়ে বেড়াতে হয় সারা জীবন।\nচিকিৎসকরা বলছেন, এডিস মশার অবাধ বিচরণই চিকনগুনিয়া ও ডেঙ্গু বিস্তারের মূল কারণ। আক্রান্ত হলে প্যারাসিটামল জাতীয় ওষুধ সেবনের পরামর্শ তাদের।\nচিকিৎসকরা বলছেন, অপরিকল্পিত নগরায়ন ও জলবায়ু পরিবর্তনও এসব রোগের জন্য অনেকাংশেই দায়ী। তাই এর বিস্তাররোধে নীতিনির্ধারকসহ সর্বস্তরের মানুষকে আরও দায়িত্বশীল হওয়ার পরামর্শ তাদের।\nপরিসখ্যান বলছে চলতি বছর এই জ্বরে গত রোববার পর্যন্ত রাজধানীসহ সারা দেশে বিভিন্ন হাসপাতালে চিকিৎসা নিয়েছেন ৪৩৩ জন। তাদের মধ্যে মারা গেছেন ৫ জন। তাদের একজন শক সিন্ড্রোমে মারা গেছেন। বাকি চারজন হেমোরেজিক (রক্ত বের হয়ে মৃত্যু) হয়ে মারা গেছেন।\nভাইরাস জড়িত জ্বরের বিষয় জানতে চাইলে বঙ্গবন্ধু শেখ মুজিব মেডিকেল বিশ্ববিদ্যালয় মেডিসিন অনুষদের ডিন অধ্যাপক ডা. এবিএম আব্দুল্লাহ একুশে টিভি অনলাইনকে বলেন, ভাইরাস জ্বর সাধারণত তেমন কোনো ভয়াবহ রোগ নয়। তাই এই জ্বরে দুশ্চিন্তার কোনো কারণ নেই। এই জ্বরের জন্য কোনো অ্যান্টিবায়োটিক জরুরি নয়। জ্বরের জন্য প্যারাসিটামল খেলেই হয়। সেই সঙ্গে পর্যাপ্ত পরিমাণে বিশ্রাম প্রয়োজন। ভাইরাস জ্বর হলে খাবারের বিষয়ে সচেতন হতে হবে। খাবারের মধ্যে ভিটামিন সি ও জিঙ্কযুক্ত খাবার প্রাধান্য দিতে হবে।\nসাবধানে চলাফেলা করতে হবে। গরম এড়িয়ে চলতে হবে। পরিশ্রমের কারণে শরীরে ঘাম দেখা দিলে অবশ্যই পরিস্কার করতে হবে। যাদের অধিকাংশ সময় বাড়ি ও অফিসের বাইরে থাকতে হয় তারা অবশ্যই ছাতা ব্যবহার করবেন।\nপোষাক হতে হবে অবশ্যই আরামদায়ক ও ঢিলেঢলা। যাতে খুব সহজে শরীরের ঘাম বের হয়ে যায়। বিশেষ করে যারা শ্রমিক, বাচ্চা এবং বয়স্কদের বাড়তি সর্তক থাকতে হবে। এছাড়া রাস্তার খোলা খাবার পরিত্যাগ করে হবে সঙ্গে সঙ্গে সম্ভব হলে বাড়িতে তৈরি খাবার খেতে হবে।\nতবে যারা ভাইরাস জ্বরে আক্রান্ত হবে তাদের অবশ্যই কিছুক্ষণ পরপর শরীর পাতলা গামছা বা কাপড় দিয়ে স্পঞ্জ করতে হবে ও মাথায় পানি দিতে হবে। শরীর গরম হলেই থার্মোমিটার দিয়ে তাপমাত্রা মেপে ওষুধ খেতে হবে। জ্বর আক্রান্ত স্থায়িত্বকাল ৪-৫ দিন। তবে জ্বরের তীব্রতা বাড়লে অবশ্যই ডাক্তারের পরার্মশ নিতে হবে।\nচিকুনগুনিয়া ও ডেঙ্গুর চিকিৎসা নিয়ে বঙ্গবন্ধু শেখ মুজিব বিশ্ববিদ্যালয়ের মেডিসিন বিভাগে অধ্যাপক ডা. কামরুল হাসান একুশে টিভি অনলাইনকে বলেন, চিকুনগুনিয়া ভাইরাস সংক্রমণের চিকিৎসা মূলত উপসর্গভিত্তিক। এর কোনো সুনির্দিষ্ট চিকিৎসা নেই। আক্রান্ত ব্যক্তিকে বিশ্রাম নিতে হবে, প্রচুর পানি ও তরলজাতীয় খাবার খেতে হবে এবং প্রয়োজনে জ্বর ও ব্যথার জন্য প্যারাসিটামল ট্যাবলেট এবং চিকিৎসকের পরামর্শ অনুসারে ওষুধ খেতে হবে।\nগিঁটের ব্যথার জন্য গিঁটের উপরে ঠাণ্ডা পানির স্যাঁক এবং হালকা ব্যায়াম উপকারী হতে পারে। তবে প্রাথমিক উপসর্গ ভালো হওয়ার পর যদি গিঁটের ব্যথা ভালো না হয়, তবে দ্রুত চিকিৎসকের পরামর্শ নিয়ে ওষুধ খেতে হবে। কোনো কারণে রোগীর অবস্থা অবনতি হলে দ্রুত নিকটস্থ সরকারী স্বাস্থ্যকেন্দ্রে যোগাযোগ করতে হবে।


লাক্সারি গাড়ি খোঁজ করছেন? দীপাবলিতে পান ৩ লক্ষ টাকা পর্যন্ত ছাড়\nHome অটোকার লাক্সারি গাড়ি খোঁজ করছেন? দীপাবলিতে পান ৩ লক্ষ টাকা পর্যন্ত ছাড়\nভারতের অটোমোবাইল শিল্পের যে আবার সুদিন ফিরছে তা দেশের বিভিন্ন গাড়ি নির্মাতা কর্তৃক প্রকাশিত গাড়ি বিক্রির পরিসংখ্যান থেকেই স্পষ্ট। সেইসঙ্গে উৎসবের মরশুমের আগমন গাড়ি বিক্রির জন্য অনুঘটকের কাজও করেছে। দিওয়ালি উপলক্ষে এখন প্রচুর গাড়ির ওপর পাওয়া যাচ্ছে ক্যাশ ডিসকাউন্ট, এক্সচেঞ্জ বা কর্পরেট বোনাস সহ নানা স্পেশাল বিনিফিট। ভারতে থাকা লাক্সারি গাড়ি নির্মাতারাও কিন্তু এক্ষেত্রে পিছিয়ে নেই। তারাও এগিয়ে আসছে অফারের ঝুলি নিয়ে। আসুন এই অফারগুলি দেখে নিই।\nAudi Q2 গাড়ির সাথে কোম্পানী দিচ্ছে Peace of Mind’ প্যাকেজ। এই প্যাকেজে গাড়ির সাথে পাঁচ বছরের সার্ভিস প্যাকেস, ২+৩ বছরের বর্ধিত ওয়্যারেন্টি এবং রোড সাইড অ্যাসিট্যান্স পাওয়া যাবে। এছাড়া যেসব গ্রাহক Audi Q6 কিনতে চলেছেন তারা পাঁচ বছর পর্যন্ত কম সুদের হারে ইএমআই দিতে পারবেন। এছাড়া দেশের কোভিড পরিস্থিতি মোকাবিলা করতে একেবারে সামনের সারিতে মোতায়েন থাকা ডাক্তারদের এবং কোভিড যোদ্ধাদের জন্যও Audi তার বিভিন্ন মডেলর ওপর স্পেশাল বেনিফিট দিচ্ছে।\nBMW কোনো ক্যাশ ডিসকাউন্ট না দিলেও গ্রাহকরা আকর্ষণীয় ফাইনান্স অফারের সুবিধা নিতে পারবেন, যার মধ্যে আছে লো-কস্ট ইএমআই এবং সুনিশ্চিত বাইব্যাক অফার। যেমন- সম্প্রতি লঞ্চ হওয়া BMW2Series Gran Coupe মডেলটি ৩৯,৩০০ টাকার মাসিক কিস্তিতে পাওয়া যাচ্ছে এবং ৩ বছর পর্যন্ত এর ২২.৭৯ লক্ষ টাকা পর্যন্ত বাইব্যাক ভ্যালু থাকবে। অপর দিকে BMW3Series সেডান ৪২,২২২ টাকার মাসিক কিস্তি এবং ৪৯ শতাংশ অব্দি বাইব্যাক ভ্যালুর সাথে কেনা যাবে। BMW 6GT ৬১,১১১ টাকার মাসিক কিস্তি এবং ৪৫ শতাংশ পর্যন্ত বাইব্যাক অফারের সাথে উপলব্ধ। সেইসঙ্গে থাকছে ৩ বছরের কম্প্লিমেন্টারি সার্ভিস প্যাক।\nMercedis-Benz তার Agility+ প্ল্যানের আওতায় দিচ্ছে একবছরের ফ্রি ইন্সুরেন্স, নিম্ন ইএমআই এবং সুনিশ্চিত বাইব্যাক পলিসি। C-Class ও E-Class মডেলের এখন যেমন মাসিক কিস্তি শুরু হচ্ছে যথাক্রমে ৩৯,৯৯৯ টাকা এবং ৪৯,৯৯৯ টাকা থেকে। GLC মডেলের ওপর পাওয়া যাচ্ছে ১ বছরের ফ্রি ইন্সুরেন্সের সুবিধা সহ ৭.৯৯ শতাংশ সুদের হারে ৪৪,৪৪৪ টাকার মাসিক কিস্তি। কোম্পানির ফ্ল্যাগশীপ SUV GLS মডেল কিনলে পাওয়া যাবে সহজ আপগ্রেডের জন্য সুনিশ্চিত বাইব্যাক স্কিম এবং এর ইএমআই শুরু হচ্ছে ৯৯,৯৯৯ টাকা থেকে।\nJagular Land Rover India\nJaguat XE,XF ও F-Pace মডেলের ওপর পাওয়া যাচ্ছে সহজ ইএমআই অপশন ও ১.৩৫ লক্ষ টাকা পর্যন্ত রিটেল বেনিফিট। Land Rover-এর ক্ষেত্রে ভ্যারিয়েন্ট অনুযায়ি Range Rover Evoque গাড়ির ওপর কোম্পানি দিচ্ছে ৩৫,০০০-২.৩৫,০০০ লক্ষ টাকা অব্দি রিটেল বিনিফিট। ভ্যারিয়েন্ট অনুসারে Discover Sport মডেলের রিটেল বেনিফিট পাওয়া যাচ্ছে ৮০,০০০ থেকে ২.৩৫,০০০ লক্ষ টাকা পর্যন্ত।\nসীমিত সময়ের জন্য Volvo XC40 গাড়ির ওপর পাওয়া যাচ্ছে ৩ লক্ষ টাকার নগদ ছাড়। স্টক শেষ না হওয়া পর্যন্ত এই অফার সারা মাস জুড়ে চলবে।\nউল্লেখ্য, সমস্ত ডিল ও অফার ৩০ নভেম্বর পর্যন্ত বৈধ। রাজ্য বা শহর, মডেল এবং ভ্যারিয়েন্ট অনুযায়ী এই ডিল বা অফার ভিন্ন হতে পারে।


Canvas একটি ব্রাউজারে - মিডিয়া রেকর্ডিং - আর্লিংটন পাবলিক স্কুল\nCanvas একটি ব্রাউজারে - মিডিয়া রেকর্ডিং\nনিম্নলিখিত দিকনির্দেশগুলি একটি মিডিয়া রেকর্ডিং অ্যাসাইনমেন্টের জন্য Canvas আইপ্যাডের একটি ব্রাউজারে।\nঅ্যাসাইনমেন্ট বিশদ পৃষ্ঠা আপনার অ্যাসাইনমেন্ট সম্পর্কে তথ্য প্রদর্শন করে। পৃষ্ঠার শীর্ষে অ্যাসাইনমেন্ট শিরোনাম। এরপরে দরুন তারিখ, সংখ্যা পয়েন্ট এবং জমা দেওয়ার ধরন যা বলবে একটি মিডিয়া রেকর্ডিং এই ধরণের অ্যাসাইনমেন্টের জন্য। নীচে নিয়োগের বিবরণ প্রদর্শন করুন। যদি অ্যাসাইনমেন্টের জন্য কোনও রব্রিক থাকে তবে এটি নীচে উপস্থিত হবে।\nপ্রস্তুত শিক্ষার্থীরা যখন ট্যাপ করবেন এসাইনমেন্ট জমা দিন.\nThe Olymp Trade প্লার্টফর্মে ৩ টি উপায়ে প্রবেশ করা যায়। প্রথমত রয়েছে ওয়েব ভার্শন যাতে আপনি প্রধান ওয়েবসাইটের মাধ্যমে প্রবেশ করতে পারবেন। দ্বিতয়ত রয়েছে, উইন্ডোজ এবং ম্যাক উভয়ের জন্যেই ডেস্কটপ অ্যাপলিকেশন। এই অ্যাপটিতে রয়েছে অতিরিক্ত কিছু ফিচার যা আপনি ওয়েব ভার্শনে পাবেন না। এরপরে রয়েছে Olymp Trade এর এন্ড্রয়েড এবং অ্যাপল মোবাইল অ্যাপ। মিডিয়া ট্যাব প্রদর্শিত হবে। রেকর্ড / আপলোড মিডিয়া বোতামে আলতো চাপুন।\nThe Olymp Trade প্লার্টফর্মে ৩ টি উপায়ে প্রবেশ করা যায়। প্রথমত রয়েছে ওয়েব ভার্শন যাতে আপনি প্রধান ওয়েবসাইটের মাধ্যমে প্রবেশ করতে পারবেন। দ্বিতয়ত রয়েছে, উইন্ডোজ এবং ম্যাক উভয়ের জন্যেই ডেস্কটপ অ্যাপলিকেশন। এই অ্যাপটিতে রয়েছে অতিরিক্ত কিছু ফিচার যা আপনি ওয়েব ভার্শনে পাবেন না। এরপরে রয়েছে Olymp Trade এর এন্ড্রয়েড এবং অ্যাপল মোবাইল অ্যাপ। রেকর্ড মিডিয়া ট্যাব একটি ত্রুটি প্রদর্শন করবে "ভিডিও রেকর্ডিংয়ের জন্য ফ্ল্যাশ প্রয়োজনীয়।" পরবর্তী ট্যাবে যান।\nক্লিক করুন মিডিয়া ট্যাব আপলোড করুন দ্য ভিডিও ফাইল নির্বাচন করুন.\nপপ আপ উইন্ডোতে ট্যাপ করুন ফটো বা ভিডিও নিন সক্রিয় করতে ক্যামেরা অ্যাপ্লিকেশন ট্যাপ করুন ভিডিও। একটি ভিডিও রেকর্ড করতে লাল বৃত্ত এবং চাপ বন্ধ করতে লাল বর্গ টিপুন। টোকা মারুন ভিডিও ব্যবহার করুন। ভিডিওটি সংকুচিত হতে পারে।\nটোকা মারুন ছবি লাইব্রেরি ক্যামেরা রোল থেকে একটি প্রাক রেকর্ড করা ভিডিও চয়ন করতে। ট্যাপ করুন সম্পন্ন তারপর ব্যবহার। ভিডিওটি সংকুচিত হতে পারে।\nডিভাইসে ইতিমধ্যে একটি ফাইল সন্ধান করতে ব্রাউজ এ আলতো চাপুন।\nটোকা এসাইনমেন্ট জমা দিন জমা শেষ।\nআরো তথ্যের জন্য দেখুন কিভাবে একটি মিডিয়া ফাইল জমা দিতে হয় মধ্যে Canvas নির্দেশিকা।